
JA,  det  var  virkelig  som  om  denne  flade  umaadelige 
Ødemark,  der  nøgen  for  Kulden  taaget  bredte  sig 
ud  under  den  arktiske  Nat,  var  selve  Jordens  Tag.  En 
Række  Smaafjelde,  der  under  det  bitre  Stjernelys  ikke 
synede  mere  end  Knaster  eller  Forhøjninger  i  Isen, 
tjente  kun  til  at  understrege  Uendeligheden  af  denne 
aabne  Flades  Udstrækning.  Et  eller  andet  Sted  under 
Slettens  Øde  endte  Havet  og  Landet  begyndte,  men  over 
det  hele  laa  den  furede  Is  og  den  vindstrøgne,  isede 
Snes  Monotoni.  Stormen,  som  i  Ugevis  uafladelig  havde 
hylet  hen  over  Nøgenheden,  var  nu  stilnet,  og  med  Stil- 
heden kom  Rummets  ubeskrivelige  Kulde. 

Pludselig  hørtes  en  skarp  Lyd,  som  begyndte  langt- 
ude tilvenstre  for  Smaafjeldene,  løb  smeldende  forbi  dem 
og  døde  hen  fjerntborte  tilhøjre.  Det  var  Isen,  der  blev 
tykkere  under  den  frygtelige  Kulde  og  brækkede  og  kna- 
gede for  at  tilpasse  sig  til  det  nye  Pres.  En  underlig 
Skuren  eller  Mumlen  hørtes  et  Par  Øjeblikke,  saa  var 
alt  atter  fuldkommen  stille. 

Men  selv  her  paa  Jordens  Tag,  som  alle  Evighedens 
Vinde  havde  fejet  bart,  var  der  Liv,  Liv  som  vildt 
klamrede  sig  fast.  Borte  tilhøjre  mellem  Smaahøjene  var 
der  noget  som  langsomt  omstrejfende  bevægede  sig  langs- 
med Isrevnerne.  Det  var  en  mager,  ludende,  hvid  Skik- 
kelse af  godt  et  Par  Meters  Længde  og  næsten  halv- 
anden Meters  Højde,  med  tunge  Skuldre  og  et  fladt  Ho- 

vede,  der  svingede  truende  frem  og  tilbage  under  Gan- 
gen. Dersom  Lyset  havde  været  lidt  bedre  end  Stjerne- 
glimmeret, vilde  det  have  afsløret,  at  den  ensomme  van- 
drende Skikkelse  havde  sortspidset  Snude,  sorte  Kanter 
langs  de  lange  Kæber  og  smaa  grusomme,  sortrandede 
Øjne.  Tid  til  anden  løftede  Vandreren  Hovedet,  snøftede 
med  udspilede  Næsebor  og  aflyttede  med  de  bevægelige 
Øren  den  dødelige  Stilhed.  Det  var  en  Isbjørn,  en  gam- 
mel Han,  som  var  altfor  rastløs  og  gnaven  til  at  slaa  sig 
til  Ro  med  Vintersøvnen  i  en  snedækket  Hule. 

Langt  ude  til  Havs  hørtes  gennem  Stilheden  en  svag 
Lyd  af  tynd  Is,  som  blev  brudt,  en  klingrende  Lyd  af 
faldende  Isstykker.  Den  store,  hvide  Bjørn  forstod  Ly- 
den. Han  havde  ventet  paa  den.  Det  var  Sælerne,  som 
brød  op  gennem  Aandehullerne  for  at  aande.  Med  stor 
Fart,  men  lydløst  som  var  han  blot  en  drivende  Snesky, 
forsvandt  Bjørnen  i  Retning  af  Lyden.  Pludselig  kastede 
han  sig  fladt  hen  og  ligesom  forsvandt  ud  af  Omgivel- 
serne. Men  i  Virkeligheden  kravlede  han,  kravlede  hurtigt 
hen  imod  Aandehullerne.  Men  saa  glat  var  hans  Bevæ- 
gelse, saa  stjaalen  og  saa  indpasset  i  enhver  af  Isfladens 
Uregelmæssigheder,  at  dersom  Øjet  tabte  ham  af  Syne, 
maatte  det  forgæves  anstrenge  sig  for  at  se  ham  igen. 

Nærmere  og  nærmere  krøb  han,  indtil  han  endelig 
med  sin  smalle  Snude  ubevægelig  strakt  ud  over  Iskan- 
ten, kunde  se  Sælernes  mørke  Skikkelser,  svage  som 
Skygger,  dukke  op  for  i  nogle  Øjeblikke  at  hvile  sig 
paa  Isfladen.  Med  faa  Sekunders  Mellemrum  dykkede 
en  af  dem  ned  i  Vandet  igen,  medens  en  anden  kluntet 
skramlede  op.  I  den  forfærdelige  Kulde  var  det  nød- 
vendigt for  dem  at  passe  paa  Aandehullerne,  for  at  de 
ikke  skulde  fryse  til  og  Druknedøden  indhente  dem  un- 

Nærmere  og  nærmere  krøb  han  — 

der  Isdækkets  milevide  Flader.  Disse  Aandeture  var  de- 
res største  Fare.  Tæt  ved  Kanten  af  Hullet  laa  de,  og 
der  var  altid  en  af  dem,  som  ængsteligt  holdt  Vagt  og 
med  sine  milde  klare  Øjne  afsøgte  den  truende  Ensom- 
hed, hvor  de  lod  til  at  være  de  eneste  levende  Væsener. 

Omtrent  ved  denne  Tid  kom  en  Mand  ud  fra  en  af 
den  Gruppe  sneklædte  Smaaknaster,  der  laa  spredt  langs 
Foden  af  Smaafjældene.  Han  kravlede  frem  paa  alle  fire 
ud  fra  sin  Indgangstunnel,  rejste  sig  og  kiggede  sig  om- 
kring. Hans  undersætsige  Skikkelse  var  klædt  i  Skind 
fra  Hoved  til  Fod.  Hans  smaa,  plirrende  Øjne  kunde, 
efter  at  de  var  bleven  klarede  for  Røgen  og  den  elen- 
dige Luft  inde  i  Iglooen,  se  længere  gennem  Mørket  end 
selve  Isbjørnens.  Han  lagde  Mærke  til  Stormens  Ophør 
og  Kuldens  bidende  Styrke,  og  hans  Øjne  lyste  af  Haab. 
Han  frygtede  ikke  Kulden,  men  han  frygtede  Sulten, 
der  truede  den  lille  Samling  af  Bostæder.  Under  hele 
den  lange  Storm  var  Madforraadet  i  hans  Igloo  blevet  min- 
dre og  mindre.  Han  var  glad  ved  Kulden,  der  vilde  lukke 
de  fleste  af  Sælernes  Aandehuller  og  tvinge  saa  mange 
flere  op  til  de  faa  Huller,  som  de  kunde  holde  aabne.  I  no- 
gen Tid  blev  han  staaende  ubevægelig,  stirrende  og  lyt- 
tende. Saa  hørte  ogsaa  han  den  fjerne  klingrende  Lyd 
af  bristende  Is.  Og  øjeblikkelig  vendte  han  om  og  krav- 
lede hurtigt  tilbage  ind  i  Hytten. 

Lidt  senere  kom  han  ud  igen  og  havde  to  Vaaben 
med  sig  samt  en  Kniv  stukket  i  Bæltet.  Det  ene  af  dem 
var  en  gammel  Hudson  Bay  Companys  Muskedonner, 
det  andet  var  et  Spyd  af  flækket  Ben  med  en  paasat 
Spids  af  Staal.  Krudt  og  Kugler  til  Muskedonneren  var 
altfor  kostbare  til  at  spenderes  uden  i  de  Nødsfald,  hvor 
Spydet  svigtede.  Uden  at  vente  paa,  at  Lyden  skulde 

gentage  sig,  skyndte  han  sig  aFsted  i  den  Retning,  hvor- 
fra den  var  kommet.  Han  kendte  det  Aandehul;  uden 
Hjælp  af  nogetsomhelst  Mærke  kunde  han  finde  det  i 
det  gækkende  Mørke.  Til  at  begynde  med  løb  han  op- 
rejst og  med  stor  Fart,  men  dog  ganske  lydløst  ligesom 
Bjørnen.  Saa  kastede  han  sig  ned  og  fulgte  nøjagtig  Bjør- 
nens Taktik  indtil  ogsaa  han  endelig,  forsigtigt  kiggende 
over  en  ru  Iskant,  kunde  se  Sælerne,  der  vagtsomt  kom 
og  forsvandt  omkring  Aandehullet.  Fra  nu  af  var  Man- 
dens Bevægelser  saa  langsomme,  at  de  var  næsten  umær- 
kelige. Havde  han  ikke  været  klædt  i  tykke  Skind,  og 
havde  hans  egen  Hud  ikke  været  sejg  som  Læder  og 
indsmurt  i  Olje,  vilde  han  være  frosset  ihjel  paa  Halv- 
vejen. Men  Jagtens  Spænding  pumpede  Blodet  hedt  gen- 
nem hans  Aarer.  Han  var  nu  paa  Skudhold  af  Dyrene, 
men  Sigtet  vilde  være  for  usikkert  i  det  graasorte  Mørke. 
Han  foretrak  at  orme  sig  endnu  noget  nærmere  og  saa 
kaste  sit  mere  tilvante  Vaaben,  Spydet,  som  han  kunde 
drive  halvvejs  gennem  en  Hvalros'  svære  Krop. 

Omsider  var  der  mellem  ham  og  Sælerne  kun  en  ene- 
ste lav  Iskant  og  dernæst  en  kort  Strækning  plan  Is. 
Dette  var  det  kritiske  Punkt.  Dersom  han  kunde  vride 
sin  Krop  over  Kanten  og  ned  paa  den  anden  Side,  vilde 
han  være  paa  sikker  Spydkast-Afstand.  Han  vilde  kunne 
springe  op  og  slynge  sit  Spyd  før  selv  den  behændigste 
Sæl  kunde  naa  Vandet.  Og  medens  han  fuldstændig  ube- 
vægelig et  Øjeblik  blev  liggende  for  at  samle  Nerver  og 
Muskler  under  sin  Vilje,  brændte  hans  Øjne  dybt  inde 
i  Hovedet  som  glødende  Kul. 

El  spøgelseagtigt  Lys  vajede  bredt  hen  over  Ensom- 
heden. Det  blegnede,  trak  sig  tilbage,  vajede  atter  frem 
og  tilbage,  som  om  det  rystedes  ud  fra  et  Tæppe  oppe 

i  Himlen,  og  samlede  sig  saa  flygtigt  til  en  Bue  af 
glitrende  Sølv,  der  kastede  et  Lys  som  en  halv  Snes 
Maaner  fra  sig. 

Der  var  tre  Sæler  ude  paa  Isen,  og  de  løftede  alle 
Hovederne  for  at  hilse  Illuminationen.  Manden  saa  og- 
saa  op,  men  kom  i  samme  Øjeblik  i  Tanker  om  Sulten 
derhjemme  i  Iglooen  og  faldt  tilbage  ud  af  Syne,  angst 
for  at  Sælerne  kunde  have  faaet  et  Glimt  af  hans  Ho- 
ved at  se  over  Kanten  af  Isskruningen.  Et  hundrede 
Meter  borte  paa  den  anden  Side  af  Aandehullet  løftede 
ogsaa  den  hvide  Bjørn  sine  Øjne  mod  det  mystiske  Lys 
i  Angst  for  at  det  vilde  komme  til  at  skade  dens  Jagt. 

I  henved  to  Minutter  blev  Sælerne  liggende  ubevæge- 
lige og  benyttede  det  klare  Lys  til  med  Øjnene  at  gen- 
nemsøge Isfladen  i  alle  Retninger.  Og  overbeviste  om, 
at  der  ingen  Fare  var  i  Nærheden,  genoptog  de  deres 
Sportsdykninger,  medens  den  øjeblikkeligt  sammenfrosne 
Nyis  klingrede  skarpt  omkring  dem.  Til  Trods  for  al 
deres  Aarvaagenhed  havde  de  ikke  opdaget  til  den  ene 
Side  en  smal,  sortspidset  Snudetip,  der  laa  indpasset  i 
Kløften  af  en  Isrand,  eller  til  den  anden  Side  en  Top 
graat  Pelsværk,  der  dækkede  Hovedet  paa  Manden  fra 
Iglooen  og  var  af  næsten  samme  Farve  som  den  graa- 
plettede  Is. 

Og  medens  hverken  Manden  eller  Bjørnen  vovede  at 
røre  sig,  fuldstændig  uvidende  om  hinandens  Nærværelse 
som  de  var,  brød  Nordlysets  Sølvglimmer  fra  hinanden 
og  flammede  ud  i  et  Virvar  af  dansende  Farver.  Paral- 
lelle Straaler,  der  lignede  Piber  paa  et  Kæmpeorgel, 
naaede  fra  Horisonten  og  næsten  op  til  Zenith,  slyngedes 
vildt  fra  Side  til  Side,  idet  de  snart  strakte  sig  ud  og 
snart  atter  pludselig  afkortedes  og  snart  syntes  at  brage 
sammen  mod  hinanden,  men  altid  med  en  vis  Orden  i 

de  rette  Linjers  Galskab.  I  overjordisk  Grønt,  som  aan- 
dede  over  i  Rosa,  det  skæreste  Safir,  Flammefarver  og 
et  usigeligt  fint  Violet,  vedblev  disse  Kohorter  af  magne- 
tiske Straaler  deres  Dans  over  Himlens  vældige  Bue, 
indtil  Manden  af  Angst  for  at  forfryse  i  sin  unaturlige 
Ubevægelighed  skubbede  sig  ned  fra  Iskanten  og  be- 
gyndte lydløst  men  voldsomt  at  vride  og  vælte  sig  rundt 
paa  Isen  for  at  sætte  Blodet  i  Bevægelse;  medens  Bjør- 
nen i  Tillid  til  Forvirringen  i  det  skiftende  Lys  lod  sig 
glide  over  Skruningen  og  ned  i  en  bekvem  Spalte.  Un- 
der den  himmelske  Illumination  havde  den  vundet  en 
tre— fire  Meter  ind  paa  sit  Bytte.  Netop  da  viste  Man- 
dens Øjne  sig  atter  over  Kanten  af  Barrieren,  i  ans 
gennemtrængende  Blik  dvælede  i  et  Øjebliks  Mistænk- 
somhed ved  Isspalten,  hvori  Bjørnen  laa  fladtrykt.  Var 
der  noget  utilbørlig  solidt  i  Purpurskyggen  i  Spalten? 
Nej,  det  maatte  være  et  Trick  af  Troldelyset!  De  gen- 
nemtrængende Øjne  vendte  atter  tilbage  til  Sælerne. 

Saa  kostbar  hans  Ammunition  og  saa  usikkert  hans 
Skud  end  var  med  den  gamle  storløbede  Hudson  Bay 
Muskedonner  begyndte  Manden  dog  at  tænke  paa,  at 
han  maaske  vilde  blive  nødt  til  at  sætte  sin  Lid  til  Bøs- 
sen. Men  pludselig,  som  med  et  Haandstrøg  ud  fra  Uende- 
ligheden, forsvandt  de  mægtige  Lys. 

Og  ved  Modsætningens  Voldsomhed  var  det  i  nogle 
Sekunder  som  om  et  tykt  Mørke  var  faldet  overjorden. 

I  disse  faa  Sekunder  havde  Manden  lydløst  og  hur- 
tigt som  en  Kat  svunget  sig  over  Kanten  og  var  løbet 
hen  i  en  Snes  Skridts  Afstand  fra  Sælerne,  hvor  han 
standsede  med  hævet  Spyd  og  ventede  indtil  hans  Øjne 
atter  vilde  være  i  Stand  til  at  se  i  Stjernelyset.  Medens 
han  saaledes  stod  med  alle  Nerver  og  Muskler  spændt 
i  Forventning,  hørte  han  en  stor  Masse  stønne  afsted 

gennem  Mørket.  Saa  kom  Lyden  aF  en  Skuren,  et  tungt 
Plask  og  endnu  et  og  en  frygtelig  Blanding  af  et  Par 
tunge  Slag  og  et  hæst  gøende  Skrig.  Manden  huskede, 
at  der  før  Lyset  forsvandt  havde  været  tre  Sæler  paa 
Isen.  To  havde  han  hørt  flygte.  Hvad  var  da  sket  med 
den  tredje?  Rasende  som  et  Dyr,  der  er  blevet  berøvet 
sit  Bytte,  sprang  han  et  Par  Skridt  frem,  men  standsede 
saa  fordi  han  ikke  klart  kunde  se  hvad  der  var  foran 
ham.  Hans  Blod  bankede  i  Aarerne.  Evighedens  Kulde 
strømmede  ind  imod  ham  her  paa  Jordens  nøgne  Tag, 
men  han  følte  ingen  Frygt  derved.  Alt  hvad  han  følte 
var  hans  Fjendes  Nærhed,  dér  foran  ham,  tæt  foran 
ham,  i  Mørket. 

Og  pludselig  kom  Lyset  springende  tilbage  med  den 
vidtstrakte  Sølvbues  Klarhed,  lige  saa  pludseligt  og  my- 
stisk som  det  var  forsvundet. 

Tæt  ved  Siden  af  Aandehullet,  halvt  trykket  ned  over 
den  dræbte  Sæl.  med  den  ene  Lab  løftet  og  med  det 
blodige  Gab  truende  aabnet,  stod  Bjørnen  og  stirrede 
paa  Manden. 

Uden  et  Øjebliks  Tøven  slyngede  Manden  sit  Spyd. 
Det  gik  sikkert  mod  sit  Maal.  Men  i  samme  Sekund 
løftede  Bjørnen  Labben  for  at  afværge  Kastet.  Den  var 
ikke  helt  hurtig  nok,  men  næsten.  Spydet  ramte,  men 
ikke  hvor  det  havde  sigtet.  Det  bed  dybt,  men  ikke  livs- 
farligt. Med  et  Brøl  af  Raseri  rev  Bjørnen  Spydet  ud 
og  kastede  sig  mod  Manden. 

Modstanderne  var  ikke  mere  end  tyve  Skridt  fra  hin- 
anden, og  en  Glorie  af  farvede  Lys,  grønne,  røde  og 
gyldne,  dansede  vildt  hen  over  Hovederne  paa  dem  med 
en  hviskende,  raslende  Lyd,  som  stift  Silke,  der  krym- 
pes i  store  Folder.  Men  Mandens  Øjne  var  skarpe  og 
faste.  Lynsnart  fløj  hans  Vanter,  der  med  Bændler  var 

bundet  til  Ærmerne,  af  Hænderne.  Den  tunge  Muske- 
donner  sprang  til  hans  Skulder,  og  hans  Blik  løb  uden 
Blinken  langs  dens  Løb.  Der  lød  et  tordenlignende  Brøl 
som  fra  en  lille  Kanon,  og  en  tæt  Sky  af  Røg  sprang  i 
Luften  lige  udenfor  Mundingen  af  Bøssen. 

Og  gennem  Røgen  kastede  sig  en  vældig  Skikkelse 
med  opspærret  Gab  og  svingende  Labber.  Manden  sprang 
til  Siden,  men  den  ene  af  Bjørnens  store,  blindt  fæg- 
tende Labber  strejfede  ham  dog  og  kastede  ham  til  Jor- 
den. Og  idet  han  faldt,  faldt  ogsaa  Bjørnens  tunge  Krop 
halvt  hen  over  ham  for  straks  efter  at  rulle  omkring  og 
ligge  sammenbunket  og  ubevægelig  paa  Isen. 

Manden  fik  sig  atter  stablet  paa  Benene  og  rystede 
sig;  og  et  Drag  af  halvforvirret  Triumf  gik  over  hans 
sortsmudsede  Ansigt,  medens  han  trak  Vanterne  paa. 
Saa  smilede  han  bredt,  klappede  anerkendende  den  gamle 
Hudson  Bay  Muskedonner,  drejede  sig  rundt  paa  Hæ- 
lene og  sendte  et  langt,  kaldende  Raab  tværs  over  isen 
henimod  Iglooerne  ved  Foden  af  Smaafjeldene. 


GRAAENS  SIDSTE  JAGT 

DEN  graa  Los  gik  foran.  Hans  Mage,  som  var  næ- 
sten lige  saa  stor  som  han  og  endogsaa  vildere  i 
sin  lynsnare  Glubskhed,  var  samtidig  mere  ængstelig  ved 
at  nærme  sig  menneskelige  Boliger.  Fuld  af  Mistanke, 
men  drevet  af  Midtvinterhungerens  Pine,  fulgte  hun  i 
nogen  Afstand  efter  Graaen,  der  snigende,  med  Bugen 
slæbende  i  Sneen,  førte  Vejen  tværs  over  Lysningen  til 
den  ensomme  Udmarksfarms  lave,  snedækkede  Huse. 

Den  store  kanadiske  Los  var  et  ejendommeligt,  ilde- 
varslende Væsen,  en  Slags  vældig,  ruhaaret  Kat  med 
store,  brede,  uforholdsmæssige  Poter,  som  paa  en  halv- 
voksen Newfoundlænderhvalp,  og  med  Bagben  og  Bagparti 
latterligt  overudviklede,  noget  i  Lighed  med  Kaninens. 
Hans  stivskæggede  Maaneansigt,  med  Haarkraven  bag- 
ved de  grove,  stærke  Kæber,  var  ubeskrivelig  vildt  og 
voldsomt.  Og  dette  Indtryk  forstærkedes  endnu  mere  af 
de  runde,  faste,  blegtlysende  Øjne,  og  de  spidse,  fan- 
tastisk tottede  Øren.  Af  Farve  var  han  skyggeagtigt  lyse- 
graa  med  en  svag  Tone  af  brungult  paa  Ryg  og  Flanker. 
Hans  komiske  men  ualmindelig  kraftige  Bagparti  løb  ud 
i  en  lille  stiv  Stumphale  af  knap  ti  Centimeters  Længde. 
Han  kunde  i  Virkeligheden  godt  se  ud  som  en  Karika- 
tur, dersom  ikke  Indtrykket  af  Kraft  og  Hurtighed,  af 
Kamplyst  og  truende  Vildskab,  havde  været  saa  over- 
vældende. 

Drevet  af  Hunger  havde  han  en  Gang  tidligere  paa 

2* 

Dagen  aflagt  Besøg  her  paa  Rydningen.  Han  var  kom- 
met saa  nær,  han  turde  i  den  sene  Vintereftermiddags 
sidste  Graalys  og  havde  set  et  Par  Køer  inde  i  Gaar- 
den,  der  dog  var  for  store  til  at  være  af  Interesse  for 
ham.  Han  havde  ogsaa  set  nogle  sammenstimlede  Faar 
ved  et  af  Skurene,  men  i  samme  Øjeblik  havde  et  Vind- 
pust bragt  Menneskelugten  til  hans  Næse,  og  han  var 
lusket  af  ind  i  Skjulet  igen.  Men  disse  Faar!  Lugten  af 
dem  og  Mindet  om  et  Lam,  han  engang  havde  set  inde 
i  Tykningerne,  gjorde  ham  næsten  gal  af  Sult.  Som  de 
fleste  af  Skovens  Dyr  havde  han  erfaret,  at  Mennesket 
var  mindre  farligt  om  Natten  end  om  Dagen,  og  da  Nat- 
ten var  faldet  paa,  vendte  han  tilbage  til  Farmen  sam- 
men med  sin  Mage. 

Langs  den  ene  Side  af  Gaardspladsen  stod  Nybygge- 
rens Hus,  klarttegnet  i  Lyset  af  den  lave  Maane;  langs 
den  anden  Side  stod  to  lave,  sammenbyggede  Lader,  og 
i  ret  Vinkel  paa  dem  laa  et  langt  Skur,  der  næsten 
naaede  hen  til  Stuehuset.  Bygningernes  lange,  stærke 
Skygger  strakte  sig  næsten  tværs  over  den  aabne  Plads 
mellem  Farmen  og  Skovene.  Sneen  var  haardtpakket  og 
frossen,  dækket  med  et  tyndt  Lag  hvid,  nyfalden  Sne, 
som  Vinden  snart  vilde  komme  og  feje  ind  i  Hjørnerne. 
Gennem  Husskyggerne  krøb  Graaen  som  en  endnu  dy- 
bere Skygge,  indtil  han  naaede  Hjørnet  af  den  nærmeste 
Lade.  Her  trykkede  han  sig,  medens  han  snuste  ind- 
trængende ved  en  af  Revnerne  i  den  daarligt  sammen- 
tømrede Fyrretræsvæg.  Saa  vendte  han  Hovedet  og  saa 
paa  sin  Mage,  der  krøb  sammen  en  halv  Snes  Skridt 
bagude.  Som  om  det  var  et  Signal  om,  at  alt  var  i  Or- 
den, løb  hun  let  fremad  og  trykkede  sig  atter  ned  ved 
Siden  af  ham. 

Derindefra  kom  den  herlige  Uldlugt,  og  han  hørte 

ogsaa  Lyden  af  tørt  Hø  og  af  Tygning  og  rolige  Aande- 
drag.  Med  gennemtrængende  og  utaalmodige  Øjne  un- 
dersøgte Graaen  den  glatte  Væg.  Der  var  ingen  Indgang 
fra  denne  Side.  Stjaalent  sneg  han  sig  rundt  om  Hus- 
hjørnet,  medens  Hunnen  stadig  holdt  sig  nogle  Skridt 
tilbage.  Ved  Kanten  af  den  maanebelyste  Gaard  nølede 
han.  Men  der  var  ingen  anden  Vej.  Han  holdt  sig  om- 
hyggeligt i  Skyggen  og  krøb  omkring  til  det  andet  Hjørne 
af  Bygningen  uden  bedre  Held.  Saa  blev  han  modigere 
og  vovede  sig  ud  i  Lyset  ind  mod  Forsiden  af  Laden. 
Hans  Mage,  som  stadig  var  mistænksom  og  nu  blev  gna- 
ven over  at  være  narret,  kiggede  omkring  Hjørnet  og 
iagttog  ham. 

Graaen  var  rasende.  Han  havde  ventet  at  se  Faarene 
i  Gaarden  som  om  Eftermiddagen.  Og  da  han  opdagede, 
at  de  var  inde  i  Laden,  troede  han  at  kunne  komme 
samme  Vej  som  de.  Hvor  saadanne  Dumrianer  kunde 
komme  ind,  kunde  han  ogsaa.  Han  kendte  ikke  noget 
til  Døre,  som  aabnede  og  lukkede  sig.  Han  var  meget 
forundret.  Saa  gik  han  lidt  tilbage  og  stirrede  op  paa 
Taget.  Det  maatte  sikkert  være  ad  den  Vej,  Faarene  var 
kommet  ind.  Men  da  han  ikke  kunde  se  nogen  Aabning 
deroppe,  sneg  han  sig  rundt  om  den  anden  Lade  og 
Skuret.  Men  alt  var  tæt  lukket  mod  den  bidende  Kulde. 
Saa  kom  han  atter  hen  til  sin  Mage,  der  ventede  ham 
med  gnavent  piskende  Hale  i  Skyggen  af  den  første 
Lade. 

Men  Graaen  vilde  endnu  ikke  indrømme  sit  Neder- 
lag. Taget  paa  Skuret  var  lavere  end  Ladetagene.  Med 
et  vældigt  Spring  naaede  han  det,  men  dumpede  skæn- 
digt tilbage  under  en  Masse  Sne,  som  hans  Labber  havde 
løsrevet.  Ved  næste  Forsøg  fik  han  dog  fat  i  selve  Taget 
med  Forlabberne  og  trak  sig  op,  —  dog  ikke  uden  en 

Masse  Skraben  og  Kratten.  Og  Hønsene,  som  sad  paa 
Pinde  lige  under  Taget,  tog  til  at  kagle  voldsomt  af  For- 
skrækkelse. 

Graaen  standsede  og  blev  staaende  stiv  med  lyttende 
Øren.  Høns  kunde  være  lige  saa  godt  som  Faar,  bare 
han  kunde  faa  fat  i  dem.  Han  skrabede  rasende  paa 
Taget,  men  det  var  nyt  og  stærkt,  og  han  fandt  snart 
ud  af,  at  den  Fremgangsmaade  ikke  duede.  I  Skuffelsens 
Raseri  og  voldsomme  Iver  naaede  han  med  et  vældigt 
Spring  op  paa  Taget  af  Laden.  Og  ved  Dumpet  af  hans 
Nedspring  rørte  Køerne  paa  sig  og  snøftede  uroligt,  me- 
dens de  to  Heste  hvinede  i  ængstelig  Forbløffelse. 

I  samme  Øjeblik  fløj  et  Vindue  klaprende  op  i  Stue- 
huset. Graaen  vendte  sit  flade,  grusomme  Fjæs  om  mod 
Lyden  og  saa  en  Flamme  sprutte  ud  af  Vinduet,  medens 
et  Brag  tordnede  ham  i  Ørene  og  et  eller  andet  ond- 
skabsfuldt hvislede  tæt  forbi  hans  Hovede.  Til  alt  Held 
for  ham  var  Maanelyset  et  skuffende  Lys  at  skyde  i. 
Men  han  lod  heller  ikke  Farmeren  faa  nogen  Lejlighed 
til  at  affyre  et  nyt  Skud.  Med  et  eneste  vildt  Spring  kla- 
rede han  Taget  og  landede  paa  Sneen  bag  Laden.  Hans 
Mage  var  allerede  borte,  og  selv  flygtede  han  med  lange, 
rædselsslagne  Spring  over  mod  Skoven. 

Inde  i  Skovmørket  fandt  han  hende  ventende  paa  sig. 
Hun  stod  med  Hovedet  vendt  tilbage  over  Skulderen  og 
saa  ondskabsfuldt  paa  ham.  Hvad  hun  meddelte  ham 
med  dette  Blik,  er  ikke  let  at  sige,  men  det  maa  nok 
have  været  noget  ubehageligt,  for  Graaen  drejede  lige- 
som tilfældigt  til  Siden  og  lod,  som  om  han  med  stor 
Interesse  snusede  til  et  daggammelt  Harespor.  Det  lod 
sig  dog  ikke  gøre  ret  længe  at  hykle  Interesse  for  noget 
saa  haabløst  uinteressant,  og  lidt  efter  sneg  han  sig  bort 

for  at  finde  et  friskere  Spor.  Skønt  hed  af  Skuffelse  og 
Foragt  kom  Hunnen  dog  bagefter  i  nogle  faa  Springs 
Afstand.  Paa  denne  Hungerens  Aarstid  var  det  i  begges 
Interesse  at  jage  sammen,  saavidt  deres  barske  og  mis- 
tænksomme Natur  tillod  det. 

Selve  Dødens  Stilhed  laa  over  Skoven.  Luften  knitrede 
af  Kulde,  og  den  klare  Maane  paa  den  skyløse  Him- 
mel var  glashaard  og  uforsonlig.  Det  var,  som  om  den 
opløste  Lossenes  kraftige  Skikkelser  og  gjorde  dem  til 
et  Par  glidende  Spøgelser,  som  drejede  Hovederne  fra 
den  ene  Side  til  den  anden  og  lynede  ud  af  de  blege 
Ildøjne. 

Men  Graaen  var  sulten  paa  en  lidet  spøgelseagtig 
Maade,  og  det  var  hans  Mage  ogsaa.  Pludselig  opdagede 
han  under  de  lave  Grene  af  et  bredt  Fyrretræ  en  Plet, 
hvor  Sneen  var  lidt  i  Ulave.  Med  en  skarp  Drejning 
sprang  han  lige  ned  paa  Roderiet  i  Sneen  og  begyndte 
som  en  rasende  at  grave.  Og  da  Sneen  i  Ly  af  Træet 
laa  blødere  end  paa  de  vindslaaede  Marker,  var  han 
snart  halvt  begravet.  Hans  velinstruerede  Næse  snu- 
sede sig  Vej  og  fandt  Sporet  ind  til  Stammen  af  Fyrre- 
træet. Hunnen  kom  misundelig  nærmere  og  et  Øjeblik 
stak  han  atter  Hovedet  frem  midt  i  en  Hvirvel  af  flag- 
rende Vinger  og  flyvende  Sne.  Mellem  Tænderne  holdt 
han  en  stor  Agerhøne.  Den  ulykkelige  Fugl  havde  be- 
gravet sig  i  Sneen  for  Natten  for  at  sove  varmere  end 
oppe  mellem  Grenene,  og  det  blev  dens  Skæbne.  Graaen 
klemte  Livet  ud  af  den  og  tog  saa  fat  paa  sit  Maaltid. 

Den  gnavne  Lossehun  krøb  nærmere  med  forsonlig 
Mine.  Men  Graaen  var  ikke  af  nogen  galant  Race,  og 
en  enkelt  Agerhøne  er  ikke  engang  et  halvt  Maaltid  for 
en  sulten  Los.  Med  en  skærende  Snerren  langede  han 
en  advarende  Pote  ud.  Hunnen  standsede  og  slikkede 

sig  sultent  om  Munden,  drejede  saa  lynsnart  omkring 
og  sprang  op  i  det  nærmeste  Fyrretræ.  Hendes  Øre 
havde  fanget  Lyden  af  en  forskrækket  Pippen  som  Svar 
paa  Graaens  Snerren.  Der  maatte  være  Værlinger  der- 
oppe i  Træet.  Men  hendes  Jernkløers  Kradsen  i  Barken 
advarede  om  hendes  Komme,  og  tiltrods  for  al  hendes 
Hurtighed  undslap  Fuglene  med  rædselsslagne  Skrig  op 
paa  de  øverste  tynde  Grene,  hvor  hun  ikke  kunde  følge 
dem.  Rasende  af  Skuffelse  hoppede  hun  ned  fra  Træet 
og  genoptog  sin  Søgen  en  Snes  Skridt  borte  fra  sin 
egenkærlige  Mage,  som  nu  var  færdig  med  Agerhønen. 

Den  næste  halve  Time  forløb  uden  flere  Hændelser, 
og  Hunlossens  Humør  blev  for  hvert  Minut,  der  gik, 
mere  og  mere  farligt.  Det  var  slemt  nok  at  være  saa 
sulten  som  hun,  men  dernæst  at  blive  lokket  i  en  Fælde 
og  siden  se  ham  gøre  sig  tilgode  alene  med  et  Maaltid 
lige  foran  hendes  Øjne,  var  neppe  til  at  udholde.  Plud- 
selig gjorde  hun  et  vældigt  Spring  til  den  ene  Side  og 
kom  med  spredte  Forpoter  og  udspændte  Kløer  lige  ned 
i  Kanten  af  en  sneklædt  Busk. 

Med  et  Sideblik  havde  hun  faaet  Øje  paa  en  Skov- 
mus, og  ved  sin  mirakuløse  Hurtighed  havde  hun  fanget 
det  lille  Offer,  netop  som  det  skulde  smutte  ned  i  sit 
Tilflugtsted.  Den  udgjorde  knapt  en  Mundfuld,  men  den 
var  i  hvert  Fald  lige  saa  god  som  Værlingen,  der  und- 
slap hende.  Hun  slikkede  sig  om  Kæberne,  sendte  Graaen 
et  langt  Sideblik  og  krøb  videre. 

Langsomt  hejsede  Maanen  sig  højere  og  højere  op 
paa  den  glasklare  Himmel,  og  Skyggerne  blev  kortere, 
Skoven  var  nu  mere  aaben,  her  hvor  Tømmerhuggerne 
nylig  havde  gaaet  den  igennem.  Tætte  Smaatykninger, 
enkeltstaaende  Træer,  Rækker  af  Stubbe,  Kolonnader  af 

høje  Nykomlinger,  der  endnu  ikke  var  svære  nok  til 
at  bides  med  Skovmandens  Økse,  vekslede  i  forvirret 
Uorden.  Efter  en  Stund  hørte  de  Lyden  af  Gnaven  fra 
en  eller  anden  Stub  bag  nogle  Buske.  Begge  Lossene 
krøb  øjeblikkelig  sammen  medens  Halerne  gik  paa  dem. 
Saa  skiltes  de,  saaledes  at  hver  tog  sin  Vej  rundt  om 
Buskene  og  sneg  sig  ind  paa  den  uforsigtige  Gnaver.  Da 
de  fik  Øje  paa  den,  standsede  de.  Det  var  et  stort  Pind- 
svin, fedt,  velklædt  og  fuldstændig  ligeglad  med  Frosten 
og  Fjenderne. 

Lossene  vidste  udmærket  godt,  at  det  ikke  var  noget 
Bytte  for  dem.  Men  de  kunde  ikke  helt  modstaa  Fri- 
stelsen. Med  Tænderne  i  Vand  krøb  de  nærmere;  Pind- 
svinet vedblev  at  gnave  i  Fyrrebarken,  men  da  de  var 
inde  paa  et  Par  Meters  Afstand,  stak  det  Snuden  ned 
mellem  Forpoterne  og  rejste  alle  sine  naalespidse  Pigge 
indtil  kun  deres  truende  Rækker  kunde  ses  af  hele  Dy- 
ret. Lossene  trykkede  sig  og  betragtede  det  længselsfuldt. 
Endelig  tog  Sulten  Magten  over  Forsigtigheden  hos  Hun- 
lossen, hun  sneg  sig  nærmere  og  snusede  hen  imod  det 
piggede  Uhyre,  som  om  hun  haabede  at  finde  et  eller 
andet  svagt  Sted  i  Forsvarsrækken.  Graaen  knurrede  en 
Advarsel  til  hende,  men  i  samme  Øjeblik  smækkede 
Pindsvinets  stærke,  fintpiggede  Hale  ud,  og  snertede 
Lossens  Snude.  Med  et  spyttende,  snerrende  Hyl,  sprang 
hun  tilbage  med  tre  tynde  Pigge  i  Snuden  som  Naale 
i  en  Pude.  Og  saa  meget  hun  end  rystede  sig  og  bear- 
bejdede dem  med  Kløerne,  kunde  hun  ikke  faa  dem  ud, 
Modhagerne  stak  ubarmhjertigt  fast.  Alt  hvad  hun  kunde 
gøre  var  at  brække  dem  og  gaa  videre  med  Spidserne  sid- 
dende som  Hvepsestik  i  den  følsomme  Snude.  Fra  Tid  til 
anden  borede  hun  Snuden  ned  i  Sneen  for  at  lindre  Pinen. 
Og  hendes  Humør  blev  aldeles  ikke  bedre  af  den  Grund. 

Ait  dette  generede  slet  ikke  Graaen.  Hans  Mages 
Uheld  havde  ganske  vist  afkølet  hans  Lyst  til  Pind- 
svinekød, og  han  havde  genoptaget  sin  Eftersøgning  efter 
bedre  Bytte,  men  nogen  Bekymring  for  Hunnens  Lidel- 
ser rørte  ikke  hans  vilde  Hjerte.  Hun  betød  kun  noget 
for  ham,  dersom  de  skulde  træffe  paa  større  Vildt,  som 
de  bedre  og  hurtigere  kunde  nedlægge  i  Fællesskab. 
Der  var  hos  dem  intet  af  den  faste  og  intime  Fællesfø- 
lelse,  som  saa  ofte  viser  sig  mellem  Hun  og  Han  hos 
Ulvene. 

Medens  de  strøg  hen  gennem  en  Række  store  Fyrre- 
stubbe,  kom  de  tæt  op  til  hinanden,  skønt  de  stadig  ikke 
lod  til  at  bryde  sig  det  fjerneste  om  hinanden.  En  let, 
men  dump  Poteklappen  fandt  netop  da  Vej  til  deres 
Øren.  Som  trukket  efter  en  Snor  trykkede  de  begge 
mod  Jorden,  og  i  næste  Sekund  skød  en  hvid  Kanin 
lige  for  Næsen  forbi  dem.  Med  store,  enfoldige  Øjne,  der 
var  nær  ved  at  gaa  ud  af  Hovedet  af  Skræk,  foer  den 
aFsted  i  saadan  en  Fart,  at  der  ikke  blev  Tid  til  at  slaa 
den  ned,  skønt  Hunnen,  der  var  længst  fra  den,  slog  et 
forgæves  Slag  med  Poten.  Det  var  klart,  at  den  maatte 
være  forfulgt  af  noget  farligt,  saa  rædselsslagen  som  den 
var.  Men  hvad  det  end  maatte  være,  nærede  Lossene 
ikke  nogen  Frygt  for  det.  Tværtimod  vilde  de  gerne  have 
fat  i  det.  De  ventede  paa  det.  Og  i  næste  Øjeblik  kom 
det. 

Det  kom  lydløst  springende  med  Snuden  nede  i  den 
varme  Fært,  et  slankt,  hvidt,  lavt,  langkroppet  og  senet 
Dyr  med  spidst  Hoved  og  luende  Ildøjne.  Da  det  skød 
forbi  Graaen,  slog  han  et  Slag  efter  det  og  fejlede.  Men 
i  den  næste  Brøkdel  af  Sekundet  sprang  Hunlossen,  og 
hun  fangede  Væselen  med  begge  Poter  midt  i  Springet. 
Ukuelig  vred  den  sig  rundt  og  borede  sine  lange  fine 

Tænder  ind  i  Snuden  paa  hende,  saa  lukkede  hendes 
Kæber  sig  om  den  slanke  Krop,  og  det  rasende  Liv  blev 
knust  ud  af  den.  Med  Snuden  overstrømmet  af  Blod, 
der  for  nogle  Øjeblikke  lindrede  Smerten  af  de  ætsende 
Pindsvinepigge,  lagde  hun  sig  knurrende  ned  over  sit 
Bytte.  Graaen,  som  maaske  var  af  den  Mening,  at  han 
havde  været  hende  behjælpelig  med  Fangsten  af  Byttet, 
forlangte  sin  Part  og  greb  en  af  Væselens  Bagben  mel- 
lem Tænderne.  Men  med  en  Snerren  slog  Hunnen  efter 
ham  og  flængede  ham  paa  Siden  af  Hovedet.  Han  brød 
sig  ikke  om  at  forcere  Sagen  videre  mod  en  saa  drabelig 
Modstander,  og  med  en  indigneret  Spytten  trak  han  sig 
tilbage  og  satte  sig  et  Stykke  borte  og  iagttog  Maaltidet. 

Det  varede  ikke  længe.  Thi  skønt  Væselen  var  tem- 
melig stor,  var  den  paa  ingen  Maade  saa  stor  som  Los- 
sens Hunger.  Men  da  hun  var  færdig  og  tørrede  sig  med 
sin  store  Pote  over  Ansigtet  og  slikkede  Brystet  rent  for 
Blod,  vilde  hun  alligevel  have  befundet  sig  ganske  godt, 
om  det  ikke  havde  været  for  den  ubarmhjertige  Smerte 
i  Snuden. 

Ikke  længe  efter  sprang  endnu  en  Kanin  ud  af  en 
Tykning  lige  foran  og  ind  midt  imellem  dem.  Begge 
sprang  samtidig,  men  stødte  sammen  i  Springet,  og  Ka- 
ninen forsvandt  som  en  hvid  Streg  af  flyvende  Pelsværk 
uskadt  ud  af  deres  Kløer.  Graaen  havde  været  nærmest 
ved  Byttet  og  mente  maaske,  at  han  kunde  have  haft 
Held  med  sig,  dersom  hun  ikke  var  kommet  imellem, 
og  han  gav  Luft  for  sin  Vrede  ved  et  Stød  imod  hende, 
der  sendte  hende  rullende  henover  Sneen.  Da  hun  fik 
sig  samlet  op,  stirrede  hun  et  Øjeblik  imod  ham  med 
Øjne,  der  flammede  grønt  af  Had  og  Lyst  til  at  fare  i 
Struben  paa  ham,  men  saa  kom  hun  paa  bedre  Tanker 
og  gav  sig  til  at  besnuse  et  Musespor. 

Sporet  var  ikke  videre  friskt,  men  heller  ikke  helt 
haabløst  gammelt.  Hun  fulgte  det.  Og  Graaen  sneg  sig 
nærmere  for  at  undersøge  hvad  det  var  hun  var  paa 
Spor  af. 

En  Stump  frossen  Fisk  laa  ovenpaa  Sneen,  og  de  fik 
begge  Øje  paa  det  paa  samme  Tid,  men  det  var  Graaen 
som  først  naaede  det  og  han  slugte  det  i  en  Mundfuld 
medens  Hunnen  knurrede  af  Raseri  og  Skuffelse.  Me- 
dens han  snusede  rundt  efter  mulige  andre  Stumper, 
traadte  han  til  Siden,  og  der  lød  et  dumpt  Smeld  under 
Sneen.  I  næste  nu  krummede  han  sig  sammen  som  en 
Bue,  flængede  Luften  med  et  Rædselsskrig,  og  sprang  i 
Vejret  med  en  Staalfælde  hængende  i  den  venstre  For- 
pote. 

Fælden  var  med  en  Kæde  forbundet  med  en  svær 
Træbjælke,  der  var  altfor  tung  for  Lossen  at  trække. 
Med  vilde  Bid  efter  det  Rædselsvæsen  som  hængte  sig 
ved  ham,  hylede  og  hvæsede  han  og  rullede  sig  rundt 
indtil  han  fuldstændig  gik  fra  Samlingen  i  sine  gale  An- 
strengelser for  at  slippe  fri.  I  nogle  Sekunder  trykkede 
Hunnen  sig  med  tilbagelagte  Øren  og  sammenknebne 
Øjne,  halvt  forskrækket,  halvt  forvirret.  Men  i  en  For- 
nemmelse af,  at  der  var  noget  Forrædderi  mod  hende 
i  denne  frygtelige  og  uforklarlige  Opførsel,  rykkede  hun 
med  en  truende  Knurren  nærmere.  Og  som  om  hun 
blev  fuldstændig  ude  af  sig  selv  ved  Synet  af  de  skræk- 
kelige Vridninger,  udstødte  hun  en  vild  Hylen  og  kastede 
sig  pludselig  mod  Struben  paa  Graaen. 

Et  Øjeblik  efter  var  de  to  Dyr  som  en  sammenfiltret 
Kugle  af  Pels  og  Kløer.  Bidende,  rivende  og  skrigende 
rullede  de  rundt  i  Sneen,  medens  den  tunge  Fælde  uden 
Forskel  slog  imod  dem  og  medens  de  snart  var  indvik- 

lede  i  Kæden,  snart  atter  med  raslende  Spark  kom  fri 
af  den.  Blod  og  Haar  sprøjtede  i  alle  Retninger.  Men 
Graaen,  som  hindredes  af  Fælden  og  Kæden,  og  des- 
uden var  svagere  paa  Grund  af  Skrækken  over  det 
ukendte  og  af  Angsten  over  sin  Mages  uforklarlige  Ra- 
seri, var  fra  først  af  underlegen.  I  Løbet  af  faa  Minut- 
ter løsnedes  det  haarde  Favntag.  Det  sindssyge  Spekta- 
kel gik  lidt  efter  lidt  over  i  en  stønnende  Hvæsen.  Graa- 
ens  Krop  rettede  sig  ud,  medens  Hunnen  endnu  en  lille 
Stund  vedblev  at  flænge  i  den. 

Og  som  om  hun  saa  pludselig  kom  til  Sans  og  Sam- 
ling, standsede  hun,  stirrede  paa  den  sønderslidte  og 
endnu  dødsskælvende  Skikkelse,  og  luskede  saa  ind  mel- 
lem nogle  nærstaaende  Buske.  Her  trykkede  hun  sig 
som  i  Skræk  mod  Jorden,  medens  hun  fortryllet  kiggede 
ud.  Endelig  laa  det,  som  engang  havde  været  hendes 
Mage,  ganske  stille.  Lidt  efter  sneg  hun  sig  bort  og 
skjulte  sig  i  en  afsides  liggende  Tykning,  hvor  hun  gav 
sig  til  at  slikke  sine  Saar  og  rense  sin  Pels. 

Graaens  udstrakte  Krop,  som  laa  med  de  halv- 
aabne,  grusomme  Øjne  og  stirrede  opad  stivnede  lidt 
efter  lidt  i  den  stille,  klingrende  Frost. 

BLEGE,  grønskinnende,  badet  i  Sol,  strakte  Rørskovens 
milelange  Flader  sig  fra  Kanterne  af  den  langsomt 
glidende  Flod  ind  til  Foden  af  de  mørkskovede  Purpur- 
bjerge. 

Igennem  den  rolige  Grønhed  snoede  sig  en  stille  lille 
Bæk,  og  hvor  dens  søvnige  Vande  forenede  sig  med 
den  store  Flod  løb  en  nøgen  lille  Sandbanke  ud  i  de 
gyldentglidende  Vande.  Paa  den  yderste  Spids  af  Sand- 
revlen stod  som  en  Skildvagt  en  langbenet,  graablaa 
Fugl,  saa  ubevægelig  som  om  den  var  flyttet  lige  ud  fra 
Billedet  paa  en  japanesisk  Skærm. 

Den  store  Hejres  flade,  smalle  Hoved  med  det  lange 
gule,  spydagtige  Næb  og  de  to  smidige  Nakkefjer  var 
ved  en  besynderlig  Snoning  trukket  saa  langt  tilbage, 
paa  den  umaadelig  lange  Hals,  at  det  hvilede  helt  nede 
mellem  de  optrukne  Vinger.  Fra  den  underste  Del  af  Hal- 
sen hang  en  fin  Frynse  af  luftige,  rustgraa  Fjer,  der  slørede 
det  kastaniebrune  Bryst.  Fuglen  kunde  godt  se  ud  som  om 
den  var  faldet  i  Søvn  sammen  med  de  stille  grønne  Rør- 
skove, de  døsige  sølvblaa  Vande  og  den  farveskiftende,  tur- 
kisgennemsigtige Himmel.  Men  Øjnene  gjorde  den  levende, 
de  runde  glashaarde,  gyldne  Øjne  med  den  kulsorte  Pupil 
og  det  ufravendt  stirrende  Blik  var  umiskendeligt  vaagne. 

Hen  over  Rørtoppene  kom  en  vældig  rødbrun  Som- 
merfugl med  mærkelige  sorte  Hieroglypher  tegnet  paa 
Vingerne  flagrende  i  Zigzag.  Den  dansede  et  Stykke  ud 

over  Vandet  og  tumlede  hurtigt  tilbage,  som  om  den 
pludselig  var  bleven  skræmt  af  den  glitrende  Fare  der 
nedenunder.  Et  Stenkast  oppe  langs  Bækken  laa  en  Plet 
knaldgrøn  Pileurt,  hvis  delikate  blege  Blomster  drømte  i 
den  stille  Luft.  Sommerfuglen  fik  Øje  paa  Blomsterne 
og  flagrede  hen  imod  dem  for  at  se  om  disse  rene  Kalke 
skulde  gemme  Honning.  Men  paa  Vejen  lagde  den  Mærke 
til  Hejrens  ubevægelige  Skikkelse,  der  hævede  sig  op 
over  Rørene.  Maaske  ansaa  den  Fuglen  for  en  Stolpe 
eller  en  Træstub;  ihvertfald  lod  den  til  at  være  en  fri- 
stende Hvileplads,  hvor  den  kunde  sætte  sig  et  Øjeblik 
og  prange  med  sine  glitrende  Vinger-  i  Solen  før  den 
dansede  videre  til  Honningbægrene.  Den  flagrede  nær- 
mere, de  stirrende  Øjne  gemte  ikke  nogen  Trusel  for 
den,  et  Øjeblik  flagrede  den  en  lille  halv  Meter  oven- 
over Hejrens  Hoved,  og  i  det  Øjeblik  skød  som  et  Lyn 
den  lange,  blege  Hals  frem  og  det  spydlange  Næb  greb 
om  Sommerfuglen.  Uden  at  skifte  Fødderne  slog  Hejren 
et  Hug  med  Næbet  og  slængte  Sommerfuglens  glødende 
Fløjlsvinger  fra  sig  ned  paa  Sandet,  slugte  Bidden,  trak 
atter  Hovedet  tilrette  mellem  Skuldrene  og  genoptog  sin 
ubevægelige  Venten. 

Det  næste,  som  fangede  de  uudgrundelige  Øjnes  In- 
teresse, var  en  Jagt  mellem  to  Guldsmede.  Farende  lavt 
hen  over  Sivene  og  glimtende  i  Sollyset  som  en  Rubinnaal 
kom  en  lille  rosenfarvet  Guldsmed,  flygtende  for  et 
Monstrum  af  sin  egen  Slægt,  der  skinnede  som  Sma- 
ragd og  Ametyst.  Jagten  kunde  kun  faa  een  Slutning, 
thi  Kæmpen  var  langt  hurtigere  og  rimeligvis  sulten; 
dens  glimrende  Florvinger  raslede  mod  hinanden  da  den 
fangede  sin  lille  flygtende  Slægtning  i  sine  Savkæber.  Off'e- 
rets  Sølvvinger  skælvede  vildt.  Jagten  endte  med  en 
Anelse  af  Stillestaaen  i  Luften  lige  foran  den  urørlige 

Skikkelse  paa  Pynten  af  Sandrevlen.  Og  atter  skød  det 
gule  Næb  fremad  og  de  skinnende  Flyvere,  Jæger  og 
Bytte,  forsvandt  i  dets  Gab. 

Men  saa  luftig  en  Kost  som  selv  de  største  Sommer- 
fugle og  Guldsmede  stillede  ikke  Hejrens  kraftige  Ap- 
petit. Den  gjorde  et  langt  stivbenet  Skridt  fremad  og 
stod  nu  ude  i  det  lave  Vand.  Her  indtog  den  en  noget 
anden  Stilling  med  Ryggen  endnu  mere  puklet  og  Ho- 
vedet lavere,  saa  at  dens  Daggertnæb  pegede  nedad. 
Dens  gyldne  ondskabsfulde  Øjne  var  imidlertid  ikke 
ligegyldige  for  det,  der  foregik  ovenover,  men  de  be- 
skæftigede sig  nu  hovedsagelig  med  Vandet,  der  lang- 
somt flød  nedenunder. 

Dersom  man  staar  ved  Bredden  af  en  lille  Sommer- 
bæk og  holder  sig  tilstrækkelig  rolig  og  vogter  nøje  paa, 
vil  man,  hvor  øde  Landskabet  end  tilsyneladende  ser 
ud,  snart  opdage  Liv  paa  mange  underfundige  Maader. 

Hejren  hørte  til  dem,  der  forstod  at  holde  sig  rolig. 
Paa  dette  Sted  flød  Vandet  blødt  og  langsomt  henover 
en  Bund,  som  halvt  var  Sand,  halvt  Mudder,  og  gen- 
nem den  svage  Bevægelse  i  den  klare  ravgule  Strøm 
vævede  Sollyset  et  flimrende  Netværk  paa  Bunden. 
Tværs  over  dette  sprang  der  en  Skygge.  Hejrens  Næb 
foer  nedad  med  et  næsten  umærkeligt  Plask,  gennembo- 
rede Skyggen  og  kom  atter  op  med  en  sølv-  og  grønt- 
glinsende  Aborre  paa  godt  en  halv  Snes  Centimeters 
Længde.  Den  skælvende  Fisk  aabnede  de  knivskarpe 
Gæller,  og  hver  eneste  Ribbe  i  dens  svære  spidstakkede 
Finner  strittede  truende  ud.  Men  den  triumferende  Fisker 
skridtede  i  Land  med  sit  Bytte  og  hamrede  det  bevidst- 
løs med  Næbbet  mod  det  haarde  Sand.  Saa  slugte  den 
Aborren  med  Hovedet  først,  hvorved  den  fuldstændig 
afvæbnede  de  piggede  Gæller  og  Finner.  Denne  store 

Mundfuld  kunde  følges  paa  hele  dens  Vej  ned  gennem 
Hejrens  slanke  Hals,  ledsaget  som  den  var  af  flere  kraf- 
tige Vridninger  og  alvorlige  Blinkninger  med  de  runde 
gule  Øjne.  Da  Aborren  var  kommet  helt  igennem  Spise- 
røret strakte  Hejren  Halsen  ud  i  dens  fulde  Længde  og 
gav  et  besynderligt  Stød  fremad  helt  nede  ved  Brystet, 
som  for  at  forvisse  sig  om,  at  Bidden  nu  ogsaa  var 
kommet  ordentlig  ned. 

Saa  genoptog  den  sin  Vagtpost.  Næppe  var  den  atter 
kommet  i  Stilling  før  en  stor  sort  Haletudse  vrikkede 
sig  afsted  hen  over  den  gyldentmaskede  Bund.  Den  blev 
spiddet  og  slugt  i  et  Nu,  blød,  slimet  og  benløs  som  den 
var,  forsvandt  den  glat  og  umærkeligt. 

Paa  Bækkens  blanke  Flade,  en  Snes  Meter  højere 
oppe,  viste  der  sig  lidt  efter  en  lille  Krusning,  som  hur- 
tigt nærmede  sig.  Den  var  spids  med  en  lang,  fin  Bue 
af  olieagtige  Krusninger  efter  sig  paa  begge  Sider,  som 
Omridsene  af  en  Komethale.  Da  den  kom  nærmere  saas 
en  lille  spids,  sort  Snude  og  to  klare,  mørke  Øjne.  Det 
var  en  lille  Vandrotte,  der  fra  sine  begrænsede  Jagtmar- 
ker inde  ved  Bredden  vovede  sig  ud  paa  Eventyr. 

Hejren  fulgte  den  opmærksomt  efterhaanden  som  den 
nærmede  sig.  Den  lille  Svømmer  ansaa  rimeligvis  den 
blaagraa,  ubevægelige  Skikkelse,  der  stod  lige  udenfor 
Sandrevlen,  for  en  eller  anden  vejrbidt  Stolpe,  som  Men- 
nesker i  deres  uforklarlige  Nævenyttighed  havde  place- 
ret der  til  at  binde  Baade  ved.  Men  pludselig  var  det 
som  om  den  lille  Eventyrer  fandt  noget  besynderligt  ved 
Stolpens  Udseende.  Den  standsede.  Maaske  lagde  den 
ogsaa  Mærke  til  det  truende  Glimt  i  de  gule,  ufravendte 
Øjne.  Efter  et  Øjebliks  Ubeslutsomhed  forandrede  den 
Kurs  og  svømmede  tværs  over  Kanalen,  klarede  sig  op 
gennem  Mudderet  paa  den  anden  Bred  og  forsvandt 

mellem  Sivenes  blege  Rørstilke.  Hejren  var  arrig  ar 
Skuffelse,  men  ikke  den  mindste  Bevægelse  røbede  dens 
Vrede  uden  maaske  dette,  at  de  nedre  Øjelaags  blegrøde 
Hinde  blinkede  snappende  hen  over  begge  de  uudgrun- 
delige Øjne.  Dens  Stund  skulde  nok  komme,  hvilket  er 
den  Tillid  som  opholder  alle  dem,  der  forstaar  at  vente. 
Den  stirrede  op  ad  Bækken  for  at  se,  om  der  skulde 
komme  en  anden,  mindre  forsigtig  Vandrotte. 

Istedetfor  den  omtalte  Krusning  fik  den  imidlertid  Øje 
paa  en  Skygge,  der  flimrede  hen  over  Vandfladen  og 
øjeblikkelig  forsvandt  over  Sivtoppene.  Den  saa  opad. 
Højt  oppe  i  det  klare  blaa  hang  en  af  Luftens  dristigste 
Røvere,  en  bredvinget  Hønsehøg.  Og  med  et  Sæt  ka- 
stede Hejren  Hovedet  tilbage,  saa  at  Næbbet  pegede  lige 
opad,  idet  den  samtidig  lettede  de  stærke  Vinger  ud  fra 
Kroppen,  parat  til  at  slaa  fra  sig  af  alle  Kræfter.  Plud- 
selig faldt  Høgen  som  en  Staalpil  ned  fra  Himlen  med 
en  saadan  Fart,  at  det  fløjtede  i  dens  stive,  halvtlukkede 
Vinger.  Hejren  ikke  saa  meget  som  rørte  sig.  Men  i 
tre  Meters  Afstand  fik  Høgen  Betænkeligheder  ved  at 
se  det  opadvendte  Spyd,  aabnede  Vingerne  og  strøg  i 
en  Bue  skraat  opad  medens  det  brummede  i  de  ud- 
spilede Vingefjer.  Med  en  pludselig  Omdrejning  dukkede 
den  atter  til  Angreb  og  stod  stille  paa  Vingerne  lige 
over  Hejrens  Hoved  i  forsigtig  Afstand  fra  det  døde- 
lige Spyd. 

Hejren  lod  sig  ikke  forlede  til  at  opgive  sin  passive 
Forsvarsstilling;  den  gjorde  ingen  anden  Bevægelse  end 
den  at  følge  Fjenden  med  sin  Pegepind  af  et  Spyd. 
Og  Høgen  indsaa  snart,  at  Angreb  vilde  være  forgæ- 
ves. Med  lange,  tvære  Vingeslag  forsvandt  den  for  at 
finde  en  eller  anden  uforsigtig  And  eller  Gæsling. 

Da  den  var  borte,  strakte  Hejren  sig  i  sin  fulde  Længde 
og  Stirrede  triumferende  den  Vej,  Høgen  var  forsvundet. 
Saa  vendte  den  langsomt  Hovedet  og  strejfede  med 
Blikket  hele  den  store  Slette  af  Vand  og  Rørskov.  Langt 
oppe  ad  Aaens  Snoninger  var  der  en  Mand  i  en  Baad 
som  fangede  dens  Opmærksomhed.  Manden  roede  ikke 
men  sad  i  Bagstavnen  af  Baaden  og  vrikkede  den  lyd- 
løst fremad  med  en  Indianeraare.  Af  og  til  standsede 
han  og  undersøgte  Kysten  omhyggeligt.  Efter  et  saadant 
Eftersyn  steg  han  et  Par  Gange  ud  af  Baaden,  knælede 
ned  i  Vandet  og  var  i  flere  Minutter  beskæftiget  mellem 
Sivene  i  Fladvandet  langs  Aaen. 

Han  kiggede  efter  Moskusrottehullerne  i  Skrænten  og 
satte  Fælder  ud  for  dem,  som  saa  ud  til  at  være  be- 
boede. Hejren  iagttog  urørlig  Mandens  Færd,  indtil  den 
mente,  han  var  kommet  for  nær.  Saa  spredte  den  sit 
vældige  sorte  Vingepar  ud,  hævede  sig  fornærmet  i  Luf- 
ten og  flagrede  tungt  op  langs  Floden  med  de  lange 
sorte  Ben  hængende  ned  over  Sivtoppene. 

Ikke  langt  ovenfor  Aaens  Udmunding  satte  Manden 
sin  sidste  Fælde  og  vrikkede  saa  langsomt  bort  ad  den 
Vej,  han  var  kommet.  Udefra  saa  det  ud,  som  om  hans 
gule  Straahat  svævede  tæt  hen  over  Sivene,  eftersom 
Baaden  fulgte  Aaens  Snoninger.  Da  den  gule  Hat  om- 
sider var  forsvundet  i  den  blaa  Dis  inde  under  Højde- 
dragene, kom  den  store  blaa  Hejre  lavtflyvende  tilbage 
langs  Flodbredden.  Ved  Sandrevlen  klappede  den  Fød- 
derne ned  i  Flodvandet,  lukkede  Vingerne  og  stod  atter 
pludselig  i  en  stiv  Vagtstilling  med  Halsen  udstrakt  og 
Hovedet  højt  oppe  i  Luften. 

Den  mest  nøjagtige  Undersøgelse  afslørede  dog  intet- 
somhelst  forstyrrende  i  hele  det  rolige  Sommerlandskab. 
Men  den  lod  til  at  have  tabt  Tilliden  til  sin  Vagtpost 

udfor  Sandrevlen,  og  istedetfor  at  slaa  sig  til  Ro  med  at 
vente  paa  det,  som  maatte  komme  til  den,  besluttede 
den  sig  til  selv  at  gaa  ud  og  søge  efter  det.  Med  lange 
komiske,  men  nøjagtige  og  fuldstændig  lydløse  Skridt  tog 
den  langsomt  Vejen  op  langs  Aaen  ad  den  smalle  Mud- 
derbred mellem  Sivrødderne  og  Vandet.  Ved  hvert  Skridt 
bøjede  den  sin  smidige,  muskuløse  Hals,  Hovedet 
holdt  den  lavt,  og  Øjnene  stirrede  ind  under  hvert  hæn- 
gende Blad.  Aabredden  var,  baade  i  og  udenfor  Vandet 
rig  paa  Insekter,  og  det  snappende  Næb  fandt  Bytte  for 
hvert  Skridt.  Men  det  vigtigste  var  Frøerne.  Der  var  mange 
af  dem,  smaa  okkergule  eller  grønne  Fyre,  som  sad  paa 
Aakandebladene  og  stirrede  med  dumme  Brilleøjne  ind- 
til Dommen  næsten  var  over  dem.  Saa  lod  de  sig  paa 
Hovedet  plumpe  i  Vandet,  ofte  saa  hurtigt  som  en  flyg- 
tende Skygge.  Men  det  gule  Næb  var  endnu  hurtigere, 
og  bevidstløse  af  Slaget  forsvandt  de  ned  i  Jægerens 
umættelige  Mave.  Dette  var  en  bedre  Jagt  end  Hejren 
havde  haft  paa  Sandrevlen,  og  den  fortsatte  i  øjensynlig 
Tilfredshed.  Den  havde  endogsaa  den  Triumf  at  fange  en 
lille  Vandrotte,  der  sprang  ud  mellem  Sivene,  netop  som 
den  kom  forbi.  Det  lille  Dyr  var  sejlivet  og  maatte  ham- 
res godt  igennem  i  Mudderet,  før  den  laa  tilstrækkelig 
stille  til  at  kunne  sluges  med  Bekvemmelighed.  Dette 
behagelige  Arbejde  var  imidlertid  snart  forbi,  og  idet 
Hejren  med  oprakt  Hoved  gav  det  sidste  Stød  med 
Halsen  for  at  sikre  sig,  at  Bidden  var  kommet  ordent- 
lig igennem,  tog  den  et  uforsigtigt  Skridt  tilbage  i  det 
lave  Vand.  Der  lød  et  lille  ildevarslende  Klap,  og  no- 
get lukkede  sig  ubønhørligt  om  Benet  paa  den.  Den  var 
traadt  ind  i  en  Staalfælde. 

Forskrækket  over  det  mærkelige  Angreb  og  den  stærke 
Smerte,  dernæst  rædselsslagen,  som  alle  vilde  Dyr  ved 

pludselig  at  blive  berøvet  Friheden,  tabte  Hejren  al  sin 
ophøjede  Selvbevidsthed.  Til  at  begynde  med  var  den 
nærved  at  brække  Næbet  ved  rasende  Hug  mod  den 
uforklarlige  Tingest,  der  havde  fanget  den,  og  straks 
efter  gav  den  et  hæst  Rædselsskrig  fra  sig  og  blev  al- 
deles vild.  Dens  store  Vinger  flagrede  rasende  op  og 
nedmejede  Siv  og  Pileurter  rundt  omkring,  medens  den 
vred  sig  for  at  komme  løs.  Det  lykkedes  virkelig  Hej- 
ren at  løfte  Fælden  over  Vandet,  men  den  var  sikkert 
forankret  og  efter  et  Par  Minutters  vanvittige  Anstrengel- 
ser, blev  Fuglen  igen  trukket  med  ned;  atter  og  atter 
fik  den  sig  hævet  lidt  op  i  Vejret  og  blev  hver  Gang 
ubønhørlig  trukket  ned. 

Og  saaledes  vedblev  den  blinde  Kamp  med  plaskende 
Vand  og  tunge  Vingeklask,  indtil  Fuglen  fuldstændig  ud- 
mattet dejsede  om.  Under  den  sidste  Tørn  var  Fælden 
bleven  drejet  og  var  kommet  i  en  hældende  Stilling,  saa 
at  det  var  umuligt  for  Fangen  at  holde  sig  oprejst.  Den 
laa  nu  sprællende  paa  Hug  med  den  ene  Vinge  udstrakt 
over  Mudderet  og  Rørene,  den  anden  paa  Vandet.  Det 
sorte  Næb  gabede  af  Aandenød.  Kun  de  ubetvingelige 
Øjne,  runde,  gulsorte  og  skinnende  som  Ædelstene,  viste 
intet  Tegn  paa  Frygt  eller  Svaghed. 

Længe  blev  den  liggende  ubevægelig,  halvt  bedøvet 
ved  Følelsen  af  at  være  overvundet  og  ved  den  gna- 
vende Smerte  i  Benet.  Upaaagtet  strøg  de  glinsende 
Guldsmede  lige  hen  over  Hovedet  paa  den,  og  gule  og 
blegblaa  Sommerfugle  landede  ligesaa  upaaagtede  paa 
Pileurternes  Blomster  tæt  ved  dens  Næb.  En  stor,  grøn 
Frø  kom  svømmende  og  kravlede  op  i  Mudderet  lige 
ved  dens  Hoved,  men  bemærkede  saa  pludselig  Hej- 
rens klare,  frygtelige  Øje  og  tumlede  lammet  af  Ræd- 
sel tilbage  i  Vandet.  Men  Hejren  rørte  sig  ikke.  Dens 

Verden  var  styrtet  sammen  over  den,  og  der  var  intet 
andet  for  den  at  gøre  end  at  vente  og  se,  hvad  der  nu 
vilde  ske. 

Nede  i  Mudderbredden,  endnu  skjult  af  en  Krumning 
af  Aaen,  kom  en  anden  listig  Jæger  nærmere.  Den  store, 
brune  Væsel,  som  boede  langt  oppe  ad  Aaen  i  et  Mo- 
skusrottehul,  hvis  Indbyggere  den  havde  fanget  og  for- 
tæret, var  ude  paa  en  af  sine  Fourageekspeditioner.  Intet, 
der  havde  Skikkelse  af  Kød,  Fisk  eller  Insekter,  und- 
gik ham,  og  da  han  altid  strømmede  over  af  Blodgrisk- 
hed  og  elskede  Slagterhaandværket,  selv  naar  han  var 
stopmæt,  foretrak  han  naturligvis  stort  Vildt,  noget,  der 
kunde  kæmpe  og  lide  og  give  ham  Følelse  af  at  dræbe. 
En  rugende  And  eller  Brokfugl  for  Eksempel  eller  en 
Familje  af  Moskusrotter,  det  var  noget,  der  var  værd  at 
bide  i.  Idag  havde  han  ikke  fanget  andet  end  Insekter 
og  nogle  dumme  Frøer,  og  han  var  vild  af  Blodtørst. 

Kortlemmet,  men  ualmindelig  langkroppet,  smidig  og 
slangeagtig  i  sine  hurtige,  springende  Bevægelser,  hvert 
Led  et  Bundt  af  seje,  elastiske  Muskler,  med  et  skarpt, 
trekantet  Hovede  og  ubegribeligt  ondskabsfulde  Øjne, 
var  Væselen  et  Dyr,  der  var  frygtet  af  andre,  som  var 
mange  Gange  større  end  den  selv. 

Da  han  kom  rundt  om  Aakrumningen  og  saa  den 
store,  blaa  Fugl  ligge  med  udbredte  Vinger  i  Vandkanten 
som  et  Billede  paa  selve  Hjælpeløsheden,  glødede  hans 
Øjne.  Uden  et  Øjebliks  Tøven  løb  han  fremad  og  gjorde 
et  Spring  lige  mod  Struben  af  Hejren.  Men  det  var  kun 
en  Finte,  thi  skønt  Væselens  Kendskab  til  Hejrer  ikke 
var  videre  stort,  vidste  han  dog,  at  man  maatte  tage  sig 
i  Agt  for  dens  lange  Næb.  Han  smuttede  til  Siden  og 
forsøgte  at  komme  ind  paa  den  bagfra,  men  han  vidste 

ikke,  hvor  bøjelig  Hejrens  Hals  var.  Hans  lynsnare  An- 
greb blev  mødt  med  et  lynsnart  Forsvar,  Hejrens  store, 
gule  Næb  huggede  frem  og  kastede  ham  tilbage,  idet  det 
pløjede  en  dyb,  rød  Fure  tværs  over  hans  Skulder.  Før 
han  kunde  komme  sig  efter  Slaget,  var  Fuglens  Hals 
atter  krummet  som  en  Fjeder  og  Spydnæbet  indstillet  til 
et  nyt  Hug. 

De  fleste  vilde  Dyr  vilde  overfor  en  saadan  Modtagelse 
have  tabt  Modet  og  være  listet  afsted  efter  lettere  Bytte. 
Men  saaledes  var  Væselen  ikke.  Hans  Krigsblod  kom 
netop  nu  i  Kog,  og  for  ham  var  det  en  Kamp  til  Døden. 
Tiltrods  for  sit  Raseri  glemte  han  dog  ikke  sin  Snuhed. 
Idet  han  lod,  som  om  han  vilde  løbe  bort,  krummede 
han  sig  med  ubeskrivelig  Hurtighed  sammen  og  foer  i 
Halsen  paa  sin  Modstander.  Men  ligesaa  hurtig  var  det 
Mirakel  af  Vagtsomhed  og  Hurtighed,  som  Hejren  be- 
herskede i  Øje  og  Næb.  Slaget  ramte  ham  denne  Gang 
strejfende  i  Siden  og  efterlod  en  frygtelig  Flænge,  og 
samtidig  fik  Hejren  Held  til  med  et  Vingehug  at  kaste 
ham  ud  i  Vandet.  Efter  dette  Held  forsøgte  den  at  rejse 
sig  op  til  en  Stilling,  i  hvilken  den  kunde  kæmpe  med 
større  Fordel,  men  Fælden  trak  den  atter  uimodstaaeligt 
ned.  Idet  den  sank  tilbage,  klatrede  Væselen  atter  op 
paa  Bredden  og  krummede  sig  sammen  lige  foran  den, 
netop  udenfor  Rækkevidde. 

Væselen  var  nu  et  Billede  paa  Kampraseri.  Hver  Mu- 
skel i  ham  skælvede.  Blodet  pulsede  ud  af  hans  Saar, 
de  hvide  Tænder  lynede  i  en  lydløs  Snerren,  Øjnene 
sprudede  Ild.  Hejren  lod  paa  sin  Side  til  at  være  fuld- 
kommen ved  Fatning,  ubevægelig  og  vagtsom,  øjeblikke- 
lig parat,  havde  den  trukket  Hovedet  helt  tilbage  mellem 
Skuldrene.  Dens  store  Øjne  var  faste  og  klare,  og  stir- 
rede glashaardt  som  et  Gudebilledes  Juveløjne. 

I  nogle  Sekunder  krummede  Væselen  sig  foran  Hej- 
ren som  om  den  vilde  stirre  sin  Modstander  fra  Sans 
og  Samling.  Saa  gjorde  den  et  Spring  lige  mod  Fuglens 
Ryg.  Bevægelsen  havde  hele  et  virkeligt  Angrebs  Vold- 
somhed, men  med  en  beundringsværdig  Smidighed  stand- 
sede den  i  en  Brøkdel  af  et  Sekund.  Det  havde  imid- 
lertid været  nok  til  at  friste  Hejren  til  et  Modhug,  der 
netop  kom  tilkort  lige  foran  Væselen.  Idet  Hejren  atter 
krummede  Halsen,  fløj  Væselen  ind  i  Nærkampen.  Han 
blev  ramt  af  et  nyt  Hug,  der  oprev  den  ene  Side  af 
hans  Hovede,  men  det  var  et  kort  Hug,  uden  tilstrække- 
lig Kraft  til  at  slynge  ham  bort.  Uden  at  bryde  sig  om 
det  huggede  han  sine  Tænder  i  Fuglens  Hals  og  kastede 
sin  smidige  Krop  hen  over  dens  Ryg,  hvor  han  vilde 
være  udenfor  Rækkevidde  af  de  baskende  Vinger. 

Kampen  var  forbi,  thi  Væselens  Tænder  var  lange  og 
stærke.  De  skar  dybt,  lige  mod  Livskilden;  og  uforstyr- 
ret af  de  hjælpeløst  flaksende  Vinger  drak  Sejrherren 
det  levende  Blod,  som  han  hungrede  efter. 

En  sort,  hvirvlende  Skygge  sejlende  hen  over  Skue- 
pladsen, men  den  passerede  hen  over  Væselens  Hale  og 
blev  ikke  bemærket.  Den  strøg  forbi  og  lod  til  at  dvæle 
over  en  Gruppe  Liljestængler;  et  Øjeblik  var  den  for- 
svundet. Men  saa  hørtes  en  Syden  i  Luften,  og  den  store 
Hønsehøg,  som  Hejren  tidligere  paa  Dagen  havde  dre- 
vet bort,  foer  ud  af  Zenith.  Væselen  havde  netop  Tid 
til  at  rejse  sin  snerrende,  dryppende  Snude  i  rasende 
Overraskelse,  idet  Høgens  Kløer  greb  omkring  ham. 
Den  ene  Klofod  greb  ham  om  Struben  og  skar  tværs 
gennem  Luftrør  og  Halsaare,  den  anden  trængte  igennem 
hans  smækre  Lænder.  I  næste  Øjeblik  var  han  revet  løs 
fra  Hejrens  Krop  og  med  hængende  Hovede,  Lemmer 

Og  Hale  baaret  langt  bort  over  de  grønne  Rørsletter  til 
Høgens  Rede  i  Hjertet  af  Cedersumpen  bag  ved  Pur- 
purbjergene. 

Nogle  Minutter  efter  kom  en  spraglet  orangegul  og 
kastaniebrun  Sommerfugl  og  satte  sig  vippende  med  sine 
glittrende  Vinger  paa  den  døde  Hejres  Ryg. 


SORTE  MOSE 


BÆKKEN,  som  havde  rislet  saa  muntert  ned  ad  med 
mange  klukkende  Fald  og  plaskende,  hvide  Kaskader 
fra  Lost  Mountains  Granitterrasser,  løb  stille  og  dvælende 
eftersom  den  nærmede  sig  Sumpen.  Krusende  i  sløve 
dybe,  purpurmørke  Hvirvler  slæbte  den  sig  i  henved 
hundrede  Meter  frem  mellem  dunkle,  udoverhængende 
Elletræer,  sank  saa  tøvende  ind  under  en  Bue  af  mos- 
klædte  Cederrødder  og  forsvandt  i  det  tunge  Tusmørke. 

Inde  i  Sumpen  stod  de  ældgamle  vældige  Cedre  og 
Lærkestammer  sammentrængt  i  en  Slags  haabløs  For- 
virring. Svære  forneden  var  der  nogle,  som  hævede  sig 
lige  op  og  søgte  at  faa  Toppene  ud  i  Sollyset,  andre  svajede 
klodset  og  lagde  Ansvaret  med  at  understøtte  deres  tunge 
Grenemasser  over  paa  Naboerne,  atter  andre,  som  i 
deres  Ungdom  ved  Mudderhullernes  Forræderi  var  væl- 
tet omkuld,  laa  udstrakt  hen  over  Vandet  med  en  Del  af 
Stammen  og  bøjede  den  dcrpaa  opad,  som  om  de  for- 
sent var  blevet  vækkede  af  deres  træge  Drømme.  Alle 
Trærødderne  var  halvt  blottede,  umaadelige,  knudrede  og 
forvredne,  uhyggelige  mørkfarvede  Uhyrer,  der  ligesom 
kæmpede  sig  op  fra  det  svangre  Urtidsdynd. 

Der  var  i  Sandhed  noget  monstrøst  i  alt,  hvad  Øjet 
kunde  se  i  Sorte  Mose.  De  tunge,  ubestemte  Masser  af 
sort  Mudder  eller  Pytter  af  mørkt  Vand,  som  laa  dybt 
ind  under  og  imellem  Røddernes  Forvridninger,  de  tykke 
graa  Pjalter  af  livløs  Cederbark,  de  raadnende  Stubbe, 

Oprodede  eller  halvt  nedsunkne  i  det  klæge  Morads,  det 
overvældende  tunge  Mørke,  der  laa  saa  tykt,  som  om 
aldrig  en  Lyd  havde  skaaret  igennem  det,  og  fremfor 
alt  det  gigantiske  Virvar  af  Stammer  og  Rødder,  evinde- 
ligt ubevægelige  i  den  anspændte  vindløse  Stilhed,  som 
ikke  er  Fred,  men  et  natligt  Mareridt. 

Fra  en  Gren  af  en  af  de  hængende  Stammer  hang  en 
Kugle  af  lysegraa  Papirmasse  med  et  rundt  Hul  i  Bun- 
den. Ind  og  ud  af  dette  Hul  strømmede  to  Rækker  af 
giftige  sorthvide  Gedehamse. 

Pludseligt  var  det  som  om  den  uhyggelige  Stilheds 
Aand  havde  taget  Skikkelse  og  bevægede  sig  rundt  mel- 
lem Rødder  og  Stubbe.  Et  massivt,  pelsklædt  Bæst, 
matsort  af  Farve,  med  høj,  puklet  Bagpart  og  tunge,  ufor- 
melige Lemmer,  Baglemmerne  af  en  grotesk  menneske- 
lignende Form,  Hovedet  lavtsvingende  paa  en  lang,  klod- 
set Hals,  søgte  sig  Vej  med  daskende  Skridt  over  Træ- 
rødderne. Dens  smaa  blinkende,  dybtliggende  Øjne  kig- 
gede ind  under  hver  enkelt  Rod  og  undersøgte  Hullerne 
i  den  gamle  Bark  efter  Biller  og  Larver,  som  dens  store  til- 
syneladende klodsede  Labber  med  forbavsende  Behæn- 
dighed fangede.  At  et  saa  vældigt  Dyr  som  den  store 
sorte  Bjørn,  der  kunde  slaa  en  Okse  til  Jorden,  skulde 
beskæftige  sig  med  Jagt  paa  Orme  og  Insekter,  var  et 
af  Naturens  Luner. 

Tæt  ved  Træet  med  Gedehamsereden  fandt  Bjørnen 
en  halvraadden  Stub,  til  hvilken  han  snusede  med  sin 
følsomme  Snude  og  fandt,  at  den  maatte  indeholde  Lar- 
ver. Med  sine  lange,  krogede  Kløer  greb  han  om  den 
ene  Side  af  den  og  rev  den  af,  hvorved  han  afslørede 
et  gulbrunt  trøsket  Indre,  der  var  gennemgnavet  af  Træ- 
larver i  alle  Retninger.  De  Larver,  som  kom  for  Da- 

gens  Lys,  samlede  han  behændigt  op  og  fortærede  med 
stor  Nydelse  og  vendte  derefter  sin  Opmærksomhed 
mod  den  Stump,  han  havde  revet  af,  og  som  laa  paa  en 
lille  Jordforhøjning  af  fast  Grund  lige  ved  hans  Fødder. 

Men  Bjørnen  var  ikke  den  eneste  i  Sorte  Sump,  som 
satte  Pris  paa  Larver.  Lidt  borte  laa  der  en  særlig  fed 
Maddike,  som  vred  sig  i  Resterne  af  sit  Hul,  utilpas  ved 
at  være  blevet  direkte  udsat  for  Luften.  Bjørnen  skulde 
lige  til  at  samle  den  op,  da  en  af  de  store,  sorthvide 
Gedehamse  slog  ned  paa  den  som  en  Høg  paa  en  Hare. 
Ved  Gedehamsens  Stik  vred  Larven  sig  krampagtigt  fri 
af  Hullet,  faldt  ned  og  blev  liggende  ganske  stille,  hvor- 
efter Gedehamsen  behændigt  rullede  den  sammen,  borede 
sine  Kindbakker  ind  i  dens  bløde  Krop,  og  gav  sig  ifærd 
med  at  suge  den  ud. 

I  nogle  Sekunder  blev  Bjørnen  staaende  og  iagttog 
denne  Foreteelse  med  nysgerrig  Interesse,  medens  hans 
smaa  Øjne  blinkede  ondskabsfuldt.  Men  nu  havde  han 
haft  nok  af  det  og  strakte  sin  ene  store  Lab  ud  og  lagde 
den  over  Gedehamsen  og  dens  Bytte.  Som  om  det 
havde  været  en  velovervejet  Straf,  lod  han  Labben  blive 
liggende  et  Par  Øjeblikke  og  trak  den  atter  tilbage,  saa'  et 
Øjeblik  paa  de  fladtrykte  Insekter  og  slubrede  dem  saa  ind. 
Men  Gedehamsen  var  nu  ikke  helt  død,  thi  Jorden  var 
blød  og  fuld  af  Ujævnheder,  og  den  var  med  sin  brand- 
sorte, hvidringede  Krop  ikke  nogen  almindelig  lille  Hveps, 
men  den  store  Skovgedehams,  som  kan  stikke  helt  gen- 
nem Skindet  paa  et  Elsdyr.  Ikke  saa  snart  havde  Bjør- 
nen faaet  den  farlige  Bid  i  Munden,  før  han  spyttede 
den  ud  igen  med  et  Vuf  af  Forskrækkelse  og  masede 
den  ud  af  Tilværelsen  med  et  Slag  af  sin  vældige  Lab. 
Og  saa  begyndte  han  at  ryste  paa  Hovedet,  kratte  sig 
kejtet  om  Munden  og  klynke  protesterende  over  det 

Stik,  han  havde  faaet.  Saa  sjoskede  han  ned  til  et  Vand- 
hul i  Nærheden  og  jog  Snuden  Gang  paa  Gang  ned  i  det 
kølige  sorte  Muddervand.  Efter  denne  Behandling  vendte 
han  tilbage  til  Stubben  og  genoptog  sit  Maaltid  paa  Lar- 
verne, af  og  til  afbrudt  af  Hovedrysten  og  dybe  Brum. 
Da  en  anden  af  de  store  Gedehamse  fik  Øje  paa  Maal- 
tidet  og  slog  ned  paa  en  Larve,  smadrede  han  den  øje- 
blikkelig, uden  at  bryde  sig  om  hvormange  fede  Bidder 
der  gik  med  i  Løbet  ved  samme  Lejlighed. 

Da  Stubben  var  revet  helt  i  Stykker,  og  hver  Larve 
fortæret,  gik  Bjørnen  hen  til  Gedehamsetræet.  Han  lagde 
ikke  Mærke  til  Reden,  for  han  ulejligede  sig  ikke  med 
at  se  op.  Dersom  han  havde  gjort  det,  kunde  han  godt 
i  sit  Raseri  mod  de  giftige  Insekter  have  været  saa 
dumdristig  at  klatre  op  i  Træet  og  indledet  en  Fejde 
med  tvivlsom  Udgang.  Nu  lagde  han  kun  Mærke  til, 
at  der  mellem  to  af  de  store  Rødder  var  en  Plet  tør 
Jord  dækket  med  smaa  elastiske  Lærketræesnaale.  Her 
kastede  han  sig  ned  med  et  Grynt  og  begyndte  at  gnide 
sig  i  Ansigtet  med  sine  store  Forlabber. 

Men  han  var  rastløs,  enten  fordi  Larverne  ikke  havde 
stillet  hans  Sult,  eller  fordi  Gedehamsens  Stik  endnu 
sved  ham  i  Læben.  Han  rejste  sig  lidt  efter  op  paa 
Bagdelen,  stirrede  omkring  sig  og  snøftede  med  Snuden 
i  Luften.  Virvaret  af  Rødder  og  Stammer,  der  monotont 
gentog  sig  saa  langt  han  kunde  se  gennem  Halvmørket 
lod  ikke  til  at  vække  hans  Opmærksomhed.  Men  paa 
engang  sprang  han  fremad,  som  om  han  pludselig  havde 
faaet  en  Ide.  Komisk  sjanglende,  men  saa  forsigtigt  som 
en  Kat,  fandt  han  Vej  frem  henover  Mudderet.  Maaske 
havde  hans  Næse  gennem  al  den  tunge  Luft  faaet  Fær- 
ten af  rindende  Vand.  Det  var  i  hvert  Fald  rindende 
Vand,  han  henved  et  hundrede  Meter  længere  fremme 

kom  til,  thi  Bækken  havde,  saa  ofte  den  var  krydset  og 
ledet  tilside  og  drejet  omkring,  fundet  Vej  med  en  lille 
klar  Kanal  gennem  Sumpens  Kaos  og  Vandhuller. 

Paa  dette  Sted  løb  Bækken  gennem  en  mørk,  men 
levende  Dam,  brun  men  gennemsigtig,  og  hist  og  her 
med  et  Glimt  af  flygtigt  Himmellys,  som  i  Øjnene  paa 
en  mørkøjet  Kvinde.  Til  denne  Dam,  som  til  andre  der 
laa  hist  og  her  rundt  i  Sumpen,  var  en  Mængde  Fisk, 
Ørred,  Sugefisk  og  Karper  flygtet  ind  fra  de  altfor  di- 
rekte Straaler  af  den  høje  Midsommersol  udenfor. 

Bjørnen  gled  tungt  ned  ad  den  klæbrige  Bred,  satte 
sig  paa  Hug  tæt  ved  Vandkanten  og  stirrede  vedhol- 
dende og  opmærksomt  ned  i  Vandet.  Lidt  efter  lidt  be- 
gyndte han  at  skelne  de  Fisk,  som  klumpede  sig  sam- 
men i  Dybet  paa  Midten.  Efter  at  have  forvisset  sig  om 
at  der  var  Fisk,  lagde  han  sig  ned  paa  Maven  i  en 
sammenkrøben  uformelig  Stilling  med  Hovedet  tæt  ved 
Vandet  og  den  ene  Lab  løftet.  Det  saa  ud  til  at  være 
en  meget  vanskelig  Stilling,  men  Bjørnen  holdt  den  ube- 
vægelig som  en  af  de  store  Rødder,  indtil  nogle  af  de 
Fisk,  som  var  blevet  skræmt  bort  ved  hans  Komme, 
langsomt  svømmede  tilbage  til  Breddernes  Urterødder 
for  at  æde.  Det  var  Sugefiskene,  Planteædere,  svær- 
kroppede  og  tunge  i  Bevægelserne  i  Modsætning  til  de 
hurtige  graadige  Ørreder.  Det  glimtede  i  Bjørnens  Øjne, 
da  han  saa  dem  komme,  men  ikke  saa  meget  som  et 
Næsebor  vibrerede  paa  ham.  En  stor  Sugefisk  med 
udoverhængende  Overlæbe,  der  graadigt  aabnede  og 
lukkede  sig,  kom  søgende  ind  til  Mudderet  tæt  under 
Bjørnens  Snude.  Med  et  lynsnart  Svup  faldt  hans  væl- 
dige, opløftede  Lab,  og  med  et  Plask  blev  Fisken  halvt 
bedøvet  slynget  op  paa  Bredden.  Før  den  kunde  faa  Tid 
til  at  slaa,  var  Bjørnen  over  den,  han  tog  den  mellem 

Kæberne  og  bar  den  slentrende  tilbage  til  den  tørre 
Plet  under  Gedehamsetræet,  hvor  han  i  Fred  kunde  æde 
sit  Maaltid. 

Medens  Bjørnen  gnaven  og  eftertænksom  tyggede  sit 
Maaltid  i  sig  i  den  uhyggelige  Ensomhed,  kom  en  mun- 
ter lille  Skikkelse  med  hurtige  Bevægelser  ned  til  Kan- 
ten af  Bækken.  Den  var  som  en  levende  Protest  mod 
hele  Sumpens  mørke  og  enorme  Formløshed.  Det  var 
som  om  Sollysets  og  den  hurtige  Bevægelses,  det  friske 
Livs  og  den  fuldendte  Forms  Verden  havde  sendt  sin 
Herold  ind  for  at  udfordre  Mørkets  Træghed.  Den  trip- 
pende lille  Skikkelse  var  omtrent  af  en  Rævs  Størrelse 
og  med  Rævens  lange,  spidse  og  nysgerrige  Snude.  Den 
tykke  Pel«^  var  af  en  uregelmæssig,  taaget,  gulgraa  Farve, 
mørkere  i  Haarspidserne  og  næsten  sort  langs  Ryggen. 
Halen  var  lang,  fin  og  med  klare  sorte  Ringe.  De  nette, 
fintkloede,  haandlignende  Poter  var  sorte,  men  det  mær- 
keligste var  dens  Ansigt,  der  var  ganske  lysegraat  med 
en  stor  sort  Rand  om  Øjnene,  saa  at  det  saa  ud  som  om 
den  havde  et  Par  vældige  Briller  paa.  Selve  Øjnene 
var  meget  store,  mørke  og  lysende,  glødende  af  en  over- 
raskende, næsten  skadefro  Intelligens. 

Vaskebjørnen  var  ikke  som  Regel  nogen  Dagslys- 
jæger, men  foretrak  Maanens  fremfor  Solens  Lys.  Heller- 
ikke plejede  den  at  spøge  rundt  i  Sorte  Moses  mørke 
Afkroge.  Men  den  var  en  Vandrer  og  lunefuld  som  alle 
Vagabonder,  og  den  havde  paa  en  eller  anden  Maade 
opdaget,  at  der  var  Krebs  i  Bækken,  hvor  denne  flød 
gennem  Sumpen.  Den  var  en  ivrig  Fisker,  behændig  og 
ufejlbar  med  sine  haandlignende  Kløer.  Men  i  Dag 
havde  Krebsefiskeriet  ikke  været  kronet  med  Held;  der 
viste  sig  ikke  en  eneste  Krebs.  Den  saa  Sugefiskene  og 

Ørrederne  samle  sig  i  Dammens  Midterdyb,  men  den 
var  for  utaalmodig  og  ikke  sulten  nok  til  at  afvente,  at 
de  skulde  komme  ind  til  Bredden.  Medens  den  sad  paa 
Vagt  ved  Siden  af  Dammen,  hvor  Bjørnen  nylig  havde 
haft  Held  med  sit  Fiskeri,  var  en  Skovmus  saa  ufor- 
sigtig at  komme  ud  af  sit  Hul  lige  ved  dens  Fødder. 
Musen  blev  øjeblikkelig  fanget,  før  den  blev  klar  over 
Faren.  Dette  Bytte  tilfredsstillede  Vaskebjørnen.  Efter 
at  have  dræbt  Musen  med  et  behændigt  lille  Bid  tæt  bag 
Ørene,  satte  den  sig  ned  ved  Kanten  af  Dammen  og 
begyndte  at  dykke  Musen  op  og  ned  i  Vandet.  Ikke  før 
Musen  var  vasket  næsten  til  en  Pjalt  lod  den  til  at  anse 
Stegen  for  at  være  ren  nok  til  at  æde,  og  efter  al  sin 
Ulejlighed  spiste  den  endda  kun  Halvdelen  af  den. 
Resterne  kastede  den  som  et  skødesløst  Barn,  der  al- 
drig har  kendt  Sult,  ud  i  Dammen. 

Fra  Kanten  af  Bækken  løb  Vaskebjørnen  op  ad  Bred- 
den. Efter  en  lille  Pause  vendte  den  formaalsløst  ind 
imellem  Stammernes  og  Røddernes  Virvar.  Hver  enkelt 
af  de  faldne  Stammer,  hver  eneste  af  de  lange  Fang- 
armerødder, som  den  kom  forbi,  entrede  den  opad  og 
løb  langsmed  for  at  se  i  hvilken  Retning  de  førte.  Til- 
fældet førte  den  paa  denne  omflakkende  Vandring  hen 
til  en  af  de  store,  fremstaaende  Rødder  paa  Træet  med 
Hvepsereden.  Selvfølgelig  maatte  den  en  Tur  op  ad  Ro- 
den og  fulgte  den  næsten  ind  til  Stammen,  men  stand- 
sede saa  pludseligt  ved  Synet  af  Bjørnen. 

Bjørnen  var  lige  blevet  færdig  med  sin  Fisk  og  laa 
halvt  sovende  paa  Lærkerisene  mellem  Rødderne.  Han 
var  mæt,  men  Stikket  i  Munden  plagede  ham  endnu,  og 
han  var  i  daarligt  Humør.  Hans  store  Hovede  svingede 
gnavent  frem  og  tilbage.  Mørk,  uheldsvarslende  og  uforme- 
lig kunde  han  paa  en  Maade  lignes  ved  et  Stykke  af 

Sumpen,  der  var  blevet  levende.  Vaskebjørnen  betrag- 
tede ham  med  klare,  drilagtigt  foragtende  Øjne.  Bjørnen 
saa  op,  fik  Øje  paa  den  og  langede  et  forrædersk  Slag 
ud  efter  den  med  sin  vældige  Forlab.  Men  let  som  en 
Fjer  sprang  Vaskebjørnen  til  Side.  Det  var,  som  om  selve 
Lufttrykket  ved  Slaget  fejede  den  bort  fra  Farens  Sted. 
Bjørnen  gryntede  arrigt  efter  Fejlslaget  og  slikkede  Lab- 
ben. Vaskebjørnen,  som  var  smuttet  rundt  om  Træet, 
steg  op  ad  en  anden  Rod  og  stirrede  drillende  paa  sin 
grove  Angriber.  Derved  fik  den  ogsaa  Øje  paa  Gede- 
hamseredens blege,  graa  Kugle  oppe  i  Tusmørket. 

Vaskebjørnen  vidste,  at  der  paa  denne  Aarstid  var  en 
Mængde  særlig  lækre  Larver  og  umodne  Insekter  indeni 
enhver  Gedehamse  eller  Hvepserede.  Dersom  den  graa 
Kugle  havde  været  en  Hvepserede,  vilde  den  maaske 
have  angrebet  den  med  det  samme,  idet  dens  tykke 
Skind,  lange  Pels  og  Behændighed  i  at  beskytte  Øjnene 
vilde  sætte  den  i  Stand  til  uden  større  Risiko  at  mod- 
staa  de  almindelige  gule  Hvepse.  Men  den  lagde  godt 
Mærke  til  de  store  Insekter,  som  sværmede  omkring 
Reden,  og  den  kendte  deres  Kræfter  og  Farlighed.  Efter 
at  have  set  paa  Reden  i  adskillige  Minutter  var  det  som 
om  den  havde  taget  en  Beslutning,  hvorefter  den  ele- 
gant trippede  over  Trærødderne  til  Bækken  for  at  gen- 
optage sit  Krebsefiskeri. 

Det  var  nu  blevet  temmelig  langt  hen  paa  Eftermid- 
dagen og  Tusmørket  tætnede.  Bjørnen  faldt  i  Søvn.  Mør- 
ket blev  tykkere  og  tykkere,  indtil  den  store  Bjørne- 
klump ikke  længere  kunde  skelnes  fra  Stammen,  hvor- 
under den  laa.  Fra  de  smalle  Aabninger  imellem  de 
høje  Trætoppe  faldt  hist  og  her  en  glasklar  flimrende 
Maanestraale  ned.  Og  under  disse  sparsomme  Straalers 

BJøtnen  saa  op  og  fik  Øje  paa  den 

Lys  fik  Sumpens  mystiske  Mørkemasse  et  Slags  uhygge- 
ligt, ildevarslende  Liv. 

Omtrent  ved  denne  Tid  kom  Vaskebjørnen  tilbage.  I 
denne  Spøgelsesbelysning,  som  var  endnu  mere  bedrage- 
risk end  fuldstændigt  Mørke,  saa  dens  store  Øjne,  der 
næsten  kun  var  Pupil,  lige  saa  klart  som  ved  Dagslys. 
De  glimtede  skadefro  ved  Synet  af  den  sovende  Bjørn, 
og  kiggede  derefter  op  mod  Gedehamsereden,  der  hang 
paa  sin  Gren  belyst  af  en  knivsmal,  klar  Maanestraale. 
Lydløst  løb  Vaskebjørnen  op  ad  Stammen. 

Ved  en  tynd,  men  stærk  og  sejg  Gren  standsede  den. 
Den  kunde  nok  lide  at  faa  fat  i  Indholdet  af  Reden, 
men  den  brød  sig  ikke  om  at  prøve  Forsvarernes  Helte- 
mod. Den  vidste  godt,  at  de  nu  var  inde  i  Boet,  søvn- 
tunge og  ude  af  Stand  til  at  flyve,  men  uden  at  have 
mistet  Evnen  til  at  stikke.  Efter  nogen  Tøven  bed  den 
Grenen  itu  og  lod  Reden  falde.  Saa  lod  den  sig  hurtigt 
glide  ned  ad  Træet,  ivrig  efter  at  se  hvad  der  nu  vilde 
ske.  Dens  Hensigt  med  at  lade  Reden  falde  var  maaske 
simpelthen  en  tankeløs  Indskydelse  om  at  ødelægge, 
hvad  den  gerne  vilde  have  men  ikke  kunde  faa,  maaske 
tænkte  den,  at  Boet  kunde  rulle  ned  i  en  eller  anden 
Vandpyt  paa  den  anden  Side  Træet,  saa  at  Beboerne 
vilde  drukne,  og  den  derefter  kunde  plyndre,  som  den 
havde  Lyst  til.  Eller  maaske  havde  den  regnet  med,  at 
der  vilde  ske  det,  som  virkelig  skete.  Reden  faldt,  ikke 
i  Vandet,  men  ned  mellem  den  slumrende  Bjørns  krum- 
mede Forlabber  og  ganske  tæt  ved  dens  Snude. 

Bjørnen,  som  forskrækket  vaagnede,  brummede  og 
bed  gnavent  ind  i  Reden,  og  uden  at  vide  hvad  det  var, 
han  havde  for  sig,  rev  han  den  op  med  et  Slag.  I  næste 
Øjeblik  var  han  ikke  længere  i  Tvivl.  Med  et  Brøl  af 
Raseri  forsøgte  han  at  mase  Reden  og  hele  dens  giftige 

Befolkning.  Men  han  var  for  sen  i  Vendingen.  De  srore 
Gedehamse  sværmede  allerede  ind  over  ham,  kravlende 
og  masende  sig  dybt  ind  i  hans  Pels,  paa  Hoved,  Hals 
og  Mave.  Rasende  borede  de  deres  edderstingende 
Dolke  i  ham  paa  de  ømfindtligste  Steder,  kradsende, 
fægtende,  snappende,  brummende  og  klynkende  rullede 
han  sig  rundt  og  rundt  for  at  frigøre  sig  for  det  over- 
vældende Angreb.  Men  de  Fjender,  han  knuste,  havde 
allerede  gydt  deres  Gift  i  hans  Aarer.  Og  medens  hans 
voldsomme  Vridninger  vedblev,  hang  Vaskebjørnen  i  en 
Gren  ovenover,  belyst  af  en  glasklar  Maaneskinsplet,  og 
stirrede  ned  paa  ham  med  store,  skadefro  Øjne.  Ende- 
lig tumlede  Bjørnen  ude  af  sig  selv  af  Smerte  op  paa 
Hug  og  fægtede  med  Forlabberne  i  Luften,  hvorefter 
han  lod  sig  dumpe  forover  og  skramlede  afsted  henover 
de  glatte,  sorte  Rødders  Virvar. 

Hans  første  Indskydelse  var  simpelthen  at  flygte,  en 
vanvittig  Anstrengelse  for  at  undfly  det,  som  han  ikke 
kunde  tage  Kampen  op  med.  Uden  at  ane  hvilken  Ret- 
ning han  flygtede  i,  førtes  han  af  Rødder  og  Stammer 
omtrent  rundt  i  en  Cirkel,  saa  at  han  atter  var  vendt 
imod  det  Træ,  hvorfra  hans  Skæbne  blev  afgjort.  Mel- 
lem ham  og  Træet  laa  nu  et  bredt  Stykke  Morads,  der 
var  nogenlunde  fast  paa  Overfladen,  men  underneden 
gemte  et  dybt  Hængedynd.  Hans  Øjne  var  næsten  blin- 
dede af  Stikkene,  og  han  plumpede  derfor  lige  ud  i  Mo- 
radset. Hans  første  Instinkt  var  at  kæmpe  sig  tilbage  af 
alle  Kræfter,  men  ved  Faldet  havde  han  faaet  Snuden  dyp- 
pet dybt  i  Mudderet,  og  dets  Kølighed  var  som  en  barm- 
hjertig Lindring  paa  hans  smertefulde  ophovnede  Næse 
og  Læber.  Der  var  jo  det,  han  trængte  til!  Og  han  va- 
dede lidt  længere  ud  med  Snuden  dybt  i  det  kølige  Dynd. 
Væden  trængte  lindrende  ind  til  hans  forbrændte  Mave- 

skind,  Pinen  i  Øjenlaagene  mindskedes.  Atter  og  atter 
jog  han  Hovedet  ned  i  Dyndet,  der  nu  gik  ham  til  Skul- 
drene. Og  med  Smerternes  Lindring  kom  han  atter  til 
Besindelse  og  forsøgte  at  vade  tilbage  til  fast  Jord.  Men 
Sumpen  viste  sig  nu  fra  sin  rædselsfulde  Side.  Advarslen 
kom  for  sent.  Hængedyndet  greb  om  Bjørnen.  I  selve 
det  Øjeblik,  han  vendte  sig  til  Flugt,  sugedes  han  saa 
hurtigt  ned,  at  kun  Hals  og  Hovede  stak  ovenfor.  Hans 
vældige  Forlabber  hamrede  og  greb  i  den  stivere  Over- 
flade, der  kun  brækkede  ned  i  det  flydende  Dynd.  Snart 
naaede  heller  ikke  Labberne  op  mere,  kun  Hovedet  var 
synligt.  Hans  opspilede  Gab,  der  vendte  lige  opad  efter 
den  sidste  Luft,  udstødte  uhyggelige  Gisp  og  Grynt.  Der 
faldt  en  Stribe  Maanelys  tværs  hen  over  Moradset,  og 
Vaskebjørnen  iagttog  fra  sit  Træ  det  sjeldne  Skuespil 
med  Nysgerrighed,  men  uden  Triumf. 

Da  det  frygtelige,  fortvivlede  Bjørnehovede  endelig  for- 
svandt under  Dyndet  og  der  ikke  var  andre  Mindelser 
tilbage  end  nogle  lange,  svage  Bevægelser  i  den  tunge 
Masses  Overflade,  steg  Vaskebjørnen  med  lette  Trin  ned 
fra  sin  Observationspost  og  gav  sig  til  at  undersøge 
Resterne  af  Gedehamsereden.  Den  var  maset  altfor  flad 
til  at  være  af  nogensomhelst  Interesse,  og  med  en  foragte- 
lig Rynken  paa  sin  fine  sorte  Næse,  trippede  den  afsted 
for  atter  at  søge  den  Verden,  hvor  den  hørte  hjemme  — 
den  frie  Lufts  og  de  svingende  Blades  Verden,  hvor  Van- 
det rislede  klart,  og  hvor  Livet  var  hurtigt  og  friskt  og 
fuldt  af  Variation,  og  hvor  Maanelyset  nu  straalede  over 
Kornmarkerne. 


RENSDYRTAKKERNE 


EN  ensomme  New  Brunswick  Sø  laa  glat  som  et 


Spejl  mellem  sine  flade,  øde  Bredder  og  bredte  sig 
gyldentrødmende  ud  under  den  skyløse,  orangegule 
Himmel,  hvorfra  Solen  netop  var  sunket  ned  bag  den 
skovtakkede  Horisont.  Hele  Søens  ene  Bred  var  en 
uafbrudt  Strækning  af  træløs  Ødemark,  medens  paa  den 
anden  Bred  de  lave,  mørke  Rækker  af  Fyrreskove  næ- 
sten gik  ned  til  Vandkanten.  Fra  denne  Bred  gik  en 
Sandrevle  lige  ud  i  Søen,  og  paa  Revlens  yderste  Spids 
stod  ubevægelig  som  en  Statue,  en  mægtig  Elgtyr,  der 
med  sin  stoute  Skikkelse  og  sit  højt  hævede  Hoved  teg- 
nede sig  sort  imod  den  klare,  glødende  Himmel.  Mulen 
havde  den  strakt  lige  ud,  som  om  den  vilde  til  at  brøle 
en  Udfordring.  Dens  brede,  haandformede  Takker  var 
strakt  hen  over  Skuldrene  paa  den. 

Langt  nede  ad  Bredden  laa  en  Jæger  ved  Siden  af 
et  døende  Lejrbaal  og  stirrede  paa  den  skønne  Silhouet. 
Den  duftende  Røg  fra  Baalet  blev  netop  af  et  svagt 
Vindpust  ført  lige  forbi  hans  Næse,  og  Billedet  blev  lige- 
som bidt  ind  i  hans  Hukommelse,  saa  at  han  aldrig  si- 
den kunde  lugte  Røgen  fra  et  Fyrrebaal  i  Aftenluften, 
uden  at  denne  Scenes  vidunderlige,  storslaaede  Ødemarks- 
stemning  steg  frem  af  Mindet  for  ham.  Men  han  var  Jæ- 
ger, og  den  store  Tyr  var  hans  Bytte.  Der,  hvor  han 
laa,  var  han  usynlig  mod  Træernes  og  Buskenes  mørke 
Baggrund.  Han  rakte  Hænderne  ud  efter  sin  Riffel  og 

efter  en  Trompet  af  sammenrullet  Birkebark,  der  laa 
tæt  ved  Siden  af  ham.  Og  lydløs  som  en  Slange  krøb 
han  i  Ly  af  en  ung  Fyrretykning,  hvorfra  han  rejste  sig 
og  forsvandt  ind  i  Skoven. 

Som  om  Elgtyren  havde  faaet  et  eller  andet  Varsel 
om  sin  usete  Fjende,  drejede  den  omtrent  samtidig  om- 
kring, løb  ind  over  Sandrevlen  og  forsvandt  uden  en  Lyd 
i  Skoven. 

Det  lille  Lejrbaal  slukkedes  snart,  og  der  var  kun  den 
hvide  Aske  tilbage.  Den  klare  skyløse  Nat  begyndte  at 
sænke  sig,  stille  og  kold  og  fyldt  af  de  søde,  pirrende 
Dufte  fra  Fyr,  Laurbær  og  Bregner.  Der  var  en  Tone 
i  Luften  som  spaaede  Frost  i  Løbet  af  Natten.  Endnu 
var  der  en  Time  til  Maanens  Opgang.  Nattens  store  ube- 
stemte Verden,  der  syntes  saa  tom  og  stille,  blev  mere 
og  mere  fyldt  af  Liv,  Liv  som  jagede  og  blev  jaget,  el- 
skende, flygtende,  skælvende,  hævngerrigt  og  frydefuldt, 
uset  og  snigende.  Men  der  var  ingen  Lyd,  uden  nu  og 
da  en  uforklarlig  Raslen  af  et  vissent  Blad,  eller  en 
Gurglen  af  Vand  et  eller  andet  Sted  i  Skyggerne  langs 
Kysten. 

Jægeren,  der  banede  sig  Vej  gennem  Skoven  lige  saa 
lydløst  som  det  snildeste  Rovdyr,  naaede  omsider  ind  i 
en  lille  Fyrrelund,  under  hvis  Grene  han  havde  et  fuld- 
komment og  nært  Overblik  over  Sandrevlen.  Skuffet  var 
han,  men  ikke  overrasket  over  at  opdage,  at  Elgtyren 
var  forsvundet.  Med  Ryggen  mod  et  lille  Fyrretræ  og 
Riflen  og  Birketrompeten  tværs  over  Knæene,  satte  han 
sig  ned  for  at  vente,  vente  med  den  utrættelige  Taal- 
modighed,  den  skarpe,  ubevægelige  Vagtsomhed,  der  sik- 
kert er  den  vanskeligst  opnaaelige  af  alle  de  Egenskaber, 
som  en  førsterangs  Skovmand  bør  være  i  Besiddelse  af. 

I  Stilheden  kom  Skovmusene  ud  og  genoptog  deres  Leg 
med  alfetynd  Piben  og  næsten  uhørlige  smaa  Fodtrin 
og  Raslen  over  Fyrrenaalstæppet. 

Endelig  viste  det  første  blege  Lys  af  Maanen  sig  over 
den  flade  Horisont  ved  Søens  nedre  Ende,  og  Jægeren 
løftede  sin  Birkebarkstrompet  til  Munden  og  aandede  ud 
igennem  den  en  dyb,  brægende  Kalden,  grotesk  og  vild, 
men  af  en  ubeskrivelig  Anraaben,  som  om  den  gav  al 
Ødemarkens  Længsel  Stemme.  To  Gange  lod  han  den 
besynderlige  Kalden  lyde.  Og  atter  sank  Stilheden  om 
den  spændt  lyttende  og  ventende  Jæger. 

Han  vidste,  at  naar  man  kaldte  paa  en  Elg,  anede  man 
aldrig,  hvad  der  vilde  komme.  Det  kunde  naturligvis 
være  den  ventede  Tyr  med  sit  højtrejste,  takkede  Ho- 
vede stukket  ud  over  Krattets  mørke  Tæppe,  medens 
den  med  brændende  Øjne  søgende  stirrede  efter  sin 
Mage,  til  hvis  længselsfulde  Kalden  den  havde  skyndt 
sig  hid.  I  saa  Fald  vilde  den  maaske  faa  en  Fornemmelse 
af  at  være  narret  og  lydløst  trække  sig  tilbage  i  Mørket; 
eller  i  den  Tro,  at  en  anden  Tyr  var  kommet  den  i  For- 
købet, vilde  den  maaske  med  fægtende  Takker  storme 
ud  paa  Bredden  og  brøle  en  vild  Udfordring  mod  Riva- 
len. Paa  den  anden  Side  kunde  det  godt  være,  at  der 
slet  ikke  viste  sig  nogen  Tyr,  men  derimod  en  skinsyg 
Elgko,  som  ønskede  at  slagte  sin  formodede  Rivalinde 
med  sine  knivskarpe  Klove.  Eller  det  kunde  være  noget 
ganske  andet  og  farligt,  en  gammel  kraftig  Hanbjørn, 
som  havde  lært  at  springe  imod  en  Elgko  og  knække 
Nakken  paa  den  med  et  eneste  Slag  af  sin  vældige  For- 
lab. I  saa  Tilfælde  var  der  Grund  til  at  vente  noget 
spændende,  for  en  Bjørn,  som  giver  sig  i  Færd  med  at 
jage  en  Elgko,  giver  ikke  Besked  om  sin  Hensigt.  Den 
første  Advarsel  om  dens  Ankomst  er  dens  rasende  Frem- 

Stormen  mod  den,  der  har  kaldt.  Og  derfor  havde  Jæ- 
geren ogsaa  Riflen  parat  mellem  Hænderne. 

Men  det  kunde  ogsaa  være,  at  der  slet  ikke  kom  no- 
get Svar  —  intetsomhelst  Svar  hele  den  lange,  kolde, 
maaneforsølvede  Nat  igennem,  hvor  snedigt  han  end  lod 
Raabet  lyde  gennem  sin  Birkebarkstrompet.  Og  det  var 
dette,  som  Jægeren  foreløbig  mente  var  Resultatet  af  hans 
Kalden.  Havde  han  set  tilbage  over  Skulderen,  vilde  han 
være  blevet  bedre  underrettet.  Han  vilde  da  have  set 
Skyggerne  tage  Form  og  tætne  til  en  mægtig,  fast  Masse 
lige  bag  det  lille  Træ,  mod  hvilket  han  lænede  sin  Ryg, 
Han  vilde  have  set  de  mørke,  uhyre  Takker,  det  lange, 
tunge  Hoved,  den  hængende  Mule  og  de  smaa  Øjne, 
der,  da  de  opdagede  ham  i  hans  Skjul,  flammede  op  i 
pludseligt  Raseri,  som  hurtigt  slog  over  i  en  kløgtig  Æng- 
stelse. Men  den  mægtige  Skikkelse  forsvandt  tilbage  i 
Skyggerne,  og  Jægeren  fik  aldrig  at  vide,  at  han  selv 
var  blevet  opsporet  og  taget  under  Overvejelse. 

Efter  en  lang,  lang  Tavshed  lod  han  atter  Barktrom- 
peten lyde.  Længe  og  højt  kaldte  den  og  mumlede  bag- 
efter en  Række  kælende  ømme,  utaalmodigt  krævende 
Toner.  Da  de  standsede,  lød  der  fra  det  tætte  Mørke 
lige  udfor  Sandrevlen  en  let  Knækken  af  Grene  og  Ras- 
len af  Blade,  Lyden  bevægede  sig  udefter.  Jægeren  lyt- 
tede forundret,  thi  en  Elgtyr,  der  kommer  efter  en  Kal- 
den, vilde  enten  storme  udfordrende  frem  med  langt 
større  Spektakel,  eller  den  vilde  komme  lydløst  og  for- 
sigtigt. Med  bankende  Hjerte  lænede  han  sig  frem  for 
se,  hvad  der  vilde  vise  sig  ude  paa  Sandrevlen. 

Til  hans  store  Overraskelse  saa  han  en  lille  graa 
Rensdyrko,  der  var  næsten  hvid  i  den  opgaaende  Maa- 
nes  skraanende  Straaler.  Den  blev  fulgt  af  en  anden 

Større  og  mørkere  Ko,  og  derefter  kom  en  smuk  Ren- 
tyr. Blødt  og  lokkende  lod  Jægeren  atter  Elgraabet  lyde, 
men  ingen  af  Renerne  tog  den  mindste  Notits  deraf. 
Det  vedkom  aldeles  ikke  Rentyren,  at  en  kærlighedssyg 
Elgko  brølede  sin  hæse  Længsel  ud  under  Maanen.  Den 
havde  andet  at  varetage. 

Rentyren  var  et  fint  Eksemplar  af  sin  Race  med  god 
Rejsning,  lysegraat  Hoved,  Hals  og  Skuldre,  der  tegnede 
sig  næsten  hvide  mod  den  mørkebrune  Krop.  Men  de 
store  Takker  var  uens  udviklede  og  saa  tydeligt  mis- 
dannede, at  Jægeren,  som  jagede  for  Hovedernes  og  ikke 
for  Hudens  og  Kødets  Skyld,  ikke  brød  sig  om  at  skyde. 
Han  vilde  hellere  vente  og  haabe  paa  et  mere  fuldkom- 
ment Eksemplar;  New  Brunswicks  Jagtlove  tillod  ham 
nemlig  kun  at  skyde  en  enkelt  Rentyr. 

I  adskillige  Minutter  blev  Tyren  staaende  og  stirre  ud 
over  Søen  som  om  den  kunde  tænke  sig  at  svømme 
over  den,  og  de  to  Køer,  som  ogsaa  havde  Takker,  der 
ganske  vist  ikke  var  saa  store,  iagttog  den  med  ydmyg 
Opmærksomhed.  Hvad  Tyrens  Hensigt  end  kunde  være, 
blev  aldrig  opklaret,  thi  pludselig  lød  der  en  ny  og  endnu 
kraftigere  Raslen  i  Underskoven,  og  den  lille  Hjord 
vendte  sig  om  for  at  se,  hvad  der  nærmede  sig.  Et  Øje- 
blik efter  brød  endnu  en  Rentyr  af  samme  Størrelse  som 
den  første,  men  langt  mørkere  af  Farve,  rasende  ud 
gennem  Krattet.  Den  stormede  halvt  ud  ad  Sandrevlen 
og  standsede  der  og  snøftede  og  blæste  udfordrende  ud 
gennem  Næsen. 

Den  nyankomne  havde  et  herligt  Gevir,  men  Jægeren 
glemte  at  skyde. 

Overrasket  over  den  uventede  Udfordring  blev  den 
hvide  Tyr  staaende  og  stirre  uforstaaende  paa  sin  Mod- 
stander medens  den  viftede  med  sine  store  Øren.  Men 

paa  engang  steg  dens  hede  Blod  den  til  Hovedet  i  en 
Følelse  af  overlegen  Ejendomsret  og  skinsyg  Herskelyst. 
Den  kastede  de  to  Køer,  som  stod  den  ivejen,  tilside, 
og  med  et  rasende  Grynt  styrtede  den  frem. 

Med  sænkede  Hoveder,  Mulerne  ind  mellem  Knæene 
og  Takkernes  spidse  Grene  forrest,  tørnede  de  sammen 
med  et  Brag  og  en  Stønnen.  De  kraftige  Takker  knal- 
dede mod  hinanden  med  en  tør  Lyd  som  af  haardt  Træ. 
Tyrene  var  af  omtrent  samme  Størrelse,  og  begge  blev 
staaende,  vaklede,  men  fik  sig  dog  øjeblikkeligt  taget 
sammen  og  skubbede  fra  sig  med  Opbydelsen  af  alle 
deres  Kræfter,  tungt  aandende  Kroppe  og  Klovene  bo- 
rede dybt  ned  i  Sandet. 

Og  som  om  den  samme  Ide  i  det  samme  Øjeblik  ly- 
sende var  slaaet  ned  i  begge  deres  sydende  Hjerner,  gav 
de  slip  og  sprang  tilbage  som  to  forsigtige  Fægtere. 

I  flere  spændende  Sekunder  blev  de  staaende  og  glo 
paa  hinanden  med  sænkede  Gevirer,  medens  de  stor- 
øjede Køer  med  langsomt  viftende  Øren  koldblodigt  be- 
tragtede dem,  og  Maanen,  der  nu  var  helt  oppe,  overgød 
Skuepladsen  med  overdaadig  Glans.  Køernes  eneste  In- 
teresse var,  at  den  bedste  af  Tyrene  maatte  vinde  og 
med  bekræftet  Herskermagt  tvinge  dem  til  at  gøre  sig 
Følgeskab. 

Som  for  at  komme  rundt  om  sin  Modstanders  Vogter- 
stilling gjorde  den  sorte  Tyr  pludselig  en  Fintebevægelse 
tilhøjre  og  stormede  saa  lige  frem.  Men  den  hvide  Tyr  var 
alt  for  erfaren  til  at  lade  sig  fange  i  en  saa  kendt  Fælde. 
Den  mødte  Angrebet.  Og  atter  bragede  Takkerne  sam- 
men, og  atter  brød  de  tungt  prustende  Aandedrag  og  de 
rasende  Grynt  Stilheden,  medens  Modstanderne  trak  og 
skubbede  med  komisk  skrævende  Bagben  og  Klovene 
pløjende  dybt  i  Sandet. 

Den  hvide  Tyr  kom  til  at  stikke  sit  ene  Bagben  i  et 
Sandhul,  og  idet  den  et  Øjeblik  gav  efter,  blev  den 
skubbet  baglæns  næsten  helt  ud  til  Vandkanten.  Men 
med  rasende  Kraft  samlede  den  sig  op.  og  ved  et  eller 
andet  særligt  Held  eller  maaske  ved  en  øjeblikkelig  Slap- 
hed hos  Modstanderen,  lykkedes  det  den  at  genvinde 
sit  tabte  Omraade.  Begge  Tyrene  standsede  for  at  faa 
Vejret.  Kampen  var  lige. 

At  dømme  efter  Takkerne  var  den  hvide  Tyr  den 
ældste  og  maaske  derfor  den  dygtigste  Duellant.  Og  maa- 
ske kom  den  nu  i  Tanker  om,  at  den,  overfor  en  Fjende 
der  var  den  saa  lige  i  Styrke,  maatte  søge  sin  Fordel  i 
Strategien.  Den  gjorde  en  pludselig  Bevægelse  for  at 
komme  fri  af  Takkerne  og  springe  tilside.  For  Jægerens 
øvede  Øje  var  denne  Hensigt  ganske  tydelig.  Men  den 
mislykkedes  mærkværdigt  nok.  I  samme  Øjeblik  som 
den  vilde  fri  sig,  gav  den  sorte  Tyr  et  voldsomt  Stød 
fremad,  og  da  den  ikke  mødte  den  Modstand,  den  havde 
ventet,  blev  den  overrasket  og  faldt  i  Knæ.  Og  den 
hvide  Tyr,  som  hurtigt  indsaa  Fordelen,  forandrede  med 
det  samme  sin  Taktik  og  klemte  til  af  al  Kraft.  Det  saa 
et  Øjeblik  ud  som  om  den  sorte  Tyr  skulde  blive  helt 
krølht  sammen,  idet  Rivalens  tunge  Skuldre  hævede  sig 
over  den. 

Nu  havde  den  hvide  Tyr  sin  Chance.  Nu  skulde  den 
blot  rulle  sin  Fjende  overende,  rykke  sig  fri,  oprive  den 
sorte  Tyrs  Flanker  og  træde  den  ned  i  Sandet.  Men  den 
gjorde  det  ikke.  Den  snublede  selv  fremad,  idet  Mod- 
standeren faldt,  og  trak  sig  saa  atter,  men  langsomt  til- 
bage. Og  ved  denne  Bevægelse  kom  den  sorte  Tyr  atter 
paa  Benene.  Og  endnu  engang  stod  de  bevæbnede.  An- 
sigt til  Ansigt,  gryntende,  arbejdende,  svedende,  tumlende 
men  uden  at  give  sig  en  Tomme. 

—  Laast!  udbrød  Jægeren  aandeløst. 

Og  det  var  det,  der  var  sket.  De  to  Gevirer  havde 
laast  sig  fast  i  hinanden.  Men  den  uhyggelige  Sandhed 
var  endnu  ikke  gaaet  op  for  selve  Kombattanterne.  Men 
naar  en  af  dem  prøvede  paa  at  rykke  tilbage  for  at  for- 
ny Angrebet  med  større  Fordel,  faldt  det  den  selvfølge- 
ligt, at  den  anden  rasende  fulgte  efter.  I  den  forvirrede 
Kamp,  som  nu  fulgte  efter,  hændte  det  mere  end  en 
Gang,  at  de  rullede  helt  rundt  paa  Jorden.  Og  de  to 
Køer,  som  anede,  at  der  var  noget  usædvanligt  ved 
Kampen,  trak  sig  med  misbilligende  Miner  tilbage  til 
den  yderste  Spids  af  Sandrevlen.  Lidt  efter  lidt  var  det 
som  om  den  hvide  Tyr  opnaaede  lidt  større  Fordel  i 
Kampen,  den  fik  indtaget  sin  første  Stilling  og  begyndte 
at  skubbe  sin  Rival  langsomt  tilbage  mod  Skoven.  Men 
under  en  Pavse,  hvor  de  søgte  at  komme  til  Aande, 
blev  de  pludselig  begge  klar  over  den  Knibe,  de  var  i. 
Begge  søgte  de  samtidigt  at  komme  bort  fra  hinanden, 
og  halede  rasende  til  for  at  komme  løs. 

Men  hvormeget  de  end  sled,  var  det  dog  forgæves. 
De  nye  Takkers  sejge,  stærke  Væv  var  kun  ganske  lidt 
elastisk.  Under  det  voldsomme  Sammenstød,  havde  det 
givet  sig  akkurat  saa  meget,  at  det  kunde  laase  dem 
sammen.  Men  i  den  modsatte  Retning  gav  det  sig  ikke 
den  mindste  Smule.  De  var  uløseligt  og  ubønhørligt 
bundne  sammen  i  en  uhyggelig  Stilling,  i  hvilken  det 
var  dem  umuligt  at  æde  eller  blot  at  rette  deres  bøjede 
Nakker  ud. 

I  den  pinagtige  Trækkekamp,  der  nu  begyndte,  havde 
den  hvide  Tyr  Overtaget,  idet  den  var  en  lille  Smule 
tungere  end  Modstanderen.  Lidt  efter  lidt  trak  den  sin 
gryntende  Rival  ud  langs  Sandrevlen  indtil  de  to  Køer, 
der  blev  trængt  udefter,  med  vrede  Snøft  sprang  forbi 

Og  forsvandt  ned  ad  Bredden.  Et  Øjeblik  efter  stod  den 
hvide  Tyr  ude  i  over  en  halv  Meter  Vand. 

Chocket  lod  til  at  vække  nyt  Raseri  i  den.  Med  for- 
nyet Styrke  kastede  den  den  sorte  Tyr  tilbage  i  et  saa 
stormende  Stød,  at  denne  næppe  kunde  holde  sig  paa  Be- 
nene. De  var  snart  atter  inde  ved  Skovkanten,  hvor  den 
sorte  Tyr  fik  Bagbenene  ind  i  et  Virvar  af  Buskvækst 
og  udmattet  og  forknyt  sank  ned  i  Baghaserne.  Vild 
af  Fortvivlelse  forsøgte  den  at  slaa  og  stikke  med  sine 
lænkede  Takkespidser,  og  under  disse  forgæves  An- 
strengelser faldt  den  om  paa  Siden.  Den  hvide  Tyrs 
Paroxysme  af  nye  Kræfter  var  nu  færdig,  og  den  blev 
trukket  med  ned.  Og  saaledes  laa  de  begge,  højt  støn- 
nende med  bølgende  Flanker. 

Jægeren  havde  lagt  sin  Birkebarkstrompet  fra  sig.  Han 
skulde  lige  til  at  træde  frem  af  sit  Skjul  og  med  sin 
Kniv  gøre  en  barmhjertig  Ende  paa  Kampen,  da  der 
pludselig  hændte  noget  ganske  nyt. 

Han  havde  ikke  været  den  eneste  Tilskuer  til  den 
mærkelige  Kamp. 

Ud  fra  Tykningen  ved  den  nedre  Ende  af  Revlen 
kom  en  stor  sort  Bjørn  buldrende  ud.  Med  hævet  For- 
lab styrtede  den  sig  over  de  udmattede  Duellanter.  Et 
eneste  Slag  knuste  Nakken  paa  den  hvide  Tyr,  og  Bjør- 
nen vendte  sig  saa  mod  den  anden,  der  stirrede  op  paa 
den  med  haabløst  rullende  Øjne,  og  gav  sig  til  med 
langsomt  nydende  Grusomhed  at  bide  ind  i  den. 

I  dette  Øjeblik  lynede  Jægerens  Riffel  fra  Tykningen, 
og  Bjørnen,  som  blev  ramt  af  en  eksplosiv  Kugle  gen- 
nem Rygraden,  faldt  som  en  Klump  ned  over  sit  Offers 
bøjede  Forben.  Jægeren  traadte  saa  ud  i  Maanelyset  og 
drev  sin  Kniv  med  et  sikkert  Tag  tværs  hen  over  Hal- 
sen paa  den  saarede  sorte  Tyr. 

Han  rettede  sig  op  efter  den  lange  krumbøjede  Vagt- 
stilling, stirrede  nogle  Sekunder  paa  de  tre  livløse  Kroppe, 
der  laa  paa  Sandet,  og  vendte  saa  sit  Blik  udover  det 
glasklare  Vand  og  de  flade,  øde  Bredder  hinsides.  Hvor 
underlig  var  ikke  den  pludselige  Stilhed,  den  stille,  hvide 
Fred  i  Maanelyset,  efter  al  den  Galskab  og  Tumult  og 
Raseri,  som  nu  saa  pludselig  var  stilnet.  Et  besynderligt 
Følelsesomslag  udslettede  med  et  hans  Triumf,  og  der 
kom  en  Følelse  af  Væmmelse  over  ham  ved  Synet  af 
saa  megen  død  Masse.  Saa  traadte  han  forbi  de  livløse 
Kroppe  og  satte  sig  med  Ryggen  til  det  hele  ned  paa 
en  strandet  Stamme  og  tændte  sin  Pibe. 

1ANGT  udenfor  Skibsleden  i  de  mest  øde  Strækninger 
af  det  nordlige  Atlanterhav,  omringet  af  Brændingens 
uophørlige  Torden  og  ustandselig  omskreget  af  utallige 
Søfugle,  hævede  Øen  sine  graa  Klipper  op  mod  en  bleg, 
uvenlig  Himmel. 

Den  lille  0  var  næsten  udelukkende  Klippegrund,  graa 
Toppe  og  Afsats  paa  Afsats  af  Fjeld  og  øverst  en  enkelt 
høj  Tinde,  der  vendte  mod  Solopgangen  og  kantedes  af 
Kløfter  og  Hylder.  Kun  paa  det  mildere,  sydlige  Affald 
var  Øens  Klipperamme  en  Smule  skjult.  Her  havde  der 
samlet  sig  nogle  Strækninger  af  fattig,  sandet  Jord,  spar- 
somt bevokset  med  barske  Græstotter,  der  tilkæmpede 
sig  Grønhed  i  Løbet  af  den  bittre,  taagehærgede  Juni 
Maaned.  Men  denne  fjerne,  øde  0,  som  endogsaa  Hval- 
fangerne skyede  paa  Grund  af  dens  forræderske  Rev  og 
Tidevande,  var  paa  ingen  Maade  uden  Liv;  tværtimod 
var  den  pakfuldt  overbefolket  af  højrøstet,  skrigende  Liv. 
Hver  eneste  lille  Plet  af  Sand  eller  Klippe  var  optaget 
af  Batailloner  af  Lunder,  Kjover,  Alker  og  Havmaager. 
Det  uophørlige  Spektakel  af  deres  hæse,  gennemtræn- 
gende Skrig  overdøvede  endog  Brændingens  Brølen. 

Indenfor  det  tætbefolkede  lille  Domæne  havde  hver 
Race  sit  Territorium.  Lunderne  eller  Søpapegøjerne  op- 
tog de  sandede  Skraaninger,  hvor  de  havde  deres  Reder 
i  dybe  Huler  til  Beskyttelse  mod  de  røveriske  Kjover 
og  Maager.  Alkerne  havde  et  Hjørne  af  Tindevæggen, 

hvor  de  langs  alle  Klippehylderne  sad  oprejst  i  pynte- 
lige, tætte  Rækker  ligesom  Dværgpingviner,  hvert  enkelt 
Par  optaget  af  deres  eneste,  kostbare  Æg.  Resten  af 
Tindevæggen  var  monopoliseret  af  Havmaagernes  skri- 
gende Skarer.  Det  var  disse  store,  røveriske  Svartbag- 
maager,  hvis  vilde  Vræl  og  Skrig  udgjorde  det  mest 
øredøvende  Spektakel,  hvori  Klippeøen  var  indhyllet. 
Kjoverne,  der  var  de  mindst  talrige  af  Øens  Beboere, 
holdt  sig  til  de  lavere  Afsatser  og  Klippekløfter  rundt 
om  Lundernes  Sandmark.  Det  var  nu  den  Lejlighed,  de 
foretrak.  Dersom  de  havde  syntes  bedre  om  Lundernes 
eller  Alkernes,  ja,  selv  om  de  havde  haft  Lyst  til  de  store, 
brutale  Havmaagers  Territorium,  vilde  de  simpelthen  have 
taget  det.  Men  de  havde  intet  Ønske  om  eller  nogen  For- 
stand paa  at  grave  Jordhuler,  som  de  smaa,  grinagtige 
Lunder,  og  de  satte  for  stor  Pris  paa  deres  Æg  til  at 
risikere  at  anbringe  dem  paa  de  smalle,  udsatte  Klippe- 
hylder, hvor  der  ikke  var  Plads  til  en  ordentlig  Rede. 
De  tog  de  Pladser,  de  vilde  have,  og  da  ingen  af  de 
andre  Racer  brød  sig  om  dem,  var  der  ingen,  som  følte 
sig  forurettet.  Hver  af  Racerne  mente,  at  de  havde  faaet 
den  mest  udsøgte  Plads  og  var  fuldkommen  tilfreds. 

Den  svageste  af  Fugleracerne  var  Lunderne.  Men  de 
havde  en  stor  Styrke,  der  fuldtud  opvejede,  hvad  de 
manglede  i  Størrelse  og  Kræfter.  De  forstod  at  bore 
dybe  Huller  til  deres  Reder,  hvori  Æg  og  Unger  var 
sikre  for  Kjovernes  og  Maagernes  Efterstræbelser.  Hele 
lordpletten  paa  Øen  var  som  et  Kanindomæne  gennem- 
gravet  af  deres  Tunneller.  Paa  Bunden  af  hver  Hule 
laa  et  enkelt  stort  Æg  eller  en  besynderlig  udseende 
Unge  med  vældigt  Hovede  og  Næb  og  en  umættelig 
Appetit  for  Fisk.  Nu  hen  i  Slutningen  af  Juni  Maaned 
var  de  fleste  Lundeæg  udrugede,  og  ved  Indgangen  til 

hver  Hule  saas  derfor  en  af  Forældrene  paa  Vagt,  me- 
dens den  anden  var  ude  at  fiske  Mad  til  den  sultne 
Unge.  I  tætte  Rækker,  oprejste  som  Alke  eller  Pingviner, 
sad  de  smaa,  komisk  alvorlige  Fugle  Skildvagt  ved  deres 
Hjem  og  iagttog  en  forretningsmæssig  Tavshed  i  mærke- 
lig Modsætning  til  Naboernes  øredøvende  Stemmeud- 
foldelse. 

Yderst  tilvenstre  i  Lundeterritoriet,  hvor  Klippegrun- 
den brat  brød  igennem,  levnede  en  lille  Kløft  netop  til- 
strækkelig Jord  til  en  Redegrav.  Det  Lundepar,  som 
boede  her,  var  en  tre-fire  Meters  Afstand  fjernede  fra 
deres  Slægts  tætte  Rækker.  Deres  Unge  var  kommet  vel 
til  Verden,  og  med  sin  nøgne  Bug  og  sit  gabende  Næb 
var  dette  latterlige  Væsen  deres  eneste  Interesse.  Faderen 
sad  netop  Vagt  ved  Indgangen,  højtidelig  oprejst  paa 
sine  Svømmefødder  og  sin  stive,  korte  Hale,  medens 
Moderen  var  ude  at  fiske  paa  den  anden  Side  af  Bræn- 
dingens hvide  Oprør. 

Han  gjorde  en  højst  mærkelig  Figur.  Kroppen  var 
ikke  saa  usædvanlig,  omtrent  paa  Størrelse  som  en  stor 
Kakadue,  hvid  underneden  og  sortebrun  ovenpaa,  Kin- 
derne hvide  og  Halskraven  smudsighvid.  Fødderne  som 
en  Ands,  Halen  kort  og  stiv  som  en  Pingvins,  meget 
korte,  stærke  Vinger  og  et  rundt  Hovede.  Men  Næbet 
var  en  prunkende  Karrikatur.  Krummet  fra  Basis  til 
Spids  som  en  Papegøjes,  var  det  lige  saa  langt  og  højt 
som  selve  Hovedet  og  tilsyneladende  formaalsløst  prydet 
med  overdrevne  hornede  Striber.  Over  hvert  Øje  sad 
et  lille,  vortelignende  Horn,  og  hvor  Kanterne  af  Næbet 
stødte  sammen  med  Ansigtet,  var  der  anbragt  en  højrød, 
rynket  Udvækst  i  Form  af  en  Slags  Hudrosette.  Næbet 
var  tydeligvis  vel  egnet  baade  til  Gravning,  til  Kamp  og 

til  Fiskefangst,  men  det  kunde  nok  tænkes  at  udføre 
disse  Hverv  mindst  lige  saa  vel  uden  de  ekscentriske 
Prydelser. 

Overalt  foran  Klippevæggen,  over  Hylderne,  over 
Brændingens  hvide  Skum  og  langt  ud  over  de  glatte, 
blygraa  Havdønninger,  var  Luften  hvirvlende  fuld  af 
klaskende  Vinger.  Det  var  de  store  Maagers  og  Kjover- 
nes  Vinger.  Lunderne  fløj  ikke  mere  end  højst  nødven- 
digt, hurtigt  og  lige  ud  fra  Reden  til  deres  Fiskepladser 
og  tilbage  til  Rederne  med  Byttet.  Ovenover  deres  lille, 
sydskraanende,  gennemhullede  Mark  var  der  derfor  ingen 
Syden  af  Vinger  med  Undtagelse  af  nogle  faa  Kjover, 
som  vogtede  paa  en  Chance  for  Røveri. 

Det  var  disse  Røvere,  som  den  ventende,  lille  Lunde- 
fader ved  sin  Redeport  i  Udkanten  af  Kolonien  mest 
frygtede.  Han  var  en  klog,  gammel  Fugl  med  flere  Sæ- 
soners Erfaring  og  med  mange  heldige  Kampe  bag  sig. 
Og  han  vidste,  at  den  hurtigt  slaaende  Kjove  var  langt 
farligere  end  den  dobbelt  saa  store  Havmaage,  fordi  den 
var  saa  langt  mere  modig.  Et  utaalmodigt  Kvæk  fra 
Ungen  inde  i  Hulen  fik  ham  til  at  stikke  Næbet  inden- 
for og  udstøde  en  lav,  klukkende  Formaning.  Da  han 
atter  trak  Hovedet  tilbage  og  saa  op,  spredte  han  Hals- 
fjerene  ud  og  aabnede  ondt  Næbet.  En  stor,  rustsort 
Kjove  med  Høgevinger  kredsede  lige  hen  over  ham  og 
stirrede  ned  paa  ham  med  vilde  Øjne. 

Lundehunnen,  som  var  ude  at  fiske,  havde  netop  for 
lidt  siden  opdaget  en  fed  Sild  omtrent  en  halv  Meter 
under  Overfladen  af  en  stor,  glasklar  Dønninghøjde.  Med 
et  voldsomt  Plask  dykkede  hun  ned  og  forfulgte,  svøm- 
mende med  en  forbløffende  Hurtighed,  Fisken  i  dens 
eget  Element.  Naar  hun  svømmede,  benyttede  hun  ikke 
alene  sine  stærke  Svømmefødder,  men  ogsaa  sine  korte, 

kraftige  Vinger.  Og  naar  hun  paa  denne  Maade  ligefrem 
sprang  afsted  under  Overfladen  af  Vandet,  var  hun  som 
et  mærkeligt  Mellemled  mellem  en  Fugl  og  en  Fisk. 
Silden  blev  indhentet  og  sikkert  grebet  og  fastholdt  af 
hendes  Papegøjenæb.  Og  med  megen  Plasken  og  Flag- 
ren fik  hun  sig  rejst  paa  Vingerne  og  foer  som  en  ud- 
skudt Kugle  lige  frem  mod  Hjemmet. 

Hun  fløj  tæt  langs  Havoverfladen  og  passerede  tværs 
gennem  Brændingens  højtsprøjtende  Skumhvirvler.  Hen- 
des Mage  fik  Øje  paa  hende,  netop  som  hun  steg  op  over 
de  nedre  Afsatser,  og  Kjoven,  som  hvirvlede  rundt  oven- 
over, fulgte  hans  Blik  og  opdagede  det  Bytte,  hun  bar 
i  Næbet.  Med  en  eneste  flot,  fejende  Bevægelse  i  sine 
lange  Svingfjer  strøg  den  ned  for  at  standse  hende. 

Lundehunnen  kom  med  brummende  Fart  for  hastigt 
klappende  Vinger  op  over  Afsatserne,  da  hun  saa  den 
mørke  Røver  stryge  ned  imod  sig.  Hun  drejede  og  und- 
gik derved  Slagets  fulde  Kraft,  men  kom  saa  ind  i  en 
Hvirvel  af  fægtende  Vinger,  der  næsten  kastede  hende 
mod  Jorden.  Samtidig  snappede  Kjovens  lange,  stærke, 
gribbekrogede  Næb  efter  Fisken,  men  forvirret  og  for- 
skrækket som  hun  var  kæmpede  hun  dog  standhaftigt, 
genvandt  Balancen  og  foer  som  en  Raket  mod  Hulen. 

Hendes  Mage,  som  iagttog  Angrebet,  gjorde  først  et 
komisk,  ubeslutsomt  lille  Stød  med  Kroppen  og  kastede 
sig  derefter  paa  Vingerne  ned  ad  Skraaningen  for  at 
komme  hende  til  Hjælp.  Han  naaede  ikke  tidsnok  frem 
til  at  blande  sig  i  det  første  Sammenstød,  men  da  han 
kom  skraanende  nedover  som  et  velberegnet  Kastevaa- 
ben,  skulde  Røveren  netop  til  at  styrte  sig  nedefter  i  et 
nyt  Angreb.  Den  rasende  Lunde  traf  Kjoven  over  Bag- 
kroppen med  al  sin  Vægt  og  Fart  og  væltede  den  næ- 
sten overende;  et  Øjeblik  baskede  den  fortvivlet  med 

Vingerne  og  naaede  næsten  ned  mod  Klipperne,  før  den 
helt  fik  Balancen.  Og  da  var  dens  Modstander  strøget 
ud  over  Vandet  og  svømmede  bekvemt  paa  en  stor,  graa 
Bølge  udenfor  Brændingen;  medens  Hunnen  med  Sil- 
den i  Næbet  triumferende  dykkede  ned  i  Hulen  til  den 
sultne  og  skrigende  Unge. 

Kjoven  var  højst  fornærmet.  Dersom  den  havde  været 
det,  som  den  paa  forskellig  Maade  i  saa  høj  Grad  lignede, 
nemlig  en  Falk  eller  Hønsehøg  og  med  Høgens  farlige 
Kløer,  vilde  Sammenstødet  have  faaet  et  ganske  andet 
Forløb.  Men  Kjovens  smukke,  sorte  Fødder  var  ikke 
bevæbnede  med  andet  end  en  Svømmehud.  Dens  eneste 
Vaaben  var  dens  spidskrogede  Næb  og  dens  lange,  kraf- 
tige Slagvinger.  Med  sin  Forvovenhed  og  sit  Mod,  der 
var  bedre  Opgaver  værdig,  havde  den  som  Regel  nok  i 
disse  Vaaben,  og  den  var  ikke  vant  til  at  blive  slaaet  af 
Marken  af  saadan  et  Par  som  de  to  alvorlige,  smaa  Hus- 
holdere . . .  Med  et  ondt  Vræl  fejede  den  lavt  hen  over 
Lundernes  Skildvagtrækker,  efterfulgt  af  vredt  snappende 
Næb,  som  knaldede  med  en  ejendommelig,  tør  Lyd,  der 
skelnedes  gennem  Brændingens  dybe  Brøl  og  Fuglenes 
høje  Skrig.  Hist  og  her  kastede  den  med  et  Vingeslag 
en  af  de  smaa,  komiske  men  uforfærdede  Dørvogtere 
omkuld.  De  samlede  sig  op,  skuttede  Fjerhammen  til- 
rette og  vraltede  med  indigneret  Højtidelighed  tilbage  til 
deres  Poster. 

Men  Hævn  over  sit  nylige  Nederlag  var  ikke  den 
eneste  Grund  til  Kjovens  Hærtog  hen  over  Lundeborger- 
nes Boliger.  Hvad  den  fremfor  alt  ønskede  at  faa  fat  i 
var  Mad,  enten  Fisk  eller  Æg  eller  Unger,  det  var  den 
ganske  ligegyldigt.  Selv  en  ganske  dygtig  Fisker,  skønt 
ikke  saa  dygtig  som  Lunderne,  der  kunde  svømme  un- 
der Vandet,  foretrak  den  ikke  desmindre  at  lade  andre 

83 


FUGLEKLIPPEN 


fiske  for  sig  og  med  Magt  tage  Told  af  deres  ærlige  Ar- 
bejde. Den  var  en  haard  og  frygtløs  Røver,  der  følte  Til- 
fredsstillelse ved  selve  Røveriet.  Medens  den  saaledes  i 
bestemt  Hensigt  fløj  tæt  hen  over  Lundehulerne,  dyk- 
kede nogle  planløst  kredsende  Havmaager  lavere  ned 
for  at  se,  om  der  vilde  hænde  noget.  Dersom  det  skulde 
komme  til  et  eller  andet  Sammenstød,  kunde  der  altid 
være  Mulighed  for  at  snappe  noget. 

Idet  Kjoven  strøg  videre,  kom  der  netop  lige  foran 
den  en  Lunde  brusende  op  fra  Havet  med  en  særlig  fin 
Fisk  i  Næbet.  Den  lykkelige  Fisker  skød  som  en  Pil 
lige  mod  sin  Hule;  men  med  den  fineste  Haarsbred 
naaede  Kjoven  Hulen  før  Lunden,  og  en  vild  Vinge- 
kamp begyndte.  Lunden  blev  slaaet  helt  om  paa  Ryggen 
og  tabte  Fisken,  som  faldt  ned  foran  den  næste  Huleind- 
gang. Som  et  Lyn  jog  Beboeren  af  denne  Hule  Hovedet 
ud  og  snappede  i  den  uventede  Bid,  fik  fat  i  Halen  og 
skulde  netop  til  at  dykke  ned  med  Byttet.  Men  i  samme 
Øjeblik  fik  Kjovens  lange  Næb  fat  i  Hovedet,  og  de  to 
rykkede  rasende,  baskende  og  skrigende  i  hver  sin  Ende, 
da  Ejeren,  som  nu  havde  stablet  sig  paa  Benene,  kom 
til  og  huggede  sig  ind  i  Maven  paa  Fisken  og  begyndte 
at  ruske  og  hale  i  den  som  en  vred  Terrier. 

Fjer  og  Sand  fløj  i  Luften  omkring  de  tre  kæmpende. 
Men  trods  deres  voldsomme  Basken  og  Skraben  var 
der  ingen  af  Lunderne  i  Nærheden,  som  viste  nogen- 
somhelst  Deltagelse  udover,  at  de  alle  i  nøjagtig  samme 
Vinkel  vendte  deres  store  Næb  omkring  og  med  maske- 
agtig Alvor  stirrede  paa  dem.  Men  Maagerne  samlede 
sig  oppefra  med  ophidsende  Skrig  og  vogtede  paa  en 
Chance  til  at  blande  sig  i  Striden. 

Før  de  imidlertid  kunde  faa  deres  graadige  Næb  an- 
bragt, kom  Kampen  tilende.  Fisken  blev  revet  istykker. 

Lunden,  som  havde  fat  i  Halen,  faldt  forpjusket  men 
triumferende  med  denne  Del  ind  i  sin  Hule,  den  op- 
rindelige Ejer  fik  kun  saameget  af  Maven,  som  kunde 
rummes  i  dens  Næb,  hvilket  heldigvis  ikke  var  saa  helt 
lidt,  medens  den  heldige  Røver  med  langt  den  største 
Part  af  Byttet  paa  kraftige  Vinger  steg  tilvejrs  mellem  de 
skrigende  Maager,  der  gerne  havde  forsøgt  at  tage  det 
fra  den,  om  de  havde  turdet.  Med  lange  Slag  hævede 
den  sig  op  over  dem  med  Retning  mod  den  flade  Af- 
sats, hvor  den  og  dens  mørke  Mage  havde  deres  Rede. 

Imidlertid  var  der  oppe  paa  Klippesiden  forekommet 
et  af  de  Tilfælde,  der  stadig  afstedkom  Ophidselse  mel- 
lem Alkernes  og  Havmaagernes  Kolonier.  Det  begyndte 
paa  den  sædvanlige  Maade.  Hvert  Alkepar  har  som  be- 
kendt kun  et  Æg,  der  uden  noget  Forsøg  paa  Redebyg- 
ning simpelthen  lægges  paa  den  nøgne  Klippehylde.  Da 
Æggene  ligger  Side  om  Side  langs  Hylden,  ikke  længere 
fra  hinanden  end  den  Plads,  Forældrene  behøver  til  at 
sidde  paa,  og  da  de  er  forbavsende  ens  af  Udseende, 
hænder  det,  at  selve  Ejerne  tager  fejl  af  deres  Ejendom. 
I  dette  Tilfælde  var  det  to  Mødre  oppe  paa  en  over- 
befolket Hylde  en  Snes  Meter  over  Havfladen,  som 
begge  gjorde  Fordring  paa  det  samme  Æg,  og  begge 
vilde  udruge  det  samtidig.  Med  en  mærkelig  gennem- 
trængende Knurren  fra  Strubedybet  skændtes  de  over 
Ægget.  Og  deres  Mager,  som  netop  samtidig  vendte  til- 
bage fra  Fisketur,  tog  voldsomt  Del  i  Diskussionen. 
Ægget  rullede  naturligvis  straks  ned  af  Hylden  og  knu- 
stes paa  Klipperne  nedenunder.  Men  i  Ophidselsen  blev 
det  slet  ikke  bemærket,  og  under  Skændsmaalet  forulej- 
ligede Slagsbrødrene  deres  nærmeste  Naboer  saa  meget, 
at  disse  snart  var  blevet  draget  med  ind  i  Striden. 

De  ulykkelige  Æg  begyndte  at  falde  i  Afgrunden  og- 
saa  andre  Steder.  Og  øjeblikkelig  strøg  de  støjende  Hav- 
maager  fra  de  højere  Klippehylder  ned  for  at  sanke 
hvad  der  spildtes.  De  havde  ikke  noget  mod  Æg,  friske 
eller  halvt-  eller  heltudrugede,  det  smagte  godt  altsam- 
men. Under  Frydeskrig  fyldte  de  Luften  nedenunder 
Kam.ppladsen,  hvor  Tumulterne  stadig  vedblev.  Nogle  af 
Æggene  blev  behændigt  fangede  i  Flugten  nedefter,  andre 
blev  fortærede  eller  opsugede  i  Henhold  til  deres  Ud- 
rugningsstadium  paa  Klipperne  nedenfor.  Saa  længe  ved- 
blev de  tossede  Alker  deres  Strid  og  saa  rigelig  var 
Æggeregnen,  saa  vildt  og  hoverende  skreg  Deltagerne  i 
Festmaaltidet,  at  en  Del  af  de  rugende  Maager,  som 
burde  været  blevet  hjemme  og  holde  Vagt  over  deres 
egen  Yngel,  lokkedes  bort  fra  deres  Pligter.  Staaende 
op  i  deres  højtliggende  Reder,  der  indeholdt  to  til  tre 
brogede  Æg,  strakte  de  deres  gridske,  gule  Næb  ud  over 
Afgrunden  og  kiggede  ned.  Mange  kunde  ikke  modstaa 
Fristelsen  og  slog  med  hæse  Skrig  nedefter  for  at  tage 
Del  i  Spektaklet. 

Omtrent  paa  Højde  med  Maagerederne  sejlede  en  halv 
Snes  mørke  Kjover  rundt  i  Luften.  De  saa  nu  deres 
Chance.  Intet  i  Verden  smagte  dem  bedre  end  Æg  og 
særlig  Havmaagernes  store,  fede  Æg.  Ned  strøg  de  over 
de  ubeskyttede  Reder  og  havde  paa  et  Øjeblik  hugget 
Næbbet  gennem  Æggene  og  aad  af  Hjertens  Lyst.  Rundt 
omkring  dem  sad  Hundreder  af  andre  Maager,  som  tro- 
fast holdt  deres  Vagtpost  paa  Rederne.  De  skreg  rasende, 
men  blandede  sig  ellers  ikke  i  Sagen.  Lad  enhver  klare 
sit,  var  øjensynlig  deres  Valgsprog.  Og  før  nogen  af  de 
brødefulde  Rugere  naaede  tilbage,  var  Kjoverne  forsvun- 
det og  sejlede  bort  med  haanende  Skrig. 

Dette  havde  tilfølge,  at  et  usædvanligt  stort  Antal 

Maager  blev  fri  for  deres  huslige  Dont,  indtil  de  kunde 
faa  lagt  et  nyt  Kuld  Æg,  og  vilde  og  hævngerrige  af 
samme  Grund  kom  de  nu  baskende  ind  over  Øen  paa 
Udkig  efter  en  Lejlighed  til  at  hævne  sig. 

I  dette  Øjeblik  fik  Kjoven,  der  havde  røvet  Fisken 
fra  Lunden,  sin  Rede  i  Sigte.  Hunnen,  som  var  blevet 
utaalmodig,  rejste  sig  fra  sine  smukke,  graabrune  Æg, 
tog  Luften  og  sejlede  afsted  tilsøes  for  selv  at  hente  sig 
noget  Mad.  I  omtrent  en  halv  Snes  Sekunder  var  saa- 
ledes  de  kostbare  Æg  ubeskyttede,  medens  Hannen  sej- 
lede ned  imod  Reden  i  lang  Glideflugt.  Men  disse  korte 
Sekunder  blev  skæbnesvangre.  Med  et  Jubelskrig  faldt 
en  stor  Havmaage  ned  fra  Luften  direkte  paa  Reden 
og  huggede  Næbet  i  et  af  Æggene.  Ægget  var  næsten 
udruget,  og  den  trak  en  nøgen  Kylling  frem  og  slugte 
den.  Før  den  kunde  vende  sig  mod  et  andet  Æg,  var 
Kjoven  over  den,  slyngede  den  bort  fra  Reden  og  flæn- 
gede rasende  i  den  med  sit  farlige  Næb. 

Maagen,  som  maalte  sine  to  Tredjedel  Meter  fra  Spid- 
sen af  det  gule  Næb  til  Halespidsen,  var  ikke  langt  fra 
at  være  dobbelt  saa  stor  som  sin  frygtløse  og  rasende 
Angriber.  Den  var  desuden  kamplysten  efter  Røveriet 
af  dens  egen  Rede.  Under  almindelige  Omstændigheder 
vilde  den,  som  den  Bøllekujon,  den  var,  være  flygtet  for 
Kjovens  vilde  Raseri,  men  nu  vendte  den  og  slog  igen. 
Kjoven,  som  var  mere  behændig,  undveg  Slaget  og  fik 
Tag  i  dens  Hals,  hvorefter  et  voldsomt  Slagsmaal  med 
baskende  Vinger  og  flyvende  Fjer  begyndte. 

Kampen  blev  udkæmpet  tæt  ved  Siden  af  ^Reden,  og 
de  to  tiloversblevne  Æg  laa  imidlertid  udækkede  for  de 
andre  lystne  Røveres  Øjne.  De  laa  der  ikke  længe.  To 
andre  Havmaager  huggede  snart  ned  paa  dem  og  knuste 
dem  i  Hastværket.  Skønt  optaget  af  Slagsmaalet  op- 

dagede  Kjoven  dem,  den  var  selv  en  skamløs  Røver, 
men  den  var  gjort  af  et  fyrigt  Stof  og  kendte  ikke  til 
Frygt.  Den  sled  sig  løs  fra  sin  forrige  Fjende  og  kastede 
sig  rasende  mod  de  nye  Angribere,  der  tøvede  i  Uvis- 
hed om,  hvorvidt  de  skulde  kæmpe  eller  flygte.  Men  da 
de  saa  deres  Overvægt  i  Antal,  valgte  de  Kampen.  Og 
da  den  første  Maage  nu  kom  til,  lykkedes  det  dem  hur- 
tigt at  faa  Kjoven  trukket  ned.  Mod  deres  kolossale 
Vægt  og  mægtige  Vinger  nyttede  dens  Tapperhed  kun 
lidt.  Kvalt,  fortraadt  og  forslaaet  forsvandt  den  under 
deres  Næb  og  Vinger.  Efter  et  halvt  Minut  var  Kampen 
forbi,  og  dens  mørke  Krop  laa  livløs  med  oprevet  Strube 
under  Sejrherrernes  brede,  blegrøde  Svømmefødder. 

Som  efter  et  Signal  hævede  de  tre  Maager  pludselig 
Hovederne  og  stirrede  sig  omkring.  De  saa  Offerets 
Mage  komme  flyvende  op  fra  Havet  som  kaldt  af  en 
ond  Anelse.  De  saa  ogsaa  to  andre  Kjover  komme  sej- 
lende ned  fra  Klippetoppene,  som  om  de  vilde  have  at 
vide,  hvad  Maagerne  havde  at  gøre  paa  Kjoveterritoriet. 
Og  det  Forhør  havde  de  ikke  Lyst  til  at  undergaa,  de 
havde  ikke  Mod  til  en  Kamp  paa  lige  Vilkaar.  Med 
tunge  Vingeslag  svang  de  sig  ud  og  fløj  hurtigt  afsted 
for  at  forsvinde  mellem  deres  skrigende  Kammeraters 
Myriader. 

Hunkjoven  sejlede  lavt  hen  over  Reden,  men  landede 
ikke.  Med  nedadvendt  Hovede  vedblev  den  paa  sine 
mørke  Vinger  og  uden  en  Lyd  at  kredse  rundt  om 
Ruinerne  af  sin  ødelagte  Rede  og  sin  myrdede  Mages 
forslaaede  og  fortraadte  Lig. 

Og  Lunderne  sad  i  stive  Rækker  paa  deres  Skraa- 
ninger  i  Nærheden  som  fantastiske,  udskaarne  og  ma- 
lede Legetøjsfugle  og  stirrede  alvorligt  paa  den  ensomt 
kredsende  Fugl. 

ØEN  var  blot  en  Sandbanke  udenfor  den  lave,  flade 
Kyst.  Ikke  et  Træ,  ikke  engang  en  Busk,  brød 
dens  triste  Flade.  Men  Marehalmens  lange,  tynde  og  ru 
Stængler  dækkede  den  overalt  ovenover  Tidevandsmær- 
ket,  og  en  lille  Ferskvandsbæk  fra  en  Kilde  paa  Midten 
af  Øen  trak  et  Baand  af  Urter  og  finere  Græs  tværs 
gennem  Marehalmens  barske  og  dystre,  gulgrønne  Slette. 
Man  skulde  ikke  tænke  sig,  at  nogen  kunde  vælge  denne 
0  som  et  fristende  Sted  til  Anlæggelse  af  en  Bolig,  og 
dog  var  der  ud  mod  Havet,  hvor  Flod  og  Ebbe  stadig 
skiftede,  anbragt  en  rummelig  enetages,  verandaomringet 
Sommerhytte  med  et  lavt  Skur  bagved.  Den  eneste  For- 
del, som  denne  øde  Sandslette  kunde  prale  af,  var  Kø- 
lighed. Naar  det  nærliggende  Fastland  Dag  og  Nat  støn- 
nede under  en  aandeløs  Hede,  blæste  der  herude  paa 
Øen  altid  en  kølig  Vind,  og  en  fornuftig  Bymand  havde 
derfor  købt  Øen  og  bygget  sin  Sommerbolig  her,  hvor 
den  friske  Luft  kunde  bringe  Roserne  tilbage  paa  hans 
Børns  blege  Kinder. 

Familjen  ankom  til  Øen  henimod  Slutningen  af  Juni, 
og  den  rejste  i  Begyndelsen  af  September,  efter  at  have 
laast  og  lukket  og  tilskoddet  hver  Dør  og  hvert  Vin- 
due i  Hus  og  Skur  mod  Vinterstormene.  En  rummelig 
Baad  roet  af  et  Par  Fiskere  førte  den  tværs  over  det  Par 
Kilometer  af  strømmende  Tidevand,  der  adskilte  Øen 
fra  Fastlandet.  Familjens  ældre  Medlemmer  var  ikke 

kede  af  at  komme  tilbage  til  Verdens  Adspredelser  efter 
to  Maaneders  Selskab  med  Sol  og  Vind  og  Bølger  og 
vajende  Græstoppe.  Men  Børnene  tog  bort  med  taare- 
vædede  Ansigter.  De  maatte  efterlade  deres  Kæledægge, 
deres  Udflugters  uadskillelige  Kammerat,  en  smuk  tiger- 
stribet Kat,  som  to  Dage  i  Forvejen  paa  en  mystisk 
Maade  fuldstændig  var  forsvundet  paa  Øens  nøgne  Flade. 
Den  eneste  rimelige  Forklaring  lod  til  at  være  den,  at 
den  var  blevet  opsnappet  af  en  forbipasserende  Ørn. 

Men  Katten  sad  som  Fange  paa  den  anden  Ende  af 
Øen  skjult  under  en  gammel  Tønde  med  et  halvthun- 
drede  Kilogram  Sand  over  sig. 

Den  gamle  Tønde,  hvor  Staverne  af  Tidevandsbølgerne 
var  slaaet  ud  paa  den  ene  Side,  havde  staaet  halvt  be- 
gravet paa  Kanten  af  en  Sandfygning,  som  den  vedhol- 
dende Blæst  havde  pakket  sammen.  Under  Læ  af  den 
havde  Katten  fundet  et  Ly,  hvor  der  var  Sol,  og  hvor 
den  havde  ligget  i  Timevis  ad  Gangen  sammenrullet  i 
Søvn  og  Solbad.  Sandet  havde  stadig  hobet  sig  højere 
og  højere  op  mod  den  usikre  Barriere,  og  en  skønne 
Dag,  medens  Katten  som  sædvanlig  tog  sin  fredelige  Lur, 
havde  et  pludseligt  stærkt  Vindstød  væltet  Tønden  om- 
kuld under  en  Mængde  Sand  og  fuldstændig  begravet 
Katten.  Men  samtidig  havde  Tøndens  endnu  friske  Sta- 
ver dannet  et  Tag  over  dens  Fængsel,  saa  at  den  hver- 
ken blev  knust  eller  kvalt.  Da  Børnene  i  deres  ængste- 
lige Søgen  kom  til  den  hvide  Sandhøj,  havde  de  kun 
kastet  et  ligegyldigt  Blik  paa  den.  De  kunde  ikke  høre 
den  svage  Mjaven,  der  med  Mellemrum  lød  fra  dens 
Indre,  og  gik  bedrøvede  deres  Vej  uden  at  ane,  at  deres 
Ven  laa  fængslet  saa  at  sige  under  Fødderne  paa  dem. 

I  tre  Døgn  vedblev  Fangen  sine  uafbrudte  Skrig  om 

Hjælp.  Paa  den  tredje  Dag  skiftede  Vinden  og  det  blæste 
op  til  Storm,  som  i  Løbet  af  faa  Timer  atter  afdækkede 
Tønden  og  frembragte  et  ganske  lille  Lyshul  i  det  ene 
Hjørne.  Katten  stak  ivrig  sin  Pote  gennem  Hullet,  og 
da  den  igen  trak  Poten  til  sig,  var  Hullet  blevet  større. 
Den  fulgte  Vinket  og  begyndte  at  grave.  Det  hjalp  ikke 
meget  til  at  begynde  med,  men  lidt  efter  lidt  lærte  den 
at  grave  mere  virkningsfuldt,  og  da  Aabningen  var  ble- 
vet stor  nok,  klemte  den  sig  ud. 

Stormen  strøg  hvirvlende  over  Øen,  og  Luften  var 
fyldt  med  Flyvesand.  Bølgerne  kastede  sig  langt  op  ad 
Kysten  som  et  brølende  Bombardement.  Det  forpiskede 
Græs  laa  blegt  og  fladt  hen  overjorden.  Og  Solen  stir- 
rede ned  fra  en  dyb,  skyløs  Himmel.  Katten  blev  næsten 
blæst  overende  af  de  første  stærke  Vindstød,  den  mødte, 
og  tyede  saa  med  lange  Spring  i  Ly  ind  mellem  Græs- 
set. Men  der  var  ikke  stort  bedre.  Gennem  Marehal- 
mens piskende  Straa  løb  den  med  Vinden  i  Ryggen  den 
lige  Vej  mod  Hytten  paa  den  anden  Ende  af  Øen,  hvor 
den  ventede  at  finde  ikke  alene  Mad  og  Husly,  men 
ogsaa  kærlige  Hænder,  der  kunde  faa  den  til  at  glemme 
de  overstaaede  Rædsler. 

Men  Huset,  der  laa  saa  mærkelig  stille  og  dødt  i  det 
klare  Sollys  under  den  hylende  Blæst,  skræmte  den. 
Den  kunde  ikke  forstaa  de  fastsømmede  Skodder,  og  de 
ubønhørligt  lukkede  Døre,  som  ikke  aabnede  sig  for  dens 
anraabende  Mjaven.  Vinden  blæste  den  hen  over  den 
nøgne  Veranda.  Den  klatrede  op  paa  Vindueskarmen 
ved  Spisestuen,  hvorfra  den  saa  ofte  var  blevet  lukket 
ind,  og  der  klyngede  den  sig  fast  i  nogle  Sekunder  og 
hylede  gudsjammerligt.  Og  i  en  pludselig  Angst  sprang 
den  saa  ned  og  søgte  over  til  Udhuset.  Men  ogsaa  det 
var  lukket.  Den  havde  aldrig  set  Udhusets  Døre  luk- 

kede  og  kunde  ikke  forstaa  det.  Forsigtig  krøb  den  rundt 
om  Muren,  men  Huset  var  solidt  konstrueret,  og  der  var 
ingen  Indgang  ad  den  Vej.  Paa  alle  Sider  var  der  af  det 
kendte  gamle  Hus  kun  en  død  og  frastødende  Mur  til- 
bage. 

Katten  var  altid  blevet  saa  forkælet  og  overernæret 
af  Børnene,  at  den  ikke  havde  behøvet  at  finde  nogen 
Føde  selv.  Men  for  sin  Fornøjelses  Skyld  havde  den 
heldigvis  allerede  lært  sig  at  fange  Markmus  og  Spurve, 
og  forhungret  som  den  var  efter  sin  lange  Faste,  sneg 
den  sig  nu  sørgmodig  bort  fra  det  forladte  Hus  og  krøb 
hen  under  Læ  af  en  Sandkam,  hvor  den  kendte  en  lille 
græsbevokset  Hulning.  Her  fik  Stormen  kun  fat  i  Top- 
pen af  Græsset  og  her  var  der  saa  forholdsvis  varmt 
og  roligt,  at  Markmusene  og  Spidsmusene  ikke  blev 
forstyrrede  i  deres  daglige  Dont.  Hurtig  og  listig  fik 
Katten  snart  fanget  en  Mus,  og  den  værste  Sult  var  der- 
med stillet.  Senere  fangede  den  endnu  en  tre  fire  Styk- 
ker og  gik  saa  tilbage  til  Huset,  hvor  den  tilbragte  flere 
Timer  med  hjertesyg  Vandring  rundt  og  rundt  omkring 
Bygningen,  ynkeligt  mjavende  ved  Dørtærskelen  og  Vin- 
dueskarmene og  af  og  til  fanget  af  et  Vindstød,  der 
sendte  den  tværs  over  den  nøgne  Veranda.  Omsider 
tabte  den  fuldstændig  Modet  og  rullede  sig  sammen  i 
Læ  for  Stormen  under  Børnenes  Vindue,  hvor  den  faldt 
i  Søvn. 

Den  følgende  Dag  lagde  Stormen  sig  og  Marehalmen 
løftede  atter  Toppene,  svippende  Fugle  og  smaa  gulbrune 
Efteraars-Sommerfugle  kom  atter  frem  under  den  gyldne 
Septembersol.  Saa  øde  Øen  end  var,  sværmede  den  ikke 
desmindre  med  Liv  af  Smaakryb,  Mus  og  Faarekyllinger 
mellem  Græsset,  og  paa  Sandfladerne  Tanglopper  og 

deslige,  saa  Katten  behøvede  hverken  at  sulte  eller 
dovne.  Den  foretog  endnu  en  grundig  Undersøgelse  rundt 
omkring  Huset  fra  Jorden  til  Taget  og  Skorstenspiben. 
Af  og  til  hylede  den  saa  højt,  at  det  maatte  kunde  høres 
over  hele  Øen,  om  blot  der  havde  været  nogen  at  høre 
det,  og  af  og  til  mjavede  den  ynkeligt  som  en  Killing. 
Naar  Sulten  ikke  drev  den,  kunde  den  sidde  i  Timevis 
ved  Vindueskarmen  eller  foran  Døren  eller  paa  Veranda- 
trinene i  Haab  om,  at  Dør  eller  Vindue  maaske  vilde 
aabne  sig  og  kære,  kendte  Stemmer  kalde  den  ind. 
Naar  den  jagede,  skete  det  med  et  særligt  Raseri,  som 
om  den  vilde  hævne  sig  for  en  eller  anden  stor  men 
ubestemt  Uret,  der  var  blevet  begaaet  imod  den. 

Til  Trods  for  sin  Sorg  og  Ensomhed  havde  den  det 
slet  ikke  saa  daarligt  i  de  nærmest  paafølgende  tre  Uger. 
Der  var  rigelig  og  afvekslende  Føde,  Fugle,  Mus  og  Fisk, 
som  den  hurtigt  lærte  at  fange  i  den  lille  Bæk,  i  hvis 
Udløb  det  salte  og  ferske  Vand  mødtes.  Det  var  en  spæn- 
dende Sport,  og  den  blev  snart  øvet  i  med  hurtige  Poteslag 
at  kyle  Smaafisk  langt  op  ad  Skraaningen.  Men  da  Jævn- 
døgnsstormene  med  tunge  Regnbyger  og  lave,  forrevne 
Skyer  begyndte  at  brøle  ned  over  Øen,  blev  Livet  vanske- 
ligere. Vildtet  søgte  Ly,  forsvandt  paa  mystisk  Maade, 
og  det  var  vanskeligt  at  finde  Føden.  Det  var  ogsaa  slemt 
at  gaa  rundt  i  det  gennemvaade,  slaskende  Græs,  og  Kat- 
ten hadede  alt  vaadt.  For  det  meste  var  den  sulten  og 
sad  nedslaaet  i  sin  Ensomhed  i  Læ  af  Huset,  medens 
den  fjendtligt  stirrede  ud  over  de  væltende  Bølger. 

Stormen  varede  næsten  i  ti  Dage,  før  den  havde 
blæst  sig  træt.  Den  ottende  Dag  drev  et  forladt  Vrag  af 
en  lille  Skonnert  ind  paa  Kysten.  Det  var  slaaet  helt  i 
Pjalter,  men  det  holdt  dog  sammen  og  medbragte  ogsaa 
visse  Passagerer,  nemlig  en  Horde  af  elendige  Rotter, 

af  hvilke  mange  kom  ind  gennem  Brændingen  og  skyndte 
sig  at  søge  Ly  i  Græsset.  De  fandt  sig  snart  tilrette, 
gravede  sig  Huller  under  Græsrødderne  og  under  gam- 
melt Tømmer  og  foraarsagede  Panik  mellem  Markmusene 
og  Spidsmusene.  Da  Stormen  var  forbi,  fik  Katten  en 
ordentlig  Overraskelse  paa  sin  første  Jagttur.  Der  var 
noget  tungt,  som  smuttede  gennem  Græsset,  og  den  gjorde 
Jagt  paa  det  i  den  Tro,  at  det  var  en  særlig  stor  og  fed 
Markmus.  Da  den  sprang  til  og  landede  paa  en  gammel, 
skabet  Skibsrotte  af  Krigerstamme,  blev  den  slemt  for- 
bidt. Det  havde  den  aldrig  før  oplevet.  Den  blev  straks 
saa  ked  af  det,  at  den  var  lige  ved  at  trække  sig  tilbage 
og  løbe  sin  Vej.  Men  saa  vaagnede  dens  latente  Kamp- 
lyst, og  den  kastede  sig  ind  i  Kampen  med  en  Vildskab, 
der  ikke  tog  noget  Hensyn  til  de  Saar,  den  fik.  Kampen 
var  ogsaa  snart  forbi,  og  saa  sulten  den  end  var,  slæbte 
den  den  dræbte  Rotte  hele  Vejen  hen  til  Huset  og  lagde 
den  stolt  ned  foran  Døren,  som  om  den  vilde  have,  at 
dens  forsvundne  Venner  skulde  se,  hvad  den  havde  ud- 
ført. Maaske  havde  den  en  eller  anden  Tanke  om,  at 
saa  smukt  et  Tilbud  maatte  smelte  deres  Hjerter  og  faa 
dem  til  at  vende  tilbage.  Men  da  der  ikke  skete  noget, 
trak  den  atter  Rotten  ned  til  sit  sædvanlige  Leje  i  San- 
det og  aad  den  hele  undtagen  Halen.  Saa  slikkede  den 
sine  Saar,  der  snart  lægedes  i  den  rene  Luft,  og  efter 
nu  at  have  lært  at  behandle  større  Vildt,  blev  den  ikke 
senere  bidt.  I  den  første  Uge  i  Oktober  var  det  Fuld- 
maane  og  ganske  stille  Vejr  med  skarp  Nattefrost.  Kat- 
ten opdagede  ved  den  Lejlighed,  at  det  var  langt  mere 
spændende  at  jage  om  Natten  og  sove  om  Dagen.  Det 
var  den  naturlige  Tilbagevenden  til  Forfædrenes  Instink- 
ter, men  til  Katten  kom  det  som  en  Opdagelse.  Den 
lagde  Mærke  til,  at  alt  Vildtet  var  paa  Færde  om  Natten 

med  Undtagelse  af  Fuglene.  Og  Fuglene  var  under  Stor- 
men allesammen  fløjet  til  Fastlandet,  hvor  de  samledes 
til  Trækket  mod  Syd.  Om  Natten  raslede  det  overalt  i 
Græsset,  og  ubestemte,  spøgelsesagtige  Smaaskikkelser 
sprang  med  spæde  Skrig  tværs  over  det  hvide  Sand. 
Den  gjorde  ogsaa  Bekendtskab  med  en  ny  Fugl,  som 
den  først  betragtede  med  Uro  og  siden  med  hævngerrig 
Vrede.  Det  var  den  brune  Markugle,  der  kom  ovre  fra 
Fastlandet,  for  at  gaa  paa  Efteraars  Musejagt  paa  Øen. 
Der  var  to  Par  af  dem,  store,  dunvingede,  rundøjede, 
graadige  Jægere,  og  de  vidste  ikke,  at  der  var  en  Kat 
paa  Øen. 

Da  Katten  fik  Øje  paa  en  af  dem,  der  lydløst  flag- 
rede hid  og  did  over  de  sølvblege  Marehalmstoppe,  tryk- 
kede den  sig  mod  Jorden  med  tilbagelagte  Øren.  Paa 
udbredte  Vinger  saa  Uglen  ganske  anselig  ud,  og  dens 
store,  runde  Ansigt  med  det  krumme  Næb  og  de  stir- 
rende Øjne  gjorde  et  stærkt  Indtryk.  Men  Katten  var 
ingen  Kujon  og  gav  sig  snart  til  sin  Dont,  omend  med 
forstaaelig  Forsigtighed.  Imidlertid  fik  Uglen  Øje  paa 
den,  idet  den  strøg  gennem  Græsset,  og  i  den  Tro,  at 
det  var  mindre  Vildt,  slog  den  ned  over  den,  men  blev 
i  samme  Øjeblik  mødt  med  Hvæs  og  Knurren  og  Dasken 
af  farlige  Kløer.  Med  en  voldsom  Vingeflagren  kom 
Uglen  af  Vejen  og  gik  atter  op  i  Luften  ude  af  Række- 
vidde for  de  fægtende  Kløer.  Men  herefter  gik  Mark- 
uglerne i  en  stor  Bue  udenom  Katten,  de  forstod,  at 
det  sortstribede  Dyr  med  de  hurtige  Spring  og  de  glat- 
slebne Kløer  ikke  var  behagelig  at  have  med  at  gøre. 
Men  selv  om  de  følte  sig  forstyrrede  ved  denne  farlige 
Rivals  Tilstedeværelse  paa  Øen,  havde  de  mere  end 
rigelig  Erstatning  ved  Ankomsten  af  Rotterne,  der  frem- 
bød en  fin  Jagt  af  en  Art,  de  ikke  før  havde  kendt.  Og 

det  mylrende  Liv  i  Marehalmen  var  iøvrigt  saa  uud- 
tømmeligt, at  al  Jagten  af  Kat,  Rotter  og  Ugler  ikke 
kunde  gøre  mere  end  et  rent  forbigaaende  Indtryk  paa  det. 
Jagten  og  Nattehalløjet  blev  saaledes  ved  Side  om  Side 
under  den  uforstyrrelige  Maane,  og  de  urørte  Skarer, 
som  Skæbnen  lod  gaa  fri  af  Jægerne,  var  lige  saa  lige- 
gyldige overfor  Kammeraternes  mystiske  Forsvinden  som 
selve  Maanen. 

Efterhaanden  som  Vinteren  nærmede  sig  med  pludse- 
lige Anfald  af  skarp  Kulde  og  skiftende  Vinde  som  sta- 
dig tvang  Katten  til  at  forandre  Opholdssted,  blev  den 
mere  og  mere  ulykkelig.  Den  følte  sig  inderligt  hjem- 
løs. Paa  hele  Øen  kendte  den  ikke  en  Krog  hvor  den 
kunde  være  i  Ly  for  baade  Storm  og  Regn.  Den  gamle 
Tønde,  som  den  skyldte  hele  sit  Uheld,  duede  ikke  til 
noget.  Stormene  havde  for  længe  siden  revet  den  helt 
omkuld  og  derefter  drevet  den  fuld  af  Sand  og  begravet 
den.  Og  Katten  vilde  i  ethvert  Tilfælde  ikke  have  turdet 
nærme  sig  det  Sted  igen,  dertil  var  dens  Hukommelse 
for  tydelig.  Af  alle  Øens  Beboere  var  Katten  den  eneste 
som  ikke  havde  noget  Ly  at  ty  til,  da  den  virkelige  Vin- 
ter kom  med  Sne,  som  dækkede  Græstoppene  og  Frost 
som  kantede  Kysten  med  knagende  Isflager.  Rotterne 
havde  deres  Huler  under  Vragets  halvtbegravede  Rester, 
Markmus  og  Spidsmus  havde  deres  varme  Tuneller  og  Ug- 
lerne deres  Reder  i  hule  Træer  langt  borte  i  Skovene  paa 
Fastlandet.  Men  skræmt  og  kulderystende  kunde  Katten 
ikke  gøre  andet  end  at  trykke  sig  ind  mod  Husets  ugæst- 
fri Mure  og  lade  Sneen  hvirvle  og  fyge  til  omkring  sig. 

Og  midt  i  al  Elendigheden  blev  den  saa  afskaaret  fra 
Føden.  Musene  løb  i  Sikkerhed  i  deres  skjulte  Gange, 
hvor  Græsrødderne  gav  dem  rigelig  at  æde,  og  Rotterne 

gravede  sig  gennem  Sneen  og  fangede  Musene  ved  Tun- 
nelindgangene. Isranden,  der  knustes  og  løftedes  af  Tide- 
vandet, gjorde  en  Ende  paa  Fiskeriet.  I  sin  Sult  vilde 
Katten  saamænd  have  bundet  an  med  en  af  Uglerne, 
men  Uglerne  kom  ikke  mere  ud  til  Øen.  De  vilde  maa- 
ske  komme  igen  senere,  naar  Sneen  var  blevet  haard  og 
Musene  kom  ud  for  at  lege  paa  Overfladen,  men  for 
Øjeblikket  havde  de  lettere  Jagt  inde  i  Skovene. 

Da  Sneen  var  faldet,  og  Solen  atter  kom  frem,  slog 
det  ind  med  en  saadan  Kulde,  at  Katten  aldrig  havde 
oplevet  noget  lignende.  Forsulten  som  den  var  kunde 
den  ikke  sove,  men  var  stadig  paa  Jagt  og  Eftersøgning, 
og  dette  var  heldigt  for  den,  thi  hvis  den  var  sovet  ind 
uden  andet  Ly  end  det.  Husmuren  kunde  yde  den, 
vilde  den  aldrig  være  vaagnet  igen.  I  sin  Rastløshed  van- 
drede den  over  til  den  anden  Side  af  Øen,  hvor  den  i 
et  nogenlunde  beskyttet  og  solrigt  Indhak  i  Kysten  ind 
mod  Fastlandet,  fandt  en  Plet  bart  Sand  fri  for  Is.  Ud 
mod  dette  Sted  var  der  en  Mængde  Musehuller  i  Sneen. 

Tæt  ved  Siden  af  et  af  Hullerne  i  Sneen  satte  Katten 
sig  paa  Vagt.  Den  ventede  i  ti  Minutter  eller  længere 
uden  at  røre  saa  meget  som  et  Knurhaar.  Endelig  stak 
en  Mus  sin  lille  spidse  Snude  udenfor.  Og  uden  nogen 
Betænkning  slog  Katten  ned.  Musen,  som  havde  opdaget 
Faren,  snoede  sig  i  den  snevre  Indgang,  og  uden  at  tænke 
rigtig  over  hvad  den  gjorde,  sprang  Katten  paa  Hovedet 
ind  i  Sneen,  blindt  fægtende  efter  at  faa  fat  paa  sit 
Bytte.  Til  dens  store  Held  lykkedes  det  den  at  faa  fat 
paa  Musen. 

Det  var  dens  første  Maaltid  i  fire  bitre  Dage.  Nu  havde 
den  lært  noget.  Kløgtig  af  Naturen  og  med  Sanserne 
skærpede  ved  Nøden  forstod  den,  at  det  var  muligt  at 
forfølge  Byttet  et  lille  Stykke  Vej  i  Sneen.  Den  havde 

ikke  før  forstaaet  at  Sneen  var  saa  gennemtrængelig. 
Den  havde  fuldstændig  tilintetgjort  det  første  Musehul, 
men  satte  sig  nu  paa  Vagt  ved  Siden  af  et  andet.  Her 
maatte  den  vente  meget  længe,  før  en  eventyrlysten  Mus 
viste  sig,  men  nu  havde  Katten  lært  sit  Fag.  Den  sprang 
lige  bagved  Indgangen,  hvor  Instinktet  sagde  den,  at  Mu- 
sen vilde  være.  Den  ene  af  dens  Poter  afskar  saaledes 
Musen  Tilbagetoget.  Taktiken  viste  sig  at  være  praktisk, 
og  da  den  stak  Hovedet  ned  i  den  pudrede  Sne,  havde 
den  Byttet  i  Kløerne. 

Da  dens  Suk  nu  var  nogenlunde  stillet,  følte  den  sig 
uhyre  begejstret  over  den  nye  Jagtmetode.  Den  havde 
saa  ofte  ventet  ved  Musehullerne,  men  aldrig  tænkt  paa 
at  bryde  dem  ned  og  trænge  ind  i  selve  Hullerne.  Det 
var  en  storartet  Opdagelse.  Idet  den  krøb  henimod  et 
andet  Hul,  kom  en  Mus  springende  op  ad  Sandet,  og 
smuttede  ind  i  Hullet.  Katten,  der  kom  forsent  til  at 
fange  Musen,  prøvede  paa  at  følge  efter  den,  og  kom 
derved  efterhaanden  med  hele  Kroppen  ind  i  Sneen. 
Musen  fik  den  selvfølgelig  ikke  fat  paa,  og  med  Øjne, 
Mund,  Knurhaar  og  Pels  fuld  af  Sne,  trak  den  sig  skuffet 
tilbage.  Men  samtidig  lagde  den  Mærke  til,  at  det  var  langt 
varmere  dernede  under  Sneen  end  ude  i  den  stikkende 
LuFt.  Det  var  en  anden  og  lige  saa  vigtig  Erfaring,  den 
her  gjorde.  Og  skønt  den  rimeligvis  var  uvidende  om, 
at  det  var  en  Erfaring,  gjorde  den  ikkedesmindre  Brug 
af  den  en  Stund  senere.  Den  fangede  endnu  en  Mus, 
som  den  ikke  brød  sig  om  at  æde  med  det  samme  og 
derfor  bar  op  til  Huset,  hvor  den  lagde  den  paa  Veranda- 
trinene og  mjavede  og  stirrede  paa  den  nu  tilsneede  Dør. 
Da  den  ikke  fik  Svar,  tog  den  Musen  med  sig  til  Hul- 
siden af  en  Snedrive,  der  havde  dannet  sig  under  en 
Karnap  i  Gavlen  af  Huset,  Her  rullede  den  sig  sammen 

i  sin  Forladthed  for  at  hvile.  Men  Kulden  var  altfor 
gennemtrængende.  Den  saa  paa  den  skraanende  Snevæg 
foran  sig  og  rammede  forsigtigt  en  Pote  ud.  Sneen  var 
blød  og  let,  den  gjorde  ikke  megen  Modstand.  Katten 
kradsede  videre  indtil  den,  omend  kejtet,  havde  udgravet 
en  lille  Hulning,  og  her  skubbede  den  sig  ind  og  pres- 
sede Ryggen  mod  Sneen  paa  alle  Sider,  indtil  den  havde 
Plads  til  at  vende  sig  omkring.  Den  vendte  sig  omkring 
flere  Gange,  som  Hunde  gør  naar  de  arrangerer  deres 
Leje,  og  derved  fik  den  ikke  alene  Sneen  presset  godt 
sammen  under  sig,  men  rundede  ogsaa  et  lunt  Kammer 
ud  med  en  forholdsvis  snever  Indgang.  Fra  denne  Sne- 
hule laa  den  en  Stund  og  stirrede  ud  med  en  vis  Be- 
siddermine før  den  faldt  i  Søvn  med  en  Følelse  af  Be- 
kvemmelighed og  Hjemlighed,  som  den  ikke  havde  følt 
siden  dens  Venner  forsvandt  fra  Øen. 

Efter  saaledes  at  have  sejret  over  Omgivelserne,  og 
vundet  sig  Beskyttelse  mod  Vinterens  Vildskab,  var  dens 
Liv  ikke  længere  en  saa  frygtelig  Prøvelse.  Med  Taal- 
modighed  kunde  den  fange  tilstrækkelig  mange  Mus  til 
at  opholde  Livet,  og  i  sin  Snehule  sov  den  varmt  og 
sikkert.  Senere  paa  Vinteren,  da  Frosten  havde  dannet 
Skorpe  paa  Sneen,  kom  Musene  ud  og  dansede  paa 
Overfladen  om  Natten.  Uglerne  kom  ogsaa  tilbage,  og 
Katten,  som  prøvede  at  fange  en  af  dem,  blev  bidt  og 
forrevet,  før  den  blev  klar  over,  at  det  var  bedst  at  lade 
den  Fugl  flyve.  Den  indsaa  herefter,  at  Ugler  bør  man 
lade  ifred.  Men  ellers  var  der  storartet  Jagt  paa  Sneens 
hvide  ubundne  Overflade. 

Den  var  nu  Herre  over  Situationen.  Og  Vinteren  gik 
uden  flere  større  Hændelser.  Henimod  Slutningen  af  Ja- 
nuar sendte  Skæbnen  den  dog  et  slemt  Kvarterstid.  Under 
en  særlig  bitter  Frostperiode  kom  en  Nat  en  stor  hvid 

Ugle  fra  de  arktiske  Ødemarker  til  Øen.  Katten,  som 
holdt  Udkig  fra  Verandahjørnet,  fik  i  Tide  Øje  paa  den. 
Og  et  eneste  Blik  var  nok  til  at  overbevise  den  om,  at 
dette  var  en  anden  Gæst  end  de  brune  Markugler.  Den 
smuttede  ubemærket  ned  i  sin  Hule  og  holdt  sig  for- 
sigtigt ude  af  Syne  dernede,  indtil  den  hvide  Ugle  efter 
et  Døgns  Forløb  atter  forsvandt. 

Da  Foraaret  kom  tilbage  til  Øen  med  gennemtræn- 
gende Nattekoncerter  af  kvækkende  Frøer  fra  Sivhullerne, 
og  det  unge  Græs  blev  levende  med  redebyggende  Fugle, 
levede  Katten  en  ren  Luksustilværelse  i  al  denne  Over- 
flod. Dens  lune  Hule  forsvandt  ganske  vist  med  Sneen, 
saa  den  paany  blev  hjemløs.  Men  det  gjorde  ikke  saa 
meget,  thi  Vejret  blev  for  hver  Dag  varmere  og  roligere, 
og  desuden  havde  den  nu  lært  at  klare  sig  i  Naturen. 

Men  den  havde  ikke  glemt  noget.  Saa  da  en  over- 
fyldt Baad  en  varm  Junidag  fra  Fastlandet  kom  over  til 
Øen,  og  Børnenes  Stemmer  brød  den  ensomme  Stilhed, 
sprang  Katten  op  af  Søvne  fra  Verandatrinene.  Et  Øje- 
blik blev  den  staaende  og  lytte.  Og  saa  løb  den  i  fuldt 
Firspring,  næsten  som  en  Hund  og  ihvertfald  som  faa 
af  dens  overmodige  Race  vilde  have  gjort,  tværs  over 
Øen  til  Landingspladsen,  hvor  den  blev  grebet  af  fire 
lykkelige  Børn  paa  en  Gang  og  fik  sin  fine  Pels  bragt 
i  en  saadan  Uorden,  at  det  kostede  den  over  en  Times 
omhyggeligt  Toilette  at  faa  sig  friseret  igen. 


TORPEDOEN 


DEN  blaa  Isfugl  fløj  hen  over  Søens  stille  Flade  og 
kiggede  nysgerrigt  ned,  den  saa  til  Bunden  af 
Søen  som  gennem  klart  Glas.  Den  haabede  at  faa  Øje 
paa  en  eller  anden  lille  Fisk,  Karpe,  Aborre  eller  Ørred, 
ikke  for  langt  fra  Overfladen,  men  hvad  den  saa,  var 
ikke  nogen  Fisk,  men  derimod  en  mørk  langstrakt  og 
og  alligevel  massiv  Skikkelse,  der  i  lige  Linje  foer  gen- 
nem det  gyldne,  gennemsigtige  Vand  omtrent  en  Meter 
under  Overfladen.  Den  vidste  nok,  hvad  det  betød,  ingen 
Fisk  er  saa  dum  at  dvæle  i  saa  farligt  Naboskab,  og 
med  knebrende  Latter  fløj  den  gnaven  videre.  Den  maatte 
hellere,  som  den  var  vant  til,  fiske  i  Grundvandene  langs 
Bredden,  hvor  den  store  Lom  følte  sig  mindre  hjemme. 

Lommen  foer  lige  fremad  gennem  Vandet  som  en  ud- 
skudt Torpedo  og  naaede  med  forbløffende  Fart  et  Sted, 
hvor  den  bevoksede  Søbund  pludselig  blev  nøgen  med 
gult  Sand,  der  glødede  i  Solen  og  skraanede  stærkt  opad 
mod  en  lille  buskbevokset  0.  Her  var  den  lige  ved  med 
sit  stærke  Knivnæb  at  spidde  en  stor  Søørred,  der  do- 
vent stod  og  viftede  med  Finnerne  ved  Siden  af  en  Sten. 
Men  Ørredens  gyldentkantede  Øjne  opdagede  i  Tide  Fa- 
ren, og  med  en  kraftig  skrueagtig  Bevægelse  af  sin 
stærke  Hale  skød  den  til  Siden  og  forsvandt  i  de  mørke 
Dybder.  Dens  tunge  Hvirvelvand  forstyrrede  en  lille 
Karpe  paa  en  Snes  Centimeter,  der  rodede  efter  Larver 
i  Mudderet  under  Stenen  og  som  nu  uforsigtigt  kom 

frem  for  at  se  hvad  der  var  paa  Færde,  men  før  den 
fik  set  noget  var  Skæbnen  over  den.  Lommen  tog  den 
mellem  sine  Jerntænger  og  førte  den  baskende  op  til 
Overfladen. 

Alle  Kræfter  til  at  undvige  var  klemt  ud  af  Fisken  i 
det  savtakkede  Næb,  saa  Lommen  kunde  godt  have  la- 
det den  falde  og  derefter  fortæret  den  i  Ro  og  Mag. 
Men  den  var  altfor  sulten  til  at  udføre  noget  i  Ro  og 
Mag,  og  den  løb  heller  ikke  gerne  nogen  Risiko.  Med 
et  Ryk  kastede  den  Fisken  op  i  Luften  og  fangede  den, 
idet  den  atter  faldt  med  Hovedet  nedad,  og  slugte  den. 
Et  Par  Sekunder  flød  den  stille  paa  Overfladen  medens 
dens  smaa  bistre  og  gennemtrængende  Øjne  eftersøgte 
Søen  i  alle  Retninger.  Saa  hævede  den  sit  sorte  Hovede, 
der  fosforescerede  i  Solen  med  Grønt,  Purpur  og  Safir, 
og  udstødte  sit  mærkelige  vilde  Skrig,  der  lød  som  en 
bitter  Latter.  Skriget  gav  hult  Genlyd  paa  Søens  øde 
Bredder.  Et  Øjeblik  efter  blev  det  besvaret  i  samme 
hule  og  forstemmende  Tonart,  og  omme  fra  den  anden 
Side  af  den  lille  0  kom  dens  Mage  svømmende  hen 
imod  den. 

I  et  Par  Minutter  vedblev  de  to  Fugle  at  svømme 
langsomt  rundt  om  hinanden  medens  de  af  og  til  ud- 
stødte et  af  deres  besynderlige  Skrig.  Som  de  der  flød 
roligt  og  uforstyrrede,  laa  de  højt  paa  Vandet  og  viste 
et  Stykke  af  det  rene  perlehvide  Bryst.  Deres  tætte, 
fastbyggede  Kroppe  var  omtrent  en  Meter  lange  fra  Spid- 
sen af  det  svære  grønne  og  fuldstændig  lige  Næb  og  til 
Enden  af  den  korte,  stive  Hale.  Hovedet  var  af  en  dyb- 
sort, farvespillende  Kulør,  Halsen  hvid  og  sortringet, 
Ryg,  Skuldre  og  Vinger  matsorte  med  hvide  Pletter  og 
Striber,  Fødderne  var  store  brede  Svømmefødder,  som 
sad  meget  langt  tilbage  næsten  som  paa  en  Pingvin.  De 

glimtede  mørkt  under  Halerne,  medens  de  langsomt  roede 
frem  og  tilbage  i  det  klare,  ravgule  Vand. 

Pludselig  var  der  i  Buskadset  paa  den  nærmeste  Bred 
et  Par  hundrede  Meter  borte,  en  Bevægelse,  som  fan- 
gede deres  Opmærksomhed.  Og  paa  en  mystisk  Maade 
var  de  paa  et  Øjeblik  fuldstændig  forsvundet  fra  Over- 
fladen. Kun  de  slangelignende  Hoveder  og  Halse  viste 
sig  ovenover  Vandet.  Denne  neddykkede  Stilling  indtog 
de  øjensynlig  uden  noget  Besvær.  Men  hvad  det  nu  end 
var,  som  havde  alarmeret  dem,  gentog  det  sig  ikke,  og 
efter  henved  fem  Minutters  uafbrudt  Vagtsomhed  gled 
de  atter  langsomt  op  paa  Overfladen.  Straks  efter  svøm- 
mede Hunnen  atter  hen  bag  Øen,  arbejdede  sig  besvær- 
ligt op,  vadede  hen  til  Reden  og  satte  sig  til  at  ruge  paa 
to  graagrønne,  brunplettede  Æg.  Det  var  den  første  Uge 
i  Juni,  og  Æggene  var  næsten  udrugede. 

Lommene  var  rastløse  og  urolige.  Søen,  som  laa  i  en 
afsides  Dal  og  havde  Afløb  til  en  Gren  af  Upper  Quah- 
Davic  Floden,  havde  gjort  Indtryk  af  at  være  et  fuld- 
kommen ensomt  og  øde  Sted.  I  tre  Aar  var  de  hvert 
Foraar  kommet  til  den  med  det  første  nordlige  Træk, 
men  i  Aar  var  Ensomheden  blevet  forstyrret.  En  Ny- 
bygger med  en  tyk  Kone  og  adskillige  støjende  Unger 
havde  bygget  sig  en  Hytte  paa  Bredden,  og  selv  om 
Søen  var  stor  nok  til,  at  man  kunde  se  bort  fra  en  saa 
lille  Invasion,  var  det  en  alvorlig  Historie  for  Lommene. 
Hytten,  Stemmerne,  Latteren,  Øksehuggene  og  underti- 
den Bøsseskud,  var  en  modbydelig  og  utilgivelig  For- 
styrrelse selv  om  det  forekom  flere  Kilometer  fra  deres 
Redeplads. 

Lommen  skulde  netop  til  at  genoptage  sit  Fiskeri,  der 
med  dens  fænomenale  Appetit  optog  det  meste  af  dens 
Dag,  da  den  endnu  engang  opdagede  en  Bevægelse  der- 

inde  i  Buskadset.  Samtidig  spruttede  en  hvid  Flamme 
og  Røg  ud  mellem  Bladene,  der  lød  et  skarpt  Knald,  og 
en  Byge  af  Hønsehagl  piskede  Vandet  rundt  omkring. 
Men  Lommen  var  der  ikke.  Med  ubegribelig  Hurtighed 
var  den  dykket  ned,  Blyet  ramte  den  tomme  Hvirvel  i 
Vandet,  som  den  efterlod  sig  idet  den  forsvandt.  En  ung 
leddeløs  Knøs  traadie  frem  af  Buskadset  med  en  Bøsse 
i  Haanden,  stirrede  skuffet  og  gnaven  ud  over  Søen  og 
slentrede  saa  ned  langs  Bredden  for  at  opsøge  nemmere 
Vildt. 

Søens  forstyrrede  Ro  fik  Tid  til  at  komme  sig,  før 
Lommen  atter  viste  sig.  Et  hundrede  Meter  borte  fra 
det  Sted,  hvor  den  var  dykket  ned,  stak  den  Hovedet 
op  over  Vandet  som  en  mørk  Plet  paa  et  Sølvskjold. 
Det  forsvandt  atter  øjeblikkeligt.  Da  det  atter  kom  op 
paa  Overfladen,  var  det  saa  langt  ude  fra  Bredden,  at 
Lommen  følte  sig  sikker.  Efter  at  den  havde  kigget  lidt 
efter  Jægerens  bortvandrende  Skikkelse,  hævede  den  sig 
helt  op  og  sendte  en  lang,  spottende  Kaskade  af  sin 
vilde  Latter  ekkoende  ned  over  Søen.  Knøsen  vendte 
sig  om  og  truede  med  Næven  ad  den,  som  om  han  lo- 
vede at  hævne  sig  en  anden  Dag. 

Lommen  befandt  sig  nu  i  en  Kant  af  Søen,  hvor  Dyb- 
den ikke  var  mere  end  et  Par  Meter  og  Bunden  var 
et  fast  Mudderlag  dækket  med  højt  Søgræs.  Hist  og  her 
stod  en  ensom  Aakandeplante,  en  Udvandrer  fra  den 
creamblomsirede,  nektarduftende  Koloni  i  den  nærliggende 
Bugt,  og  løftede  paa  Fløjtestængler  sine  Blomster  og 
sine  Tallerkenblade  op  til  Overfladen.  Stedet  er  meget 
yndet  af  Fiskene  med  Undtagelse  af  Elritser  og  andre 
Smaafisk,  der  vilde  være  gaaet  i  Maven  paa  deres  større 
Slægtninge  om  de  havde  vovet  sig  hen  i  saa  farligt  Na- 
boskab. 

Roligt  flydende  hen  over  Søgræsset  fik  Lommen  Øje 
paa  en  fed,  sølvglimtende  Karpe,  der  balancerede  nede 
ved  Bunden  tæt  ved  en  Aakandestængel.  Fisken  aabnede 
og  lukkede  dovent  sine  røde  Gæller.  Den  var  henved 
en  halv  Snes  Meter  borte  paa  halvanden  Meters  Dybde, 
og  uden  at  efterlade  noget  mere  end  Anelsen  af  en  Hvir- 
vel paa  Overfladen  gled  Lommen  ned  og  skød  som  en 
Pil  med  voldsom  Fart  lige  mod  Fisken.  Dens  kraftige 
Fødder  gav  den  en  Fart  som  en  Torpedo,  der  er  ud- 
skudt af  sit  Rør;  smaa  Bobler,  som  dannedes  af  Luften 
under  Fjerene,  flimrede  opad  gennem  Vandet  langs 
dens  Vej. 

Karpen  fik  Øje  paa  denne  Skikkelse,  der  foer  imod 
den  gennem  det  gule,  skælvende  Vand,  og  i  panisk  Ræd- 
sel sprang  den  til  Side  for  at  søge  en  eller  anden  dyb 
Grotte  eller  en  Søgræstykning,  hvor  den  kunde  skjule 
sig.  Men  Lommen  var  næsten  i  Halen  paa  den,  ingen 
Grotter  var  i  Nærheden  og  Søplanterne  stod  altfor  spredt 
til  at  frembyde  noget  Skjulested.  Den  sprang  hid  og 
did  og  kastede  sig  fortvivlet  ind  omkring  Siv  og  Sten, 
men  Lommen  snoede  sig  som  en  Aal  efter  den.  Det 
løse  Mudder  kogte  op  bag  den,  og  Sivene  svajede  for 
Presset  af  Svømmeføddernes  Slag.  Tummelen  skræm- 
mede alle  de  andre  Fisk,  baade  store  og  smaa,  bort  fra 
Stedet.  Jagten  varede  næppe  et  Minut  og  endte  pludse- 
ligt. Lommen  boblede  med  et  Sæt  op  paa  Overfladen 
med  Fisken  i  Næbet,  og  store  Cirkelkrusninger  stod  om- 
kring den  ind  mod  Bredden.  Uden  Ceremonier  slugte 
den  sit  Maaltid.  Saa  lagde  den  sig  lavt  i  Vandet,  og  svøm- 
mede med  fremstrakt  Hovede  hurtigt  hen  imod  Reden 
paa  den  lille  0,  som  om  den  følte,  at  den  altfor  længe 
havde  forsømt  sine  familiære  Pligter. 

Det  Sted  paa  Øen,  hvor  Lommene  havde  deres  Rede, 
laa  næsten  helt  aabent.  Det  laa  imellem  Græstotter  et 
Par  Meter  fra  Vandkanten  og  var  mod  Landsiden  kun 
skjult  af  en  tynd  Busk.  Mod  Himlen  var  det  aabent,  og 
før  Menneskene  kom  til  Søen  havde  der  heller  ikke 
været  nogen  særlig  Grund  til  at  gemme  sig.  Øen  var 
for  langt  fra  Bredden  til  at  frembyde  Fare  for  Besøg  af 
Ræve  eller  Bjørne,  Vaskebjørne  eller  Maar.  Og  hvad 
Himlen  angik  —  naa,  —  Lommen  havde  ringe  Grund 
til  at  frygte  for  noget  flyvende.  Paa  Grund  af  dens  Frygt- 
løshed mod  det,  der  kom  ovenfra,  var  dens  Farver 
heller  ikke  meget  beskyttende,  dens  mørke  Ryg  med 
Streger  og  Pletter  af  rent  hvidt  adskilte  sig  stærkt  fra 
det  graa  og  grønne  og  brune,  som  omgav  Reden.  Den 
havde  ikke  noget  imod  at  blive  set  af  Luftens  Røvere. 
Selv  den  morderiske  Hønsehøg  var  klog  nok  til  ikke  at 
styrte  sig  ned  mod  en  rugende  Loms  opløftede  Kniv- 
næb. Og  Ørnen,  som  ganske  vist  var  stærk  nok  til  ende- 
lig at  besejre  en  saadan  Modstander,  vidste,  at  Lommens 
huggende  Næb  og  Bulldogmod  i  Redeforsvaret  vilde  gøre 
Sejren  dyr  og  smertefuld. 

Men  der  var  foruden  Mennesket  alligevel  andre  Fjen- 
der, som  Lommene  paa  deres  afsondrede  0  havde  Grund 
til  at  frygte.  De  hadede  Væselen  med  velbegrundet  Had. 
Den  kunde  med  største  Lethed  svømme  ud  til  Øen  og 
opdage  og  plyndre  Reden,  og  dersom  den  skulde  komme 
i  et  Øjeblik,  hvor  Reden  var  ubevogtet,  kunde  den  med 
sin  Lynsnarhed  let  klare  sig  overfor  deres  Hævntørst. 
Paa  Reden  var  hverken  Hunnen  eller  Hannen  bange 
for  at  møde  Væselens  Angreb,  idet  deres  smidige  Halse 
og  ufejlbarlige  Hurtighed  i  Hugget  var  tilstrækkeligt  For- 
svar selv  overfor  denne  uhyggelige  Røver.  Men  paa 
Land  var  deres  kluntede,  vraltende  Gang  saa  langsom, 

at  de  overfor  et  Angreb  aF  Væselen  kun  vilde  kunne 
forsvare  Æggene,  naar  de  netop  laa  paa  dem.  Fuglene 
havde  samme  Morgen  opdaget  en  Væsel,  der  snusede 
omkring  inde  paa  Bredden,  og  de  var  meget  urolige. 

Imidlertid  havde  Lommene  Fred  de  nærmest  paaføl- 
gende Dage;  der  var  Fisk  nok  til  at  tilfredsstille  deres 
Appetit,  og  ingen  uventede  Hændelser  foruroligede  dem. 
Saa  kom  der  en  Dag,  hvor  den  taalmodige  Moder  ikke 
kunde  skjule  sin  Lykke  og  Spænding,  medens  Hannen 
glemte  Maden  og  i  Timevis  ad  Gangen  forventningsfuldt 
blev  staaende  ved  Siden  af  Reden.  De  stærke  Unger 
var  begyndt  at  banke  paa  Skallerne  inde  i  Æggene.  Det 
var  næppe  den  Dag,  Væselen  burde  have  valgt  at  af- 
lægge Besøg  paa  Øen. 

Væselen  havde  i  adskillige  Uger  haft  i  Sinde  at  svømme 
ud  og  undersøge  den  lille  Plet  Sten  og  Græs  og  Buske, 
hvorover  et  enligt  Fyrretræ  stod  Skildvagt.  Et  saadant 
afsondret  Sted,  der  laa  udenfor  Rækkevidde  af  de  fleste 
af  Skovens  Omstrejfere,  kunde  godt  tænkes  at  indeholde 
noget  særligt  i  Retning  af  Jagt.  Hidtil  havde  forskellige 
Ting  afledt  dens  Opmærksomhed  fra  Forehavendet,  men 
netop  den  Dag  havde  den  ikke  andet  at  tage  sig  til. 
Dens  lange,  sorte,  slangeagtige  Krop  gled  ned  ad  Bred- 
den, og  før  den  med  et  lavt  Klunk  dykkede  i  Søen, 
rejste  den  sit  trekantede  Hoved  og  spejdede  ud  mod  Øen. 

En  Væsel  ser  skarpt  nok  paa  nært  Hold,  men  det  er 
intet  mod  Lommens  langsynede  Øjne.  Væselen  kunde 
se  Øen,  Stenene,  Buskene  og  Fyrren,  men  den  kunde 
ikke  skelne  Lommen,  der  stod  ved  Siden  af  Reden,  me- 
dens denne  paa  sin  Side  fuldstændig  klart  saa  Væselen. 

Lommene  stivnede  af  Vrede,  og  deres  haarde  Øjne  fik 
et  uforsonligt  Skær*  af  Had.  Hunnen  trykkede  sig  dybere 
ned  over  de  urolige  Æg  og  stirrede  ondt  ud  mod  det 

viFteformede  Spor,  som  Svømmerens  Hovede  trak  hen 
over  Vandfladen. 

Hannen  stod  et  Par  Sekunder  ubevægelig  som  en 
Sten,  lod  sig  derefter  lydløst  glide  ned  mod  Vandet  og 
dykkede  uden  at  efterlade  sig  noget  Spor. 

Søen  var  dyb  paa  dette  Sted,  idet  Flodens  Hoved- 
kanal, hvorpaa  Søen  dannede  ligesom  en  stor  oval  Perle 
paa  en  smal  Snor,  løb  mellem  Øen  og  den  nærmeste 
Bred.  Lommen  dykkede  ned  næsten  til  Bunden  for  ikke 
at  risikere,  at  dens  Fjende  skulde  opdage  den.  Og  mere 
torpedolignende  end  nogensinde  foer  den  gennem  de 
brune  Dybder  ud  imod  Angrebet.  Et  Par  store  Sø- 
ørreder,  som  fik  Øje  paa  den  sorte,  fremstormende 
Fisker,  svømmede  skrækslagne  ind  i  de  dybeste  Græs- 
tykninger, de  kunde  finde;  men  Lommen  ænsede  dem 
ikke.  Den  mest  fristende  Lækkerbid  kunde  ustraffet  være 
strøget  lige  op  ad  Næbet  paa  den. 

Endelig  opdagede  Lommen  langt  forude  den  ankom- 
mende Fjende.  Underfladen  af  Vandet  var  som  et  straa- 
lende  men  halvt  gennemsigtigt  Spejl,  hvorpaa  den  mindste 
flydende  Genstand,  ja,  selv  en  Flue  eller  et  Blomster- 
blad af  det  vilde  Kirsebær,  tegnede  sig  med  forbavsende 
Tydelighed.  Den  svømmende  Væsels  mørke  Krop  stod 
sort  og  truende  mod  Sølvindramningen,  og  Krusningerne 
fra  dens  Fart  i  Overfladen  kunde  følges  næsten  ind  til 
Bredden.  Lommen  svømmede  ret  fremad,  indtil  Væselen 
var  næsten  lige  ovenover  den,  saa  vendte  den  og  skød 
pilsnart  opad. 

Væselen  svømmede  støt  henimod  Øen  og  tænkte  rime- 
ligvis paa,  om  den  vilde  finde  en  rugende  Vildand,  hvis 
Blod  den  kunde  suge,  hvorefter  den  i  Ro  og  Mag  kunde 
fortære  de  store,  grønne  Æg,  som  Reden  maatte  være 
fyldt  med.  Stenene  og  Græspynterne  kom  nærmere,  og 

Detaillerne  begyndte  at  skille  sig  ud  fra  hinanden;  og 
pludselig  opdagede  den  Moderlommen,  der  sad  paa  Re- 
den og  stirrede  ud  imod  den.  Dette  lod  til  at  blive  in- 
teressant. Blodet  jog  igennem  Aarerne  paa  den,  og  med 
fordoblet  Hurtighed  svømmede  den  videre  fremad. 

Netop  i  dette  Øjeblik  var  det,  at  dens  vagtsomme 
Sanser  bemærkede  en  underlig  ubestemt  Hævning  i  Van- 
det nedenunder,  en  Slags  tung  og  bred  Dirren.  Hurtigt 
dukkede  den  Hovedet  ned  for  at  se,  om  selve  Søbun- 
den  var  ifærd  med  at  hæve  sig.  Men  den  fik  ikke 
Tid  til  at  se  noget.  Det  var,  som  om  et  glødende  Jern 
blev  stukket  lige  opad  gennem  den  bløde  Del  af  dens 
Strube  og  en  Sværm  at  Stjerner  eksploderede  i  dens 
Hjerne.  Saa  sansede  den  ikke  mere.  Lommens  staal- 
haarde  Næb  var  trængt  igennem  Halsen  og  ind  i  Hjerne- 
skallen, og  med  et  konvulsivisk  Spark  rettede  Røverens 
Krop  sig  ud  paa  Vandet.  Lommen  rystede  sig  som  en 
vred  Terrier  og  frigjorde  sit  Næb  med  et  voldsomt  Ho- 
vedkast; og  medens  den  skyndte  sig  tilbage  for  at  berolige 
sin  Mage,  sank  Væselens  livløse  Krop  langsomt  ned  mod 
Bunden,  hvor  Aal  og  Krabber  snart  opdagede  den  og  som 
samvittighedsfulde  Renovationsfolk  sørgede  for,  at  der  ikke 
blev  noget  tilbage,  der  kunde  forurene  Søens  Vande. 

Den  følgende  Dag  var  de  to  smudsigfarvede,  dunede 
Unger  udrugede,  og  derefter  fik  Forældrene  travlt  med 
at  tilfredsstille  deres  voldsomme  Appetit.  Plyndringen 
blandt  Søens  finnede  Horder,  Ørreder,  Karper  og  Elrit- 
ser,  var  enorm.  Og  Ungerne  lærte  snart  at  hjælpe  For- 
ældrene med  at  jage  Smaafisk  i  det  solbeskinnede  Grund- 
vand langs  Bredden. 

Men  Lommene  var  ikke  Søens  eneste  Fiskere.  Ny- 
byggerne spiste  ogsaa  Fisk  og  var  ganske  dygtige  til  at 

fange  dem.  Deres  Metoder  var  i  Virkeligheden  ganske 
ødelæggende  og  beregnede  paa  at  lægge  Søen  fisketom 
i  Løbet  af  et  Par  Sæsoner.  De  satte  et  stort  Posenet 
tværs  over  Kanalen,  og  for  at  sætte  Kronen  paa  Vær- 
ket trak  de  Dybvaad  gennem  de  dybe,  mørke  Damme, 
hvor  de  største  Ørreder  nu  under  det  varmere  Vejr 
samlede  sig  i  Stimer  og  søgte  Kølighed.  De  fiskede  for 
at  faa  fyldt  Spisekammeret  med  saltet  Fisk  til  den  kom- 
mende Vinter.  Hvorledes  det  skulde  gaa  i  de  efterfølgende 
Vintre,  bekymrede  de  sig  ikke  om. 

Skønt  Hanlommen  fiskede  ivrigere  og  paa  et  større 
Revier  end  sin  forsigtige  Mage,  havde  den  hidtil  holdt 
sig  i  tilbørlig  Afstand  fra  Nettene  og  Garnpælene  saa- 
velsom  fra  alle  andre  af  Menneskets  Anordninger.  Men 
omsider  vænnede  den  sig  til  de  høje,  ubevægelige  Pæle 
i  Kanalen,  hvortil  Posenettet  var  fastgjort.  Den  ansaa 
dem  tilsidst  for  at  være  uskadelige  og  besluttede  at  un- 
dersøge dem. 

Da  den  nærmede  sig,  vaktes  dens  Mistænksomhed  ved 
Synet  af  Nettet,  hvis  Masker  taaget  fortonede  sig  i  Van- 
det. Den  drejede  forsigtigt  af  og  svømmede  rundt  om 
Nettet  i  sikker  Afstand.  Endelig  fandt  den  en  Aabning, 
og  da  der  ikke  lod  til  at  være  nogensomhelst  Fare  i 
Sigte,  svømmede  den  efter  nogen  Tøven  ind.  Den  buede 
Række  af  Pæle  og  Nettets  Topline,  der  holdtes  oppe  af 
Flydere  og  hist  og  her  hævede  sig  over  Vandet,  saa  alt- 
sammen meget  mærkeligt  ud,  men  lod  ikke  til  at  være 
farligt.  Det,  som  ikke  var  farligt  eller  nyttigt,  betragtede 
den  med  et  praktisk  Sinds  Foragt.  Da  den  havde  tilfreds- 
stillet sin  Nysgerrighed  og  dæmpet  den  Uro,  hvormed 
den  altid  havde  betragtet  Nettet,  vendte  den  om  for  atter 
at  svømme  ud.  Men  saa  kom  den  til  at  kaste  et  Blik 
nedad. 

Og  det  Syn,  der  mødte  den,  maatte  sætte  Fyr  i  en- 
hver Fisker.  Den  var  netop  over  Posen,  det  skæbne- 
svangre Aflukke  i  Nettet,  som  saa  faa  kommer  ud  af, 
naar  de  først  er  kommet  ind.  Denne  lille  Plet  var  stop- 
fuld af  alle  Arter  Fisk,  som  fandtes  i  Søen,  med  Und- 
tagelse af  Aal  og  Smaafisk,  der  kunde  slippe  ud  gennem 
Maskerne.  Her  var  den  store  Chance  i  Lommens  Liv. 
Som  et  Lyn  foer  den  ned,  sprang  overstadig  til  alle  Sider 
mellem  de  rædselsslagne  Fanger  og  huggede  Næbet  i  en 
halv  Snes  Fisk,  før  den  endelig  greb  en  særlig  stor  Ørred 
til  første  Maaltid.  Med  Fisken  i  Næbet  skraanede  den 
opad  mod  Overfladen  og  plumpede  ind  i  en  slap  Bugt 
af  Nettet. 

Til  alt  Held  var  den  kun  en  Snes  Centimeter  fra 
Overfladen,  da  den  ramte  de  forræderske  Masker,  og 
med  den  Fart,  den  havde  paa,  bar  den  Nettet  med  sig 
op  og  kom  ud  i  Sollyset.  I  Overraskelsens  Hede  tabte 
den  Fisken  og  fik  samtidig  Lungerne  fyldt  med  frisk 
Luft.  I  henved  et  halvt  Minut  slog  den  rasende  omkring 
sig  og  flængede  med  Næbet  i  Nettet  i  den  Tro,  at  den 
kunde  iturive  Hindringen,  der  gav  sig  saa  meget  for  An- 
grebene, at  den  ikke  rigtig  kunde  faa  Hold  paa  det  og 
samtidig  kastede  den  tilbage  med  en  vis  eftergivende  men 
ubønhørlig  Vedholdenhed.  Da  den  blev  klar  over,  at 
dette  ikke  førte  til  noget,  lod  den  sig  synke  som  en 
Sten  i  den  Hensigt,  at  komme  bag  ud  og  hæve  sig  et 
andet  Sted.  Men  til  dens  Rædsel  trak  den  Nettet  med 
sig  ned  og  kunde  ikke  komme  fri  af  det.  Jo  mere  den 
kæmpede,  des  mere  indfiltret  blev  den. 

Og  maaske  for  første  Gang  i  dens  temmelig  begi- 
venhedsrige Liv  tabte  den  store  Lom  Hovedet.  Den 
kæmpede  blindt  overvældet  af  panisk  Skræk.  Dykkende, 
sparkende,  fægtende,  piskende  med  de  halvlammede 

Vinger,  huggende  med  Næbet,  der  var  kraftløst,  fordi 
der  ikke  var  Plads  til  at  strække  og  bøje  Halsen,  blev 
den  snart  fuldkommen  udmattet.  Den  var  ogsaa  halvt 
druknet,  og  omsider  opgav  den  i  Fortvivlelse.  Med  svage 
Svømmetag  søgte  den  tilbage  til  Overfladen,  og  Nettet 
var  i  denne  Retning  eftergivende.  Den  haabløst  ind- 
spændte Fange  kom  op  til  Luften,  og  liggende  der  i 
Maskerne  kunde  den  idetmindste  faa  Vejret. 

Da  den  lidt  senere  paa  Dagen  saa  en  Baad  med  to 
af  de  frygtede  Mennesker  nærme  sig  over  Søen,  slog 
den  et  sidste  Kæmpeslag,  der  piskede  Vandet  til  Skum 
og  jog  ny  Rædsel  i  de  fangne  Fisk.  Og  med  den  Stoi- 
cisme, som  mange  vilde  Dyr  kan  udvise  i  den  yderste, 
haabløse  Fare,  laa  den  endelig  ganske  stille  og  stirrede 
udfordrende  mod  sine  Fjender. 

Den  ene  af  de  to  Mænd  i  Baaden  var  den  unge  Fyr, 
som  tidligere  havde  forsøgt  at  komme  Lommen  paa 
Skud.  Den  anden  var  hans  Fader,  Nybyggeren.  Ved  Sy- 
net af  den  opbundne  Fugl  brød  den  unge  ud  i  et  trium- 
ferende Raab. 

—  Det  er  den  forbandede  Lom,  som  æder  alle  Fi- 
skene i  Søen.  Det  skal  vi  snart  faa  sat  en  Pind  for. 

Og  han  løftede  Armen  for  at  slaa  den  hjælpeløse  Fugl. 

—  Kan  Du  lade  være,  din  dumme  Dreng,  lagde  Fade- 
deren  sig  imellem.  Naar  vi  tager  den  Fugl  levende  ned 
til  Fredericton,  er  den  mere  værd  end  alle  Fiskene  i 
Nettet.  En  Lom  er  sjælden,  og  detteher  er  en  fin  Fugl. 

Den  unge  lod  Armen  synke  og  lænede  sig  ud  over 
Baadkanten  for  at  snappe  Byttet.  Men  han  sprang  hur- 
tigt tilbage  ved  Faderens  Raab: 

—  Tag  dig  i  Agt! 

—  For  hvad? 

—  Fordi  Du  bliver  stukket  som  en  Gris  af  dens  lange 


119 


TORPEDOEN 


Knivnæb,  hvis  Du  ikke  ser  dig  for.  Laan  mig  din  Frakke, 
saa  svøber  vi  den  om  Hovedet  paa  den,  mens  vi  faar 
den  ud  af  Nettet. 

Og  hjælpeløst  indhyllet  i  den  tykke  Homespunfrakke, 
hvis  stærke  Menneskelugt  forbitrede  og  forvirrede  den, 
blev  Lommen  gjort  fri  af  Nettet  og  løftet  op  i  Baaden. 
Leende  lod  Faderen  Bylten  passere  langs  Rælingen  hen 
til  Sønnen. 

Men  at  svøbe  en  Fugl  ind  i  en  Frakke,  er  en  mere 
eller  mindre  sikker  Forholdsregel,  hvad  mange  Fangere 
har  erfaret.  Ved  en  heldig  Vridning  fik  Lommen  Ho- 
vedet fri,  og  med  al  den  Kraft,  den  kunde  lægge  i  sine 
stærke  Halsmuskler,  huggede  den  Næbet  halvvejs  gen- 
nem den  kødfulde  Del  af  sin  Fjendes  Overarm.  Med  et 
forfærdet  Skrig  lod  Ynglingen  Fuglen  falde.  Lommen 
hoppede  øjeblikkelig  op  paa  Rælingen  og  plumpede  i 
Vandet.  Manden,  som  greb  efter  den,  fik  kun  fat  i  et 
tomt  Frakkeærme,  Frakken  rullede  sig  pænt  op,  saa 
Lommen  blev  helt  fri  og  straks  dykkede  ned  paa  dybt 
Vand.  Den  var  ude  af  Syne,  før  dens  to  Fangevogtere 
kom  saa  meget  til  sig  selv,  at  de  kunde  udtrykke  deres 
Følelser  overfor  hinanden.  Da  den  kom  op  til  Over- 
fladen, var  den  hundrede  Meter  borte  paa  den  anden 
Side  af  Baaden,  og  da  den  kun  stak  Næb  og  Hovede 
op,  blev  den  ikke  opdaget. 

Nogle  faa  Minutter  senere  lød  dens  spottende  Latter 
omme  fra  den  anden  Side  af  Øen,  hvor  den  svømmede 
rundt  i  Sikkerhed  med  sin  Mage  og  sine  to  energiske 
Unger. 

Men  trods  al  dens  Triumf  og  Fjendernes  Nederlag, 
havde  den  uhyggelige  Oplevelse  gjort  den  ked  af  Søen. 
Da  den  hvide  Maane  samme  Nat  hævede  sig  over  de 
takkede  Granskove,  førte  den  sin  lille  Familje  lige  op 

ad  Floden,  Mil  efter  Mil,  indtil  de  naaede  en  anden  Sø. 
Det  var  en  lille  Sø,  omsluttet  af  Bjerge  med  Jernkyster 
og  kun  faa  Fisk  i  de  ugæstmilde  Vande,  men  den  laa 
fjernt  fra  Mennesker  og  deres  Arbejder.  Her  slog  den 
krænkede  Fugl  sig  til  Ro,  indtil  den  Tid  kom,  da  den 
skulde  samles  med  de  andre  Emigranter  paa  Trækket 
mod  Syd. 

KØNT  der  i  de  aabne  Rydninger  var  fuldt  Middags- 


O  lys,  den  tidlige  Septembers  varme  blaa  og  gyldne 
Middagslys,  var  der  køligt  Tusmørke  inde  under  Sko- 
vens høje  Hvælvinger.  Det  Lys,  som  skinnede  ned  mel- 
lem de  tætløvede  Trætoppe,  var  brunt  og  grønligt,  my- 
stisk skiftende  mellem  de  to  Toner  alt  efter  Baggrundens 
Karakter.  En  høj  Stamme,  der  for  længe  siden  var  splint- 
ret af  Lynet  og  knækket  over  lige  under  Kronen,  pegede 
med  sin  blege  Pæl  op  mod  en  rund  Aabning  i  Løvtaget 
og  rakte  endnu  en  halvvissen,  knudret  og  kroget,  tynd- 
løvet Gren  op  mod  Lyset. 

Den  ydre  Skal  og  den  grove,  stærke  Bark  klyngede 
sig  endnu  til  Livet,  men  Hjertet  var  udslukt.  Nær  ved 
Foden  af  Grenen  var  der  et  rundt  Hul  i  Stammen  ind 
til  den  indre  Hulhed,  som  dannede  et  Kammer.  Dette 
Kammer  havde  endnu  en  anden  Indgang  paa  den  mod- 
satte Side  af  Stammen,  og  gennem  disse  to  Huller  faldt 
der  et  varmt,  taaget  Lys  ind,  som  dog  var  stærkt  nok 
til  at  afsløre  en  Klump  af  smaa  rødbrune,  pelsklædte 
Skabninger,  der  sov  lunt  paa  Bunden  af  Kammeret. 

Under  Middagshedens  Fortryllelse  var  Skoven  stille 
og  lydløs  som  en  Drøm.  Men  Stilheden  blev  afbrudt 
ved  tunge  Fodtrin,  som  nærmede  sig,  medens  Kviste 
knækkede  og  Løv  raslede  og  Mos  undertiden  dulmede 
Lyden.  Det  maatte  være  Menneskers  Trin,  thi  intet  an- 

det  Væsen  vilde  bevæge  sig  saa  ligegyldigt  og  hensyns- 
løst gennem  Skovstilheden.  Ethvert  vildt  Dyr  fra  Bjørnen 
ned  til  Skovmusen  vilde  bevæge  sig  med  udsøgt  Forsig- 
tighed i  Ønsket  om  at  se  uden  at  blive  set,  enten  For 
selv  at  jage  eller  for  omhyggeligt  at  undgaa  en  Jæger. 

Nede  mellem  de  skyggefulde  Træer  kom  to  Skikkelser 
tilsyne,  en  høj  bredskuldret  Tømmerhugger,  langskridtet 
og  med  svære  Støvler,  som  lavede  alt  Spektaklet,  og  en 
opløben  Dreng.  Tømmerhuggeren  havde  en  Økse  over 
Skulderen,  og  Drengen,  som  bar  en  let  Riffel  i  Haan- 
den,  trippede  i  sine  Mokkasiner  saa  let  som  en  Indianer, 
medens  han  med  ivrige  blaa  Øjne  undersøgte  hver  Krog, 
Stamme  og  Gren,  i  Haab  om  at  fravriste  de  flygtige 
Skovbeboere  en  eller  anden  Hemmelighed. 

Ved  Foden  af  det  lynramte  Træ  standsede  han  og 
saa  op. 

—  Tror  du,  der  er  noget  i  det  Hul  deroppe,  Jabe? 
spurgte  han. 

Tømmerhuggeren  saa  kritisk  i  Vejret. 

—  Pinedød,  om  jeg  ikke  tror,  det  ser  ud  til  at  være 
et  Egerntræ,  svarede  han. 

—  Egerntræ!  gentog  Drengen.  Som  om  ikke  hvert 
eneste  Træ  er  et  Egerntræ,  naar  der  tilfældigvis  be- 
finder sig  et  Egern  paa  det. 

—  Ja,  der  er  nu  Egern  og  Egern.  Pas  nu  paa! 

Og  idet  han  svingede  Øksen  slog  han  med  Bagen  af 
den  tre— fire  rungende  Slag  imod  Stammen. 

Øjeblikkelig  viste  der  sig  i  Hullet  under  Grenen  et 
lille  mørkt  Væsen,  som  kastede  sig  ud  i  Luften.  Det  saa 
ud  til  at  være  et  Fortvivlelsens  Spring,  for  der  var  intet 
andet  Træ  i  Nærheden,  som  noget  almindeligt  firføddet 
Dyr  kunde  naa  i  eet  Spring.  Og  den  dristige  lille  Fyr 
var  tydeligt  nok  ikke  en  Fugl.  I  voldsom  Fart  blev  den 

efterfulgt  af  en  seks— syv  andre  lige  saa  forvovne  Fyre, 
som  alle  sejlede  afsted  i  forskellige  Retninger  gennem 
det  mystiske  Tusmørke.  De  svævede  i  lange,  nedad- 
skraanende  Baner  med  vidt  spredte  Ben,  der  paa  begge 
Sider  var  forbundne  med  en  haaret  Hud,  saa  at  de  saa 
ud  som  en  Slags  komiske  aflange  Legetøjsparaplyer,  der 
var  sluppet  løs  i  et  Stormpust.  Med  et  Udraab  af  Fryd 
og  Forbløffelse  stirrede  Drengen  efter  dem,  men  kunde 
ikke  følge  hver  enkelt  af  dem;  paa  et  Øjeblik  var  de, 
som  ved  Trolddom,  forsvundne  i  Læ  af  andre  Træer. 

Idet  Flyveegernerne  kom  svævende  ud  fra  deres  Fæst- 
ning, havde  Tømmerhuggeren  ladet  sin  Økse  falde  og 
grebet  en  Stump  Træ  paa  en  Snes  Centimeter,  som  han 
slyngede  efter  en  af  de  glidende  Skikkelser.  En  saadan 
Tømmerhugger  rammer  næsten  ufejlbarlig  ved  Kast  med 
en  Økse,  en  Pigstav  eller  et  Brændestykke,  men  i  det 
skuffende  Tusmørke  med  skiftende  Skygger  og  Lys  sej- 
lede den  lille  Flyver  med  usvigelig  Hurtighed,  og  det 
hvirvlende  Kastevaaben  fejlede  delvis  sit  Maal.  Det  strej- 
fede den  udspændte  Hale,  der  fungerede  som  Ror  under 
Flugten,  og  Halen,  som  var  sejg  og  elastisk,  gav  efter 
uden  at  tage  Skade,  saaledes  at  Flyveren  tabte  Balancen 
og  styrtede  mod  Jorden. 

—  Aa  —  aa!  udbrød  Drengen  i  et  langt  udtrukket 
Medlidenhedsraab.  Men  hans  Nysgerrighed  vandt  Over- 
haand,  og  i  strakt  Løb  sprang  han  hen  for  at  fange  det 
ventede  Bytte. 

Men  det  var  forsvundet.  Baade  han  og  Tømmerhug- 
geren havde  set  Egernet  styrte  til  Jorden  og  med  øvede 
Øjne  mærket  sig  Stedet,  men  nu  var  der  kun  en  lang- 
somt forsvindende  Fordybning  i  Mossets  grønne  Puder 
tilbage. 

—  Det  var  som  Pokker!  sagde  Tømmerhuggeren  og 

rev  sig  i  Hagestubberne,  medens  han  med  sammen- 
knebne Øjne  gennemstirrede  de  omstaaende  Træer. 

—  Nu  kan  vi  have  det  saa  godt,  sagde  Drengen.  Jeg 
er  glad  for,  at  den  slap.  Jeg  troede,  du  havde  slaaet  den 
ihjel,  Jabe! 

—  Jeg  fik  ham  vel  bare  væltet  overende,  svarede 
Tømmerhuggeren.  Men  nu  ved  du,  hvor  de  holder  til, 
og  hvis  du  vil  have  noget  mere  at  vide  om  deres  Væ- 
sen og  Manerer,  saa  kan  du  fange  en  i  en  Fælde.  Naar 
man  har  dræbt  saadan  en  lille  vild  Tingest,  er  der  efter 
min  Mening  ikke  mere  Sjov  ved  den  end  ved  de  Hals- 
kraver, som  Damerne  gaar  med. 

Da  de  to  Mennesker  var  forsvundet  mellem  Skovens 
Stammer,  kom  Egernet  frem  fra  sit  Skjul  i  en  høj  Gaf- 
felgren og  stirrede  efter  dem  med  bløde,  mørke,  frem- 
staaende  Øjne.  Usaaret,  ja  endog  uforvirret  efter  sit  høje 
Fald  var  den,  med  en  Hurtighed,  som  dens  Fjenders 
Øjne  ikke  kunde  følge,  sprunget  tilside  og  havde  lagt 
en  Træstamme  mellem  sig  selv  og  Faren.  Og  som  en 
brun  Streg  var  den  faret  op  ad  Stammen,  før  Mændene 
naaede  hen  til  det  Sted,  hvor  den  var  landet. 

I  sit  høje  Skjul  trykkede  Flyveegernet  sig  ikke  som 
et  almindeligt  Egern  vilde  have  gjort,  men  laa  tæt  mod 
Grenen,  som  om  den  med  Vold  var  presset  fast  mod 
Barken.  Dens  dunkle,  varmbrune  Farve  blandede  sig  saa 
fuldkomment  med  Barktonen,  at  den  var  overordentlig 
vanskelig  at  skelne  derfra.  Som  Medlem  af  Øst-Canadas 
lidet  kendte  Flyveegernfamilje  var  den  næsten  30  Centi- 
meter lang  fra  Halespids  til  Snudespids,  nogle  Centime- 
ter længere  end  det  almindelige  Flyveegern,  fra  hvilket 
den  ogsaa  adskilte  sig  ved  sine  matbrune  og  graalige 
Farver  til  Forskel  fra  sin  Slægtnings  brungule,  drap  og 
hvide  Kulører. 

I  Modsætning  til  det  frække  og  ustyrlige  røde  Egern 
var  Flyveegernet  taalmodigt  og  forsigtigt.  Det  holdt  hel- 
ler ikke  af  at  være  i  Bevægelse,  saalænge  Solen  stod 
paa  Himlen,  thi  med  sine  store  Øjne  saa  det  bedst  i 
Nattens  Dunkelhed.  Indtil  nogle  Minutter  efter  at  Fod- 
trinene var  døet  hen,  blev  Egernet  urørligt  liggende  paa 
sin  Gren,  medens  den  med  skælvende  Næsebor  under- 
søgte Skovens  Dufte.  Paa  engang  blev  dets  store  Øjne 
endnu  større,  og  der  kom  et  ængsteligt  Udtryk  i  dem. 
Hvad  var  det  for  en  svag,  tørt  raslende  Lyd,  en  Spø- 
gelsehvislen,  paa  Træbarken  bagved?  Den  vendte  ner- 
vøst Hovedet.  Der  var  intet  at  se,  men  den  spøgelse- 
agtige Lyd  vedblev  saa  fint,  saa  tyndt,  at  selv  dens  fine 
Øre  næppe  var  sikker  paa  at  det  var  Virkelighed. 

Den  lille  Iagttager  forblev  ubevægelig  som  en  Plet  paa 
Barken.  Den  krybende  Hvislen  fortsatte  op  ad  Træet. 
Omsider  kom  et  fladt,  brunsort,  ækelt  Hovede  tilsyne 
rundt  om  Stammen  og  standsede  sagte  svingende  lige 
over  Grengaflen.  Det  var  Hovedet  af  en  sort  Slange. 

Slangens  taagede,  men  dødsvarslende  Øjne  mødte  Eger- 
nets og  holdt  dem  fast.  Et  kort  Sekund  holdt  den  Hove- 
det stille  og  begyndte  saa  atter  at  svinge  det  frem  og 
tilbage  med  en  hypnotiserende  Bevægelse.  De  flade,  uigen- 
nemsigtige, giftige  Øjne  ligesom  trak  sig  tættere  sammen 
idet  de  koncentrerede  deres  Energi  paa  det  udsete  Offers 
mildt  glødende  Kugler.  Saa  begyndte  det  svajende  Ho- 
vede at  komme  nærmere,  medens  den  sorte  Slangekrop 
stjaalent  snoede  sig  frem  bagefter.  Nærmere  og  nærmere 
kom  det  med  de  flade,  haarde  Øjne  naglede  fast  i  Eger- 
nets Blik,  indtil  det  saa  ud  som  om  det  med  et  eneste 
lynsnart  Stød  kunde  hugge  Gifttænderne  i  Nakken  paa 
sit  Off'er.  Men  i  dette  Øjeblik  smuttede  den  lille  Flyver 
halvt  omkring,  spredte  sin  brede  Dunhale  lige  ud  efter 

sig  Og  sejlede  roligt  Fra  sit  Stade  i  en  lang  Kurve  ned 
til  Foden  af  det  Træ,  hvorfra  den  oprindelig  var  kom- 
met. Den  sorte  Slanges  hypnotiske  Eksperiment  var  for 
en  Gangs  Skyld  slaaet  fejl. 

Flyveegernet  løb  muntert  op  ad  Stammen,  krøb  ind 
gennem  Hullet  og  rullede  sig  velbehageligt  sammen  for 
at  sove  Resten  af  Dagen  hen.  Et  Par  af  dens  Kamme- 
rater var  allerede  vendt  tilbage,  og  de  andre  kom  snart 
efter  allesammen  uskadte  hjem. 

Maanen  steg  den  Nat  op,  straks  efter  at  Solen  var 
forsvundet.  En  lang,  hvid  Straale  flød  ind  gennem  Træ- 
toppene og  ramte  Hullet  under  Grenen  paa  det  lyn- 
slaaede  Træ.  Uden  Hastværk  kom  Flyveegernerne  en 
efter  en  op  til  deres  høje  Dør  og  kastede  sig  ud  i  den 
stille  Luft.  Man  vilde  maaske  '  antage,  at  deres  første 
Formaal  var  at  skaffe  sig  noget  at  æde,  men  i  Stedet 
for  lod  det  til  at  de,  som  en  Flok  Skoledrenge,  der 
kommer  fra  Skole,  ikke  havde  meget  andet  for  end  at 
muntre  sig  efter  Indespærringen.  De  var  rimeligvis  ikke 
sultne.  Aarstiden  var  rig  paa  Mad,  og  de  havde  store 
Forraad  af  grønne  Nødder  og  Fyrrekogler  i  deres  Hule. 
Ihvertfald  vidste  de,  at  Træerne  havde  Levnedsmidler  i 
Overflod  og  at  Bunden  var  fuld  af  Bær,  naar  blot  de 
gad  gaa  ned  og  samle  dem.  Der  var  ikke  noget  at  haste 
efter,  og  det  var  dejligt  at  more  sig  i  den  høje,  dunkelt 
oplyste  Skovsal. 

Deres  Yndlingsleg  var  at  krydse  hinanden  i  lange 
Glideflugter,  der  begyndte  nær  ved  Toppen  af  et  Træ 
og  som  Regel  endte  ved  Foden  af  et  andet  saa  langt 
borte  som  Begyndelsesfarten  af  Faldlængden  tillod.  Der- 
paa  sprang  de  atter  letbenede  til  Tops,  undertiden  med 
et  lille  svagt  og  muntert  chirr,  for  at  gentage  Springet. 

Naar  Faldet  var  for  stejlt,  hævede  de  sig  mod  Slutnin- 
gen, sandsynligvis  ved  at  ændre  Sideplanernes  Vinkel. 
Som  de  dér  spøgelseagtigt  foer  forbi  hinanden  og  plud- 
selig lynede  igennem  en  hvid  Maanestraale,  var  deres 
Leg  som  en  „Sidste"- Leg  i  Luften.  Kun  at  de  aldrig 
rørte  hinanden,  hvad  de  sikkert  nok  skulde  vogte  sig 
for,  da  de  ellers  vilde  være  faldet  bedøvede  til  Jorden 
som  et  let  Bytte  for  de  omstrejfende  Ræve,  Maar  og 
Skunks. 

Men  skønt  den  mørke  Skovbund  lod  til  at  være  det, 
de  mest  frygtede,  lurede  der  ogsaa  Farer  fra  Løvhøj- 
derne. Midt  i  deres  springende  og  glidende  Leg  lød  et 
hult  Skrig  mellem  Trætoppene.  Det  var  en  melankolsk 
men  ildevarslende  Lyd,  Uhuuu  —  huu,  gentaget  med 
lange,  ubestemte,  nerveslidende  Mellemrum.  Det  lød  fjernt 
nok  fra  et  hult  Træ,  men  ved  den  første  Lyd  standsede 
Flyvernes  Leg,  som  var  den  blæst  bort. 

Efter  et  Kvarters  dødningeagtige  Raab  og  Svar,  stand- 
sede Uglernes  Skrig.  Og  der  gik  endnu  henved  et  Kvar- 
ter, før  Flyveegernerne  mente,  at  Faren  var  trukket  over, 
og  de  først  ængsteligt,  derefter  med  al  deres  tidligere 
Munterhed  og  Iver  genoptog  Legen. 

Morskaben  var  paa  sit  højeste.  Gennem  en  bred  Revne 
i  Løvtaget  svømmede  Maanelyset  ind  som  en  hvid  Flod. 
Og  paatværs  af  denne  Lysvej  sejlede  Egernerne  frem  og 
tilbage.  Idet  en  af  dem  krydsede  Maanefloden,  faldt  der 
ligesom  et  Stykke  af  en  mørk  Sky  lydløst  ud  i  Hvid- 
heden og  udslettede  Dyret.  Inde  i  Skyen  glødede  to 
runde,  frygtelige  Øjne,  og  under  dem  rakte  de  flængende 
Kløer  sig  ud.  Den  lille  muntre  Flyvers  Liv  blev  klemt 
ud  af  den  med  et  kvalt  Skrig,  og  Skyen  forsvandt  med 
koldtblinkende  Øjne  atter  ind  i  Mørket  med  sit  Bytte. 

Dermed  standsede  Legen  fuldstændig  for  den  Nat.  Til- 

fældet  vilde,  at  det  Flyveegern,  som  samme  Formiddag 
havde  haft  sit  lille  Eventyr  med  de  to  Mennesker,  havde 
sejlet  lige  under  sin  ulykkelige  Legekammerat  i  det  Øje- 
blik, den  store  Ugle  slog  ned.  Det  havde  set  hele  Tra- 
gedien og  ansaa  det  for  heldigst  ikke  at  flyve  mere  den 
Nat,  men  holde  sig  til  Løb  og  Klatring  paa  de  solide 
Stammer  og  Grene.  Efter  at  den  havde  holdt  sig  skjult, 
indtil  Ængstelsen  nogenlunde  havde  lagt  sig,  steg  den 
ned  af  Træet  for  at  finde  noget  Føde.  Den  havde  faaet 
nok  af  Nødder  og  Koglefrø  og  længtes  efter  noget  mere 
læskende,  som  den  kunde  finde  blandt  Skovbundens  Bær. 

Drengen  havde  imidlertid  lyttet  til  Tømmermandens 
Raad  angaaende  Fælden.  Hans  Kundskabstørst  med  Hen- 
syn til  Skovens  vilde  Dyr  var  umaadelig,  og  han  vilde 
gerne  kende  noget  mere  til  Flyveegern  end  han  kunde 
læse  sig  til  i  sine  Naturhistoriebøger.  Han  vilde  se  at 
fange  en  af  dem,  holde  den  fangen  i  nogen  Tid  og  vinde 
dens  Fortrolighed  medens  han  studerede  den,  for  saa 
atter  at  sætte  den  i  Frihed  før  den  fik  Tid  til  at  glemme 
at  tage  sig  i  Agt  for  de  Farer,  som  Friheden  rummede. 
Om  Eftermiddagen,  medens  Egernerne  endnu  sov,  havde 
han  derfor  aflagt  endnu  et  Besøg  ved  Egerntræet  med 
en  rummelig  Staaltraadsfælde,  i  hvilken  han  allerede  med 
Held  havde  fanget  almindelige  Egern  og  Jordegern. 

Fælden  var  forlænget  med  en  Staaltraadscylinder,  der 
kunde  løbe  rundt,  naar  Egernet  travede  inden  i  den,  og 
derved  give  Fangen  den  Motion,  den  trængte  til,  og  af- 
lede Tankerne  fra  Fangenskabets  Ensformighed.  Døren 
var  en  bred  Falddør,  der  aabnedes  opad  og  udad  og 
lukkedes  med  en  kraftig  Fjeder,  som  sprang  ned  ved 
det  mindste  Tryk  paa  Opspændingen  indefra.  Paa  den 
anden  Side  af  Fjederspændingen  havde  Drengen  fast- 
gjort forskellig  Lokkemad,  der  maatte  friste  en  Egern- 

appetit,  søde  Nøddekerner,  et  Stykke  Æble,  nogle  grønne 
Majskorn  og  et  Stykke  Flæskesvær. 

Drengen  anede  egentlig  ikke  noget  om,  hvorvidt  Flyve- 
egernet havde  Lyst  til  samme  Slags  Mad,  som  det  almin- 
delige Egern,  men  han  var  sikker  paa,  at  en  eller  anden 
af  Lækkerbidderne  maatie  vise  sig  at  være  altfor  fristende 
for  den  fastslaaede  Egernsmag.  Tæt  ved  den  store  lyn- 
ramte  Stamme  fandt  han  en  anden  stor  halvt  væltet 
Stamme,  hvis  Top  endnu  blev  holdt  oppe  af  de  om- 
kringstaaende  Naboer.  Dens  lange  Hældning  dømte  han 
ganske  rigtig  til  at  være  en  Vej,  som  Egernerne  vilde 
vælge,  naar  de  løb  op  fra  deres  Ekskursioner  paa  Skov- 
bunden. Og  paa  denne  skraanende  Stamme  fastgjorde 
han  sin  Fælde  et  Par  Meter  over  Jorden  og  haabede 
saa,  at  den  vilde  vise  hvad  den  kunde  gøre. 

Det  varede  længe  inden  den  fik  noget  at  gøre.  Det 
var  en  mærkelig  Tingest  paa  en  kendt  Vej,  og  alle 
Flyveegernerne  undgik  den.  Det  blev  hen  imod  Morgen 
før  nogen  vovede  at  nærme  sig  den. 

Skovmagterne  synes  undertiden  at  spille  et  vist  ond- 
skabsfuldt Spil  og  udsætte  enkelte  af  deres  Børn  for 
særlige  Prøvelser  og  vedblive  at  forfølge  dem.  Den 
samme  lille  eventyrlige  Flyver,  som  allerede  havde 
gennemgaaet  Prøvelserne  med  Jabe  Smith  og  med  den 
sorte  Slange,  og  som  senere  paa  nærmeste  Hold  maatte 
se  en  af  sine  Søskende  gaa  i  Uglen,  havde  saaledes, 
medens  den  fraadsede  i  Skovbundens  Bær  ikke  langt 
fra  det  hældende  Træ,  det  Uheld  at  komme  ud  for  en 
Væsel,  der  havde  haft  daarlig  Jagt  om  Natten. 

Væselen  sprang  som  en  gul  Streg  imod  den.  Og  med 
et  halvkvalt  Rædselsskrig  foer  Egernet  op  ad  den  hæl- 

dende  Stamme  i  Haab  om  at  komme  saa  højt  op,  at  den 
kunde  kaste  sig  ud  i  Luften.  Men  Flyveegernet  er  min- 
dre adræt  paa  Benene,  end  de  røde  og  graa  Egern,  og 
den  var  meget  langsommere  end  Væselen.  Fjenden  var 
lige  i  Hælene  paa  den.  Med  et  rasende  Kast  lykkedes 
det  den  imidlertid  at  undgaa  Væselens  næste  Spring,  og 
fortvivlet  sprang  den  op  ad  den  velkendte  Vej.  Da  naa- 
ede  den  Fælden.  Der  var  ingen  Tid  til  at  gaa  ovenover 
den  eller  rundt  om  den,  og  den  slyngede  sig  derfor  lige 
ind  gennem  Hullet  og  blev  med  et  Chock  standset  af 
Traadnettet,  som  adskilte  den  første  Del  fra  Tromlen  i 
Bagsiden.  I  samme  Øjeblik  lød  et  højt  Smæld,  og  Dø- 
ren slog  i  bag  den.  Væselen,  som  ikke  kunde  standse 
sin  vilde  Fremfart,  tørnede  med  Snuden  voldsomt  mod 
Buret  saa  Blodet  sprang  og  yderligere  opflammede  dens 
Raseri  og  Kamplyst. 

Baade  den  forfulgte  og  Forfølgeren  kom  straks  til  sig 
selv.  Det  var  godt  at  Drengen,  som  var  en  omhyggelig 
Fyr,  havde  snøret  Fælden  godt  fast  til  Stammen,  ellers 
vilde  Væselens  rasende  Angreb  have  revet  den  løs,  saa 
den  var  faldet  til  Jorden.  Væselen  var  overalt  og  paa 
alle  Sider  i  samme  Nu,  med  rasende  Spring  foer  den 
op  og  ned  for  at  faa  fat  paa  sit  Bytte  gennem  Trem- 
merne. Og  samtidig  jog  det  skrigende  Egern  ude  af  sig 
selv  rundt  for  at  komme  længst  muligt  bort  fra  Forføl- 
gerens bloddryppende  Tænder.  Den  var  ikke  fiffig  nok 
til  at  holde  sig  i  Midten  af  Buret,  hvor  den  kunde  have 
siddet  koldblodigt  og  spottet  sin  Fjende.  Den  var  rime- 
ligvis slet  ikke  klar  over,  at  Fælden  bød  den  absolut  Sik- 
kerhed. Men  saa  vilde  Heldet,  at  den  i  et  af  sine  for- 
tvivlede Spring  fløj  gennem  den  runde  Aabning  og  ind 
i  Traadcylinderen,  og  før  den  vidste  et  Ord  af  det,  ra- 
sede den  afsted  med  en  aandeløs  Fart  i  forgæves  An- 

Strengelse  for  at  klatre  op  indvendig  ad  den  snurrende 
Cylinder. 

Et  Par  Sekunder  standsede  Væselen  ganske  forvirret 
og  stirrede  paa  sit  Offers  forbløffende  Opførsel.  Dens 
tynde  Læber  trak  sig  tilbage  fra  Tænderne  i  en  lydløs 
Hvæsen.  Og  i  en  Fornemmelse  af,  at  Farcen  nu  havde 
varet  længe  nok,  sprang  den  med  al  sin  Magt  op  paa 
Cylinderen  i  samme  Retning  som  denne  snurrede  rundt. 
Det  var  en  stor  Fejltagelse.  Cylinderen  standsede  ikke, 
den  slyngede  Væselen  bort,  saa  at  den  hovedkulds  foer 
ud  i  Luften  og  ved  et  bedøvende  Bump  landede  nede 
mellem  Trærødderne.  Godt  forslaaet  og  meget  modløs 
samlede  den  sig  op,  sendte  endnu  et  Blik  op  til  det 
snurrende  Mysterium  og  sneg  sig  om  bag  et  Træ,  saa 
ydmyg  som  meget  faa  af  dens  ukuelige  Race  nogensinde 
har  været. 

Næsten  lammet  af  Udmattelse  og  Angst  standsede  Fly- 
veegernet endelig  sit  vilde  Løb  i  Cylinderen.  Med  alle 
sine  fire  smaa,  haandformede  Poter,  ja  selv  med  Tæn- 
derne, klyngede  den  sig  til  Staaltraaden  indtil  dens  Vægt 
bragte  Cylinderen  i  Ro.  Saa  kravlede  den  gennem  den 
runde  Aabning  ud  i  Buret,  hvor  den  skælvende  og  støn- 
nende krøb  sammen  paa  Bunden.  Straks  efter  Solopgang 
kom  Drengen  og  fandt  den.  Han  lagde  med  Forundring 
Mærke  til,  at  Buret  flere  Steder  bar  Mærker  af  Blod, 
men  uden  Nøgle  til  Nattens  Begivenheder  slog  han  sig 
til  Ro  med,  at  den  gamle  Skov  frembyder  saamange 
uløselige  Gaader,  hvormed  den  bestandig  driller  og  irri- 
terer dem,  der  forsøger  at  trænge  ind  i  dens  Intimiteter. 

GENNEM  det  tætte  Fog  af  smaa  haarde,  bitre  Sne- 
naale,  der  blev  drevet  af  lange  Stormkast  over 
Coppermine  Snemarkerne,  stod  Manden  og  Dyret  ube- 
vægelige og  stirrede  paa  hinanden.  I  Dyrets  Øjne  læstes 
en  dump  Forundring  blandet  med  Nysgerrighed  og  Frygt. 
Aldrig  før  havde  det  set  noget  lignende  som  denne 
slanke,  oprejste  Skikkelse,  sløret,  ubestemt  og  mørk  gen- 
nem det  hvirvlende  Snefog.  Skikkelsen  maaite  sikkert 
være  farlig,  men  Dyret  følte  ikke  Lyst  til  at  rive  sig  løs 
fra  Betragtningen. 

I  Mandens  Øjne  var  hverken  Forundring,  Nysgerrig- 
hed eller  Frygt.  Han  vidste,  at  den  mørke,  tunge  Skik- 
kelse foran  ham  var  en  Moskusokse.  Hans  første  Im- 
puls havde  været  at  snappe  Riflen  og  skyde,  før  Dyret 
vilde  blegne  bort  i  Stormens  hvide  Forvirring.  Men  hans 
øvede  Øje  sagde  ham,  at  det  var  en  gammel  Tyr,  og 
han  var  ikke  i  saa  stor  Nød,  at  han  behøvede  at  æde 
dens  Kød,  sejgt  og  stinkende  af  Moskus  som  det  maatte 
være.  Han  vilde  have  en  ung  Ko,  hvis  Kød  vilde  være 
blødt  og  sødt  som  Rensdyrkød.  Han  kunde  vente,  for 
han  vidste,  at  Hjorden  maatte  være  i  Nærheden  og  ikke 
vilde  forlade  denne  Foderplads,  medmindre  den  blev 
skræmt.  Den  sorte  Tyr,  som  stod  der  og  stirrede  saa 
tungt  paa  ham  gennem  Snefoget,  kunde  ikke  være  alene 
paa  denne  Tid  af  Aaret. 

Manden  var  en  Fanger,  som  var  paa  Vej  ned  ad  Flo- 


139 


SNEMARKSTYREN 


den  til  Hudson  Bay  Kompagniets  Station  ved  Mundin- 
gen. Paa  Grund  af,  at  Rensdyrene  mod  Sædvane  var 
udeblevet  paa  deres  vante  Vandringsveje,  var  hans  For- 
raad  skrumpet  ind,  og  nu  søgte  han  tilbage  til  Stationen 
i  god  Tid,  før  Hungeren  maaske  vilde  melde  sig.  Men 
han  havde  haft  Uheld.  Rensdyrenes  Udebliven  havde 
ramt  andre  end  ham  selv.  Ulvene  havde  ogsaa  lidt  der- 
under, og  maaske  havde  de  i  deres  Fiffighed  og  Vild- 
skab anset  Mennesket  for  at  være  Skyld  i  Rensdyrenes 
Forsvinden.  Nogle  Uger  før  han  tog  afsted,  havde  de 
med  stor  Snuhed,  som  en  rimelig  og  tilfredsstillende 
Gengæld,  dræbt  hans  Hunde,  og  nu  maatte  han  selv 
trække  sin  Slæde. 

Imellem  et  Par  Stormstød  havde  Manden  lagt  Mærke 
til  en  Fordybning  i  den  uhyre,  vindstrøgne  Flade,  en  lille 
Dal,  der  laa  et  Par  Stenkast  til  Siden  for  Flodbredderne, 
som  var  hans  Rettesnor.  Han  vidste,  at  han  her  rime- 
ligvis vilde  finde  et  tæt  Krat  af  Smaafyr,  der  springer 
op  hvor  de  blot  kan  finde  det  mindste  Ly  for  Stormen. 
Dér  kunde  han  altsaa  faa  tørt  Ved  til  sit  Baal,  og  dér 
vilde  han  søge  Ly,  indtil  Stormen  lagde  sig,  saa  han  kunde 
opspore  Moskusokserne.  Efter  en  Stund  at  have  stirret 
paa  den  lille  Tyr,  vendte  han  sig  langsomt  bort,  og  med 
den  belæssede  Slæde  efter  sig  gik  han  hen  imod  den 
lille  Dal  med  Fyrretykningen. 

Den  sorte  Tyr  snøftede  hæst  og  tog  et  Par  Skridt 
fremad.  Den  mærkelige  Skikkelse,  der  nu  blegnede  hen 
i  Snedrevet,  var  øjensynlig  bange  for  den,  og  en  flyg- 
tende Fjende  forfølger  man.  Men  det  lange,  mørke  Væ- 
sen, som  kravlede  i  Hælene  paa  den  Fremmede,  saå 
meget  mystisk  og  ubehagelig  ud.  Dyret  standsede,  snøf- 
tede paany,  og  dennegang  højere,  og  trak  sig  de  Skridt 
tilbage,  som  den  var  gaaet  frem.  Det  var  maaske  klogest 


140 


SNEMARKSTYREN 


ikke  at  være  for  dristig  med  Undersøgelsen  af  det 
ukendte.  Efter  nogle  Øjeblikkes  Tøven  drejede  den  til- 
side, løftede  sit  vældige  pjuskede  Hovede,  snusede  i  Luf- 
ten og  lyttede  opmærksomt,  hvorpaa  den  forsvandt  for 
at  forene  sig  med  sin  lille  Hjord,  der  laa  trygt  og  tyg- 
gede Drøv,  fuldstændig  ligegyldig  for  Polarstormens  Sne- 
masser. 

Som  den  stod  dér  og  eftertænksomt  betragtede  den 
hvilende  Hjord,  syntes  Snesletternes  sorte  Tyr  usædvan- 
lig kraftig  og  massiv  af  Bygning  i  Forhold  til  sin  Liden- 
hed. Den  var  knap  to  Meter  i  Længden  fra  Mule  til 
Halerod  og  næppe  mere  end  en  Meter  i  Højden  over 
Skulderen.  Ikke  desmindre  var  den  modelleret  med  en 
overordentlig  Kraft.  Dens  firkantede  Skikkelse  var  be- 
klædt med  lange,  sorte  Haar,  der  naaede  den  næslen 
til  Koderne.  Det  tunge,  forpjuskede  Hovede  var  bevæb- 
net med  korte,  halvmaaneformede  Horn,  hvis  skarpe 
Spidser  gjorde  dem  til  udmærkede  Kampvaaben,  og  den 
bar  Hovedet  stærkt  foroverludende  med  Mulen  indtruk- 
ket parat  til  Forsvar  mod  Hjordens  Fjender. 

Hjorden  bestod  af  et  Dusin  velbehornede  Køer,  flere 
unge  Tyre  og  en  halv  Snes  toaars  og  aarsgamle  Kvier. 
Da  det  voldsomme  Snedrev  et  Øjeblik  dæmpedes,  kom 
deres  mørke,  tilhyllede  Skikkelser  tilsyne.  De  laa  frede- 
ligt drøvtyggende  og  tilsyneladende  sorgløse.  Et  Øjeblik 
efter  indhylledes  de  atter  af  det  tykke  Fygevejr. 

Kun  den  gamle  Tyr  var  aarvaagen  og  vagtsom.  Den 
bevægede  sig  stadig  hid  og  did  imellem  Hjorden.  Paa 
en  Gang  løftede  den  Hovedet  med  et  Ryk  og  snusede 
i  Luften  med  opspærrede  Næsebor.  I  dens  Øjne  kom 
et  Glimt  af  Vrede  og  Angst.  Og  idet  den  stampede  kraf- 
tigt med  Forbenene,  lod  den  en  kort,  høj  Lyd  høre, 
halvt  en  Brægen,  halvt  et  Brøl. 

Det  var  tydeligt,  at  Hjorden  forstod  Signalet.  I  Løbet 
af  et  Sekund  var  alle  Dyrene  paa  Benene,  og  efter 
endnu  et  Sekunds  Forløb  havde  de  formet  sig  i  en  tæt 
Cirkel,  Kalvene  var  skubbede  ind  i  Midten,  hvor  de 
stod  med  Mulerne  løfiede  op  over  Skuldrene  paa  hin- 
anden og  med  vilde,  opskræmte  Øjne.  Cirklens  ydre 
Rand  bestod  af  en  ubrudt  Række  af  tunge  sænkede 
Hoveder  med  vrede  Øjne  og  spidse  Horn,  som  stak 
frem  foran  de  mørke  snepudrede  Manker. 

Der  var  ikke  en  eneste  af  Moskusoksehjorden,  som 
ikke  vidste  mod  hvilken  Fjende  den  gamle  Tyr  havde 
stillet  deres  Falanx  op.  Men  der  gik  en  rum  Tid,  mange 
spændende  oprivende  Sekunder,  før  noget  viste  sig.  Men 
saa  fik  de  endelig  Øje  paa  en  Flok  magre,  springende, 
skyggeagtige  Skikkelser,  der  tavse  strøg  ned  imod  dem 
gennem  Stormen. 

Med  frygtelig  Pludselighed  og  Hurtighed  kom  Ulvene 
imod  dem,  som  om  de  blindt  vilde  kaste  sig  ind  mod 
den  sammenpakkede  Hjord.  Men  de  sænkede  Horns 
Række  vaklede  ikke,  og  efter  et  kort,  snerrende  Varsel 
fra  Lederen  af  Flokken,  svajede  Ulvene  tilside  og  und- 
gik med  Nød  og  Næppe  et  rasende  Stød  fra  den  gamle 
Tyr.  Ulvene  formerede  paa  Linje  og  sprang  rundt  om 
Kredsen,  og  deres  ubarmhjertigt  sammenknebne,  grønne 
Øjne  stirrede  ind  i  Moskusoksernes  tunge  stædige 
Blikke.  Atter  og  atter  kredsede  de  rundt  om  Hornenes 
Ramme,  atter  og  atter  blev  de  drevet  bort  og  fejede 
frem  til  et  nyt  Angreb  i  Haab  om  at  finde  et  svagt 
Punkt  i  Forsvaret  —  en  eller  anden  ængstelig  Ko,  der 
vilde  vige  tilbage  for  deres  Fremstød  og  foraarsage  et 
Brud  paa  Rækken.  Men  ingen  Ko  i  hele  Hjorden  var 
saa  selvmorderisk  anlagt.  Den  sneplettede  Række  af  sæn- 
kede Hoveder  ventede  uden  at  lade  sig  ryste,  og  Ul- 

vene,  syv  i  Tallet,  klumpede  sig  endelig  sammen  nogle 
faa  Skridt  fra  Kredsen  for  at  overveje  Sagen.  To  af  dem 
sad  ned  paa  Bagløbene  med  udhængende  Tunger  og 
stirrede  ondt  mod  den  hornede  Front,  medens  de  andre 
stod  med  Hovederne  sammen  og  trippede  rastløst  ud  og 
ind.  Med  de  sidste  Springkræfter  i  deres  lange  Ben  og 
muskuløse  Laar  kunde  de  sikkert  være  sprunget  op  over 
Forsvarsrækken  og  i  to  Sekunder  have  naaet  de  hjælpe- 
løse Kalve  i  Midten,  men  de  vidste  hvad  det  vilde  af- 
stedkomme. 

Hjorden  vilde  i  blindt,  uberegneligt  Raseri  vende  sig 
ind  omkring  dem  og  trampe  dem  under  Fødder.  Og 
derfor  stod  de  ubeslutsomt  tøvende  og  ventede  paa  et 
Tegn  fra  Lederen. 

Imidlertid  havde  Manden  fundet  Hulningen  i  Terræ- 
net og  det  forventede  Læ  i  en  lille  Klynge  Dværgfyr. 
Her  laa  Sneen  blødt  og  uden  Sammenfygning.  Paa  en 
lille  aaben  Plet  traadte  han  Sneen  ned  med  sine  Sne- 
sko og  byggede  sig  i  Hast  et  lille  Baal  af  visne  Grene. 
Henover  Jordhulningens  Rand,  over  de  sneklædte  Fyrre- 
toppe  og  over  hans  Hoved,  tudede  Stormen  uformind- 
sket videre,  men  de  Sneflager,  der  undslap  af  Tumulten 
og  filtrede  ned  i  hans  Læ,  var  altfor  fine  og  tørre  til  at 
gøre  hans  Ild  nogen  Skade. 

Efter  et  Par  Minutters  Forløb  bragede  Flammerne 
klart  og  frit,  kun  af  og  til  hvæsende  og  spyttende,  naar 
større  Flager  smeltede  i  Ilden.  Manden  samlede  sig  en 
Bunke  tørre  Grene  og  Kviste  i  Nærheden,  udspændte 
et  Par  sammensyede  Rensdyrskind  paa  et  Par  Pæle, 
saa  at  der  dannedes  et  skraat  Tag  over  hans  Hoved,  og 
kogte  sig  en  Grød  af  Pemmican  og  Kiks,  som  han  hung- 
rigt slugte.  Derpaa  satte  han  sig  ned  foran  Ilden  med 

Ryggen  mod  Slæden  for  at  ryge  og  vente.  Han  forstod 
at  vente,  saadan  som  Indianerne  forstaar  det,  naar  der 
er  noget  at  vinde  derved,  og  han  var  inderlig  ked  af 
Pemmican  og  længtes  efter  fersk  Kød. 

Stormen  gjorde  ikke  Tegn  til  at  lægge  sig,  og  det  var 
frugtesløst  at  gaa  paa  Jagt  i  Stormen.  Han  havde  intet 
at  frygte,  for  det  var  nu  over  tre  Uger  siden,  han  havde 
set  noget  til  Ulvene,  der  havde  ædt  hans  Hunde.  Og 
han  mente,  at  de  maatte  være  slaaet  ind  paa  Sporet  af 
de  forsvundne  Renhjorde. 

Han  havde  intet  at  gøre.  Han  var  varm  og  mæt  og 
uden  Bekymringer.  Et  Par  hundrede  Kilometer  fremme 
fandtes  der  en  Station  med  Menneskeselskab,  som  han 
med  Tilfredshed,  men  uden  Hastværk  imødesaa.  Til  sin 
Tid  vilde  han  ankomme  dertil  og  som  altid  finde  det 
uforandret.  Imidlertid  vilde  han,  maaske  i  Eftermiddag 
eller  maaske  imorgen,  skyde  en  ung  Moskusokse.  Han 
trak  Pelsen  tættere  om  sig  og  døsede  hen  i  Bevidsthe- 
den om,  at  han  af  et  usvigeligt  Instinkt  vilde  vaagne 
igen  saa  snart  Baalet  begyndte  at  synke  saa  lavt  ned,  at 
det  trængte  til  nyt  Brænde. 

Medens  han  sov,  drev  Stormen  ubønhørligt  hen  over 
hans  Skjulested  og  vedblev  at  dænge  tynd,  tør  Sne  i 
Kranse  og  Guirlander  over  Moskusoksernes  pjuskede 
Front  af  sænkede  Hoveder.  Fra  Tid  til  anden  rystede 
en  af  dem  Hovedet,  som  saa  kom  frem  sort  og  truende. 
Men  ufravigeligt  og  med  støt  Aarvaagenhed  stod  de  med 
vrede  Øjne  og  med  de  korte,  skarpe  Horn  parat  over- 
for den  skuffede  Ulveflok. 

Manden  havde  ikke  Ret  i  sin  Antagelse  med  Hensyn 
til  Ulvene.  Det  vilde  have  bragt  stor  Forandring  i  hans 
Beregninger  om  han  havde  kendt  Sandheden,  at  han 
forsigtigt  var  blevet  forfulgt  af  dem,  siden  han  forlod  sin 


144 


SNEMARKSTYREN 


10 


SNEMARKSTYREN 


Hytte.  Men  de  kendte  Manden  og  frygtede  ham,  og 
endnu  havde  de  ikke  været  helt  gale  af  Sult  og  havde 
derfor  ikke  faaet  samlet  Mod  nok  sammen  til  at  afsløre 
sig  for  ham  eller  endog  vove  et  aabent  Angreb.  De  fryg- 
tede hans  Øjne  og  hans  skarpe,  autoritative  Stemme. 
De  frygtede  ogsaa  hans  mærkelige,  truende  Lugt  og  den 
mystiske  Magt,  han  havde  til  at  slaa  usynligt  paa  lang  Af- 
stand. Dersom  de  havde  haft  Valget,  vilde  de  langt  hel- 
lere være  gaaet  paa  Sporet  af  Rensdyrene  end  af  den 
ensomme  Vandrer.  Men  den  hungrige  Mave  er  en  haard 
Herre,  og  de  havde  intet  Valg.  Desuden  vidste  de, 
at  der  langs  Mandens  Spor  ofte  kunde  findes  Mad, 
thi  Manden  er  kræsen  og  spiser  aldrig  alt,  hvad  han 
dræber. 

Da  Mandens  Spor  omsider  førte  dem  ind  i  Moskus- 
hjorden, havde  de  været  glade.  Saa  meget  større  var 
deres  Raseri  og  Skuffelse,  da  de  fandt  Hjorden  parat 
til  at  tage  mod  deres  Angreb  og  altfor  stærk  baade  af 
Antal  og  paa  Grund  af  Førerskabet  til  at  skræmmes  og 
jages  fra  hinanden.  Og  med  Byttet  lige  for  Øjnene  vok- 
sede deres  Hunger  og  Raseri  for  hvert  Skuffelsens  Øje- 
blik. 

Og  uden  noget  synligt  Tegn  eller  Varsel  var  det  som 
om  det  pludselig  kogte  over.  Hele  Banden  sprang  i 
samme  Nu  som  ved  et  Piskeskrald  i  en  kompakt  Masse 
og  slyngede  sig  lige  imod  de  sænkede  Horn.  Angrebet 
saa  ud  til  at  være  uimodstaaeligt.  De  mest  uforfærdede 
maatte  trykke  sig  og  vige  for  det. 

Men  det  angrebne  Punkt  var  Kædens  stærkeste.  Det 
blev  holdt  af  den  kloge  gamle  Tyr.  Paa  begge  Sider  af 
den  stønnede  og  snøftede  de  sorte  Hoveder  højt,  men 
ikke  et  Horn  veg  til  Siden.  Og  overfor  denne  Fasthed 
blev  Angrebet  ikke  drevet  igennem.  I  den  sidste  Brøk- 

del  af  et  Sekund  svingede  Lederen  tilside,  og  Flokken 
fulgte  efter.  Men  de  var  lige  inde  paa  Moskusokserne. 
Da  den  bageste  Ulv  foer  forbi,  huggede  den  gamle  Tyr 
udad  med  Hoved  og  Skuldre  udenfor  Kredsen,  og  med 
et  vildt  Kast  lykkedes  det  den  at  rive  en  lang  og  dyb 
Flænge  i  Ulvens  Baglaar.  Der  lød  et  overrasket  Hyl, 
men  Ulven  var  under  Flokkens  Jerndisciplin  og  løb 
videre  med  en  lang,  blodrød  Stribe  efter  sig  i  Sneen. 

Til  Hjordens  Forbavselse  var  Ulvene  i  næste  Øjeblik 
fuldstændig  forsvundet  i  Snedrevet.  Tunge  Hoveder  stak 
langt  udenfor  Rækkerne  og  stirrede  efier  dem.  Men  der 
var  intet  at  se  uden  Sneens  uendelige  Fygen.  Der  var 
intet  at  høre  uden  Vindens  Syden  og  Lyden  af  deres 
egen  Snøften  og  Trampen.  Men  i  lang  Tid  blev  de  alli- 
gevel staaende  i  Kredsen  af  Frygt  for,  at  deres  Fjender 
skulde  spille  dem  et  Puds.  Omsider  havde  den  gamle 
Tyr  med  opløftet  Mule  gennemsnuset  Luften  i  alle  Ret- 
ninger og  traadte  ud  af  Kredsen,  som  derefter  opløste 
sig.  Der  blev  nogle  Øjeblikkes  Grynten  og  Kredsen, 
nogle  dumme  Kalve  maatte  puffes  lidt  og  Ordenen 
genoprettes,  hvorpaa  hele  Hjorden  drog  afsted  mod 
Nordøst,  hvor  de  kendte  en  Egn  med  lave,  tætlig- 
gende Bakker,  der  kunde  give  dem  det  Ly,  de  holdt 
mest  af. 

Rasende  over  Skuffelsen  og  glubende  efter  Synet  af 
den  Mad,  de  ikke  kunde  faa  fat  paa,  havde  Ulvene 
imidlertid  genoptaget  Mandens  Spor.  Men  nu  var  det 
ganske  andre  Væsener,  ikke  de  forsigtige  Luskepetere, 
der  i  lang  Afstand  havde  fulgt  hans  Spor.  Tavse  og  hur- 
tige med  koldt  brændende  Øjne  og  tynde  Læber  trukket 
tilbage  fra  lange,  hvide  Tænder,  fejede  de  nedover  Skraa- 
ningen  imod  Hulningen  med  de  lave  Fyrretræer. 


10* 

147 


SNEMARKSTYREN 


Manden  sov  i  sin  Pels  og  havde  en  ond  Drøm.  Med 
en  voldsom  Bevægelse  og  et  Skrig  vaagnede  han  af 
Drømmen  og  fandt  sig  selv  halvt  oprejst  paa  det  ene 
Knæ  i  rasende  Kamp  for  Livet.  Med  begge  Hænder 
havde  han  fat  i  Struben  paa  et  haaret  Væsen,  hvis  Kæ- 
ber snappede  lige  foran  hans  Ansigt  og  hvis  hede  Aande 
slog  imod  ham  og  gav  ham  en  Følelse  af,  at  alt  var 
forbi.  Med  en  uhyre  Anstrengelse  fik  han  det  slynget 
fra  sig,  men  i  samme  Øjeblik  blev  han  slaaet  ned  bag- 
fra. Det  forekom  ham,  at  en  Bølge  af  pelsklædte,  kæm- 
pende Kroppe  vældigt  og  uimodstaaeligt  faldt  ind  over 
ham  og  slettede  alt  ud,  selv  Ønsket  om  at  leve.  Det 
var  ham  kun  halvt  bevidst,  at  Tænder  sænkede  sig  i 
hans  Kød,  mærkeligt  nok  uden  at  det  smertede;  kun 
halvt  bevidst,  at  han  kæmpede.  Det  var  hans  stærke 
Musklers  instinktive  Kamp,  som  hans  overlegne  spot- 
tende Aand  allerede  indsaa  maatte  være  frugtesløs.  Saa 
var  der  ikke  andet  end  et  Bundt  store  graa  Ulve,  der 
snerrede  og  reves  om  noget  i  Sneen. 

Efter  at  alt,  hvad  der  var  paa  Slæden,  var  blevet  re- 
vet op  og  undersøgt  og  spredt  over  den  blodplettede 
Sne,  trak  Ulvene  sig  tilbage  i  nogen  Afstand  fra  Baalet, 
som  de  hadede  og  frygtede.  Det  var  en  Sejr,  som  for 
Fremtiden  vilde  gøre  denne  Flok  ti  Gange  farligere.  De 
havde  vovet  sig  op  mod  et  Menneske  og  udslettet  det. 
Men  hvad  var  et  Menneske  og  en  lille  Pose  tørret  Pem- 
mikan  for  en  Hunger  som  deres?  Og  som  drevet  af  en 
fælles  Indskydelse  samledes  de  pludselig  og  strøg  ud  af 
Fyrrelunden  bort  gennem  Stormen  paa  Sporet  af  Mo- 
skusoksehjorden. 

Skønt  Moskusokserne  havde  god  Fart,  var  de  ikke 

kommet  langt  bort.  Og  som  i  en  Anelse  om  Faren 
standsede  den  gamle  Tyr  pludselig  med  en  højlydt  Snøf- 
ten. Hverken  Lugten  eller  Lyden  af  Fjenderne  havde 
naaet  den,  men  den  var  urolig  og  gav  Signal  til  at  for- 
mere Forsvarskredsen,  medens  den  samtidig  galopperede 
rundt  om  Hjorden  for  at  samle  den  op  og  være  i  Bag- 
troppen. Formeringen  foregik  hurtigt  og  præcist.  Men 
før  den  var  fuldstændig  færdig,  kom  de  springende  Ulve 
styrtende  ud  af  den  hvide  Snetaage. 

Lige  ind  i  Aabningen  sprang  de  med  flængende  Tæn- 
der til  begge  Sider  for  at  udbrede  Panik.  En  ung  Tyr, 
der  netop  rasende  vilde  sno  sig  for  at  møde  Angrebet, 
blev  taget  i  Flanken  og  sank  hostende  ned  med  sønder- 
revet Strube.  En  ung  Ko,  der  havde  en  lille  Ulv  snap- 
pende ved  sin  Side,  uden  at  den  kunde  faa  ordentlig  fat, 
og  med  en  anden  paa  Ryggen,  bidende  gennem  Manken 
for  at  komme  til  Halsen,  blev  gal  af  Skræk  og  styrtede 
ind  mellem  Kalvene  i  Hjordens  Midte,  hvorved  den  ba- 
nede Vej  for  hele  Ulveflokken. 

Paa  faa  Sekunder  var  flere  af  Kalvene  under  anraa- 
bende  Brægen,  væltet  omkuld.  Ulvene,  som  var  vilde 
af  Blodlyst  og  deres  nylige  Triumf  over  Mennesket,  var 
midt  i  et  tøjlesløst  Myrderi.  Hjorden  var  sprængt  lige 
ind  til  Hjertet,  og  Sejren  saa  ud  til  at  være  overvæl- 
dende. 

Men  der  var  én  Ting,  som  Flokken  ikke  havde  reg- 
net med  —  og  det  var  den  gamle  Tyrs  ukuelige  Mod 
og  Førerevner.  I  blind  Tillid  til  dens  Førerskab  holdt 
Hjorden  stadig  sammen,  og  Frontrækkerne  vendte  sig 
indad  imod  Midtens  blodige  Slagmark. 

Fulgt  af  et  Par  rasende  Køer,  som  søgte  deres  unge 
Kalve,  kom  den  gamle  Tyr  styrtende  ind  bag  efter  Ul- 
veflokken og  faldt  over  de  bageste  med  flængende  Horn. 

I  Løbet  aF  et  Par  Øjeblikke  lukkede  Rækkerne  sig  bag 
den,  og  den  nu  genoprettede  Kreds  begyndte  tungt  at 
trække  sig  sammen  istedetfor  at  splittes. 

Da  Ulvene  forstod  hvad  der  var  ifærd  med  at  ske, 
hvirvlede  de  to  bageste  omkring  og  sprang  vildt  efter 
den  gamle  Tyrs  Hals,  en  paa  hver  Side.  Men  de  havde 
ingen  Plads  til  at  føre  Springet  igennem,  de  kunde  ikke 
vælge  deres  Tag.  Idet  Tyren  med  Hovedet  ned  og  med 
hele  Kroppens  Vægt  kastede  sig  fremad,  ramte  deres 
Tænder  den  i  Skulderen,  men  uden  at  gaa  dybt.  1  sit 
Raseri  følte  den  næppe  Saarene.  Og  i  næste  Øjeblik 
blev  Angriberne  slynget  ned  og  stanget  og  trampet  ihjel 
af  rasende  Køer,  medens  Tyren  kastede  sig  videre  fremad 
ind  i  den  uhyggelige  Klump  i  Midten.  Straks  efter  var 
den  malende,  snøftende  Masse  næsten  kilet  fast  i  hin- 
anden. Tavst  snappende  efrer  alt,  hvad  der  kom  inden- 
for Rækkevidde,  blev  Ulvene  revet  ned  og  trampet  ihjel 
iblandt  de  døde  eller  døende  Kalve.  Flokkens  Fører 
og  to  af  de  listigste  blandt  Ulvene  havde  Held  til 
at  komme  op  over  Oksernes  massive  Skuldre,  springe 
hen  over  Ryggenes  bølgende  Hav  og  forsvinde  bort 
gennem  Stormen,  blødende  af  Saar  efter  Horn  og 
Klove. 

Dermed  var  et  ethvert  Ulvetegn  forsvundet.  Men  Hjor- 
den vedblev  med  at  trampe  og  male  rundt,  dumpt  be- 
sluttet paa  at  faa  en  Ende  paa  Sagen,  indtil  endogsaa 
de  kraftige,  usaarede  Kalve  stod  i  Fare  for  at  blive 
klemt  ihjel  og  trampet  ned.  Omsider  lykkedes  det  den 
gamle  Tyr  at  faa  deres  Raseri  standset,  Presset  hæve- 
des, og  den  dumpe  Trampen  hørte  op.  Eftertænksomt 
puffede  den  sig  ud  af  Kredsen  og  startede  paany  med 
Retning  imod  Nordøst,  og  Hjorden  fulgte  tungt  efter. 
Nogle  faa  haardtsaarede  haltede  og  snublede  i  Bagtrop- 

pen,  Og  tre  Køer  blev  staaende  med  vildt  rullende  Øjne 
over  nogle  formløse  Masser,  der  laa  nedtraadte  i  den 
blodfarvede  Sne. 

I  flere  Minutter  blev  de  staaende  og  brøle  trøstesløst; 
saa  rystede  de  deres  pjuskede  Hoveder  og  gallopperede 
bort  efter  Hjorden,  forskrækkede  over  Ensomheden  og 
Synet  af  alt  det  døde. 


TYVERIET 


FRA  deres  Hule  i  Red  Rock  Kløften,  hvor  de  hæl- 
dende Fyrretræer  hang  ud  over  Afgrunden,  kom  de 
to  Pantere  lydløst  labbende  ned  ad  den  stejle  Sti.  Un- 
der den  bratte  Nedstigning  saas  det  tydeligt,  hvorledes 
de  massive  Skuldre  og  Hofter  bevægede  sig  under  det 
smidige,  gulbrune  Skind  paa  en  lemmedaskeragtig  Maade, 
som  ikke  røbede  deres  enorme  Styrke.  Da  Sporet  førte 
ud  paa  en  græsklædt,  blomsterstrøet  Flade  ved  Siden  af 
en  buldrende  Bjergbæk,  skiltes  Dyrene,  Hunnen  drejede 
til  Siden  tværs  over  indfiltrede  Klippekløfter,  medens 
Hannen  fortsatte  videre  nedefter  for  at  jage  i  de  svære 
Skove  i  Dalbunden.  Det  var  sparsomt  med  Vildtet  det 
Foraar,  og  Jagten  holdt  dem  travlt  beskæftiget.  De  næ- 
rede ingen  Frygt  for  at  efterlade  deres  to  blinde,  hjælpe- 
løse Unger  døsende  paa  den  tørre  Græsseng  i  Hulens 
inderste  Krog;  thi  de  vidste,  at  der  indenfor  deres  halvt- 
hundrede  Kilometers  Omraade  rundt  om  Red  Rocks 
skarpe  Ryg  ikke  var  noget  Dyr,  som  vovede  at  trænge 
ind  i  en  Panters  Hule. 

En  halv  Times  Tid  efter  kom  Manden  tilsyne.  Han 
var  en  Nybygger  af  Halvkaste,  der  forsigtigt  listede  sig 
op  langs  Bækkens  anden  Bred.  Hans  mørke  Skikkelse 
kom  og  forsvandt,  sneg  sig  fra  Klippestykke  til  Træ, 
fra  Træ  til  Vildvinstykning,  eftersom  han  arbejdede  sig 
op  ad  den  stejle  og  vanskelige  Skraaning.  Saa  forsigtigt 
gik  han,  at  ikke  en  Kvist  knækkede  under  hans  mokka- 

sinklædte  Fødder,  skønt  Bækkens  Larm  ellers  vilde  have 
overdøvet  den  Slags  Smaalyde  for  alle  andre  end  de 
vilde  Dyrs  indviede  og  lydhøre  Øren.  Hans  smaa,  vagt- 
somme Øjne  lagde  Mærke  til  den  græsklædte  Flade  paa 
den  anden  Side  Bækken,  og  med  et  sikkert  Spring  til 
en  opragende  Klippekam  i  Midten  kom  han  over.  Han 
landede  blot  et  Par  Meter  nedenfor  det  Sted,  hvorfra 
Hunpanteren  var  drejet  af,  og  hvor  dens  brede  Poter 
havde  sat  et  dybt  Mærke  i  Afspringet.  Græsset  var 
endnu  i  Færd  med  at  rejse  sig.  Ved  Synet  af  det  friske 
Spor  trykkede  Manden  sig  øjeblikkelig  tilbage  blandt 
Buskene  og  stirrede  med  gennemtrængende  Øjne  og 
med  halvt  hævet  Riffel  ind  i  alle  nærværende  Skjul,  i 
Forventning  om  at  se  Dyrets  blege  Øjne  lyse  mod  sig. 

Men  i  Løbet  af  et  Par  Minutter  blev  han  klar  over 
at  Panterne  maatte  være  borte,  og  han  kom  atter  frem 
fra  Buskene  og  knælede  ned  og  undersøgte  Sporene 
omhyggeligt.  Ja,  det  maatte  være  ældre,  end  han  først 
havde  tænkt,  mindst  en  halv  Time  gammelt.  Noget  af 
det  nedtraadte  Græs  havde  faaet  sig  helt  rettet  op,  og 
en  knust  Bille  var  allerede  omringet  af  Myrer.  Han  rejste 
sig  med  et  beslutsomt  Smil  og  fulgte  Sporet  baglænds 
tværs  over  Græsfladen  indtil  det  blandede  sig  med  den 
Forvirring  af  kommende  og  gaaende  Aftryk,  der  førte  op 
ad  Bjerget.  I  denne  Forvirring  oversaa  han  Sporene  af 
den  anden  Panter  og  troede  derfor  at  kun  den  ene  af 
Parret  var  gaaet  ud.  Dersom  dette  var  Stien  til  deres 
Hule,  hvad  han  regnede  ud  baade  efter  Mængden  af 
Spor  og  Omgivelsernes  Velegnethed,  maatte  han  altsaa 
vente  at  finde  en  af  Lossene  hjemme.  Hans  kloge,  dybt- 
liggende Øjne  flammede  ved  Tanken;  for  han  var  en  stor 
Jæger  og  en  sikker  Skytte  med  sin  tunge  Winchester. 

I  Dagevis  havde  han  søgt  efter  Sporet  og  Panternes 

Hule.  Han  vilde  have  fat  i  Ungerne,  som  paa  denne 
Aarstid  endnu  var  ganske  smaa  og  lette  at  haandtere. 
Et  godt  Panterskind  var  nok  Jagtens  Ulejlighed  værd, 
men  en  Mand  i  Nybygden,  som  samlede  vilde  Dyr  til 
et  Menageri,  havde  tilbudt  ham  halvandethundrede  Dol- 
lars for  et  Par  sunde  Panterunger.  Og  det  var  derfor 
hans  Agt  at  faa  fat  i  Ungerne,  medens  de  var  spæde,  og 
flaske  dem  op  hjemme  i  Hytten  indtil  de  var  store  nok 
til  Levering. 

Før  han  begav  sig  op  langs  Sporet,  undersøgte  han 
Riflen.  En  Panter,  som  er  hjemme  til  Forsvar  for  sine 
Unger,  er  en  Fjende,  man  ikke  risikerer  noget  overfor. 
Den  fordrede  den  yderste  Forsigtighed. 

En  omhyggelig  Udspejdning  af  Skraaningen  overbe- 
viste hans  øvede  Øje  om,  at  Hulen  maatte  være  et 
eller  andet  Sted  i  den  høje  Kløft,  hvor  brudte  Flader 
af  rød  Sandsten  glødede  klart  mellem  mørke  Pletter  af 
fastklamrede  Fyrretræer.  Han  lagde  Mærke  til  en  stor, 
halvt  omtumlet  Fyr,  hvis  Top  ludede  ud  fra  Klippesiden 
med  opadbuede  Grene.  Og  han  regnede  ud,  at  hans 
Maal  ikke  kunde  være  langt  fra  dette  Sted. 

Det  stærkt  stigende  Spor  var  glat  af  vaadt  Mos  og 
med  Forhindringer  af  tykke,  lave  Grene,  der  ikke  gene- 
rede Panterne,  men  i  høj  Grad  vanskeliggjorde  Mandens 
Klatren.  Alligevel  kom  han  hurtigt  og  lydløst  fremad  og 
opad.  Hans  adrætte  Fødder  i  de  smidige  Elghuds  Mok- 
kasiner fik  sikkert  Fæste  i  Sporets  Uregelmæssigheder, 
og  han  gled  over  og  under  de  hindrende  Grene  uden 
større  Spektakel  end  en  sort  Slange  vilde  have  gjort. 
Med  faa  Sekunders  Mellemrum  stivnede  han  ubevægelig 
som  en  Stamme  og  lyttede  som  en  forskrækket  Hind, 
medens  han  undersøgte  hvert  Klippestykke  og  hvert 
Træ  indenfor  Synsvidde.  Parat  til  at  maale  sine  trænede 

Sanser  med  et  hvilketsomhelst  Dyr,  var  han  sikker  paa 
at  se  og  høre  enhver,  der  maatte  se  eller  høre  ham. 
Og  saaledes  varsomt  stigende  opad,  naaede  han  i  Løbet 
af  tyve  Minutter  den  smalle  Klippehylde  under  det  gamle, 
udhængende  Fyrretræ. 

Forsigtig  spejdede  han  omkring  sig  for  at  finde  Hulen. 
Her  maatte  den  jo  være.  Pludselig  dukkede  han  ned  paa 
Hælene  og  kastede  Mundingen  af  sin  Winchester  i  Vejret. 
Lige  i  Højde  med  hans  Øjne  laa  Indgangen  til  Hulen. 
Det  krøb  ham  ned  ad  Ryggen  ved  Tanken  om,  at  hans 
Skalp  i  disse  faa  Sekunder  maaske  kunde  have  været  i 
Fjendens  Vold. 

Hvorfor  havde  Dyret  ikke  slaaet  ham  ned?  Han  tog 
sin  gamle  Hue  af  og  satte  den  paa  Mundingen  af  Bøssen, 
hævede  den  forsigtigtigt  og  bevægede  den  frem  og  til- 
bage. Da  dette  ikke  foraarsagede  nogen  Demonstration 
inde  fra  Hulen,  gav  han  sig  til  at  kradse  paa  Klippen. 
Og  da  heller  ikke  denne  Udfordring  blev  besvaret,  var 
han  sikker  paa  at  begge  Panterne  maatte  være  ude. 

Men  han  vilde  dog  ikke  vise  sig  altfor  tillidsfuld.  Han 
var  en  altfor  snu  og  velunderrettet  Skovmand  til  at  bilde 
sig  ind  at  Dyrene  altid  handlede  paa  samme  Maade  un- 
der de  samme  Omstændigheder.  Det  var  jo  ikke  umu- 
ligt, at  Hulens  Beboer  blot  ventede  for  at  se  hvad  Mod- 
standeren agtede  at  gøre.  Han  trak  sig  et  Par  Meter 
tilbage  og  skubbede  sig  saa  skraat  op  ad  Klippeskraa- 
ningen  med  Riflen  parat,  indtil  hans  Ansigt  var  paa  Højde 
med  Indgangen  til  Hulen.  Hver  Muskel  i  hans  Krop  var 
spændt  til  øjeblikkelig  Handling,  ifald  han  foran  sig  skulde 
se  de  to  blege,  flammende  Øjne  lyse  fra  Hulens  mørke 
Indre. 

Men  nej!  Til  at  begynde  med  kunde  han  ikke  se  an- 
det end  selve  Mørket.  Efterhaanden  som  hans  Øjne  væn- 

nede  sig  til  det,  kunde  han  dog  skimte  det  meste  af 
Hulens  Indre,  der  med  Undtagelse  af  en  lille  ubestem- 
melig Bunke  i  et  Hjørne  var  fuldstændig  tom.  I  saa  Fald 
var  der  ikke  et  Øjeblik  at  spilde.  Efter  skarpt  og  nøje 
at  have  set  sig  tilbage,  smuttede  han  ind  i  Hulen  og 
snappede  de  to  Unger  uden  at  bryde  sig  om  deres  vilde 
Hvæsen  og  Riven,  og  puttede  dem  i  en  tom  Kartoffelsæk, 
som  han  havde  medbragt  til  Formaalet.  I  en  Fart  vik- 
lede han  en  Snor  om  Toppen  af  Sækken,  tørrede  gri- 
nende sine  blodige  Hænder  af  paa  Ærmerne,  kastede 
Sækken  over  venstre  Skulder  og  skyndte  sig  afsted. 
Efter  at  have  fanget  Byttet,  havde  han  ikke  noget  imod 
saavidt  muligt  at  undgaa  en  øjeblikkelig  Afregning  med 
de  gamle  Pantere. 

Før  han  naaede  Græsfladen  ved  Bjærgbækken  gjorde 
han  sig  ingen  Umage  med  at  gaa  lydløst,  men  skyndte 
sig  alt,  hvad  han  kunde,  bragede  tværs  gennem  Grenene 
og  sendte  en  Byge  af  Smaasten  skramlende  ned  gennem 
Kløften.  De  vrede  og  ukuelige  Unger  i  Sækken  vedblev 
at  knurre  og  hvæse  og  forsøge  paa  at  grave  deres  skarpe 
Kløer  i  ham,  men  hans  Buckskins  Frakke  var  for  sejg, 
og  han  gav  ingen  Agt  paa  deres  Protester.  Men  ved 
Bredden  af  Bækken  forandrede  han  Taktik.  Idet  han 
sprang  ud  paa  Klippeforhøjningen  i  Midten,  kom  han 
over  til  den  anden  Side  og  klatrede  derpaa  med  største 
Vanskelighed  langs  den  oversprøjtede  Vandkant  i  hen- 
ved to  hundrede  Meters  Længde,  indtil  han  kom  til  en 
lille  Sidebæk,  gennem  hvis  Midte  han  vadede  paa  en 
Strækning  af  et  halvthundrede  Meter.  Derpaa  sneg  han 
sig  opad  Bredden,  ind  gennem  Underskoven  og  tilbage 
til  den  Dal,  han  lige  havde  forladt,  hvor  han  kom  ud  paa 
et  Sted  noget  længere  ned  ad  Bækken.  Derfra  løb  han  i 
et  let,  jordvindende  Trav  lige  fremad  ned  gennem  Dalen, 

idet  han  saavidt  muligt  holdt  sig  under  Dækning  og  af 
og  til  svingede  sidelænds  for  at  undgaa  at  træde  paa 
tørre  Kviste  og  lignende.  Men  hans  Løb  var  dog  ganske 
hørligt.  Paa  dette  Punkt  af  Foretagendet  ofrede  han 
Hemmeligholdelsen  for  Hurtigheden.  Han  havde  henved 
tredive  Kilometer  at  tilbagelægge,  idet  hans  Hytte  laa 
paa  et  ydre  Affald  af  den  store  Bjærgudløber  der  kal- 
des Broken  Ridge.  Og  han  vidste,  at  han  ikke  kunde 
føle  sig  absolut  sikker  paa  Udfaldet  af  Vovestykket,  før 
han  havde  de  smaa  Fanger  inde  i  sin  Hytte. 

Medens  han  travede  afsted  gennem  de  svære  Skove  i 
Dalbunden  en  halv  Snes  Kilometer  fra  Hulen  paa  Red 
Rock,  begyndte  han  at  føle  sig  roligere.  Her  mellem  de 
store  Stammer  var  der  mindre  Underskov  til  at  spærre 
Udsigten,  mindre  Fare  for  at  Panterne  kunde  snige  sig 
ind  paa  ham  og  tage  ham  uforberedt.  Han  sagtnede  Far- 
ten en  Smule  og  kunde  atter  trække  Vejret  dybere  og 
roligere.  Men  hans  Forsigtighed  slappedes  ikke;  hans 
Løb  var  nu  ganske  lydløst  over  Skovens  bløde  Græs- 
og  Mostæppe,  og  han  benyttede  stadig  Træstammernes 
Skjul  og  Dække.  Endelig  forlod  han  Dalen  og  begyndte 
den  lange,  diagonale  Opstigning  over  Broken  Ridge  Ud- 
løberens Skraaning. 

Her  forandrede  Landskabet  sig  ganske.  For  en  Del 
Aar  siden  havde  en  Skovbrand  hærget  denne  Skraaning 
og  dannet  et  skarpt  Skaar  langs  Fjeldsiden. 

Mandens  Vej  førte  ham  derfor  tværs  over  et  aabent 
Stykke  med  knap  knæhøj  Nyvækst,  blandt  hvilken  en- 
kelte hærgede  eller  forkullede  Stammer  endnu  stod  en- 
somme  og  blegede  af  Regnen.  Over  dette  Sted  løb  han 
af  alle  Kræfter  og  lod  sig  ovre  paa  den  anden  Side  falde 
ind  i  en  tæt  Tykning  for  at  hvile  og  faa  Vejret. 

Inde  i  Tykningens  sikre  Skjul  lagde  han  sin  Byrde 

fra  sig,  lænede  Riflen  mod  en  Busk,  løsnede  sit  Bælte 
et  Par  Huller  og  bøjede  sig  forover  for  at  hvile  sig  lidt 
paa  det  tykke  Mostæppe.  Og  idet  hans  Øjne  forsigtigt 
undersøgende  løb  langs  den  Vej,  han  var  kommet,  gik 
der  et  Stød  igennem  ham.  Han  snappede  atter  Riflen, 
bøjede  sig  ned  i  det  ene  Knæ  og  tog  omhyggeligt  Sigte 
ud  mellem  de  skjulende  Grene.  En  stor  Panter  havde 
vist  sig,  et  Øjeblik  var  den  synlig  og  sank  atter  tilbage 
mellem  Nyvækstens  Løvmasser. 

Manden  blev  urolig.  Var  Dyret  stadig  paa  Spor  af 
ham,  krybende  med  Bugen  langs  Jorden  gennem  det 
lave  Krat?  Eller  var  den  drejet  tilside  for  at  søge  at 
komme  foran  ham  og  overrumple  ham  paa  et  eller  an- 
det Sted  fra  en  Klippepynt  eller  lav  Gren?  Eller  havde 
den  opgivet  Forfølgelsen  af  Ængstelse  for  at  afsløre  sine 
Bevægelser  gennem  Krattet?  Manden  var  ærgerlig  over 
Usikkerheden.  Han  rejste  sig  i  sin  fulde  Højde  for  at 
faa  bedre  Udsigt  over  sit  Spor,  medens  han  samtidig 
stod  godt  skjult,  og  blev  ubeslutsomt  staaende  i  Tvivl 
om,  hvorvidt  han  skulde  skynde  sig  afsted  saa  hurtigt 
som  muligt,  eller  vente  en  Stund  i  sit  sikre  Skjul  i  Haab 
om  at  faa  Skud  til  Forfølgeren? 


Hunpanteren  kom  tilbage  til  Kløften  i  Red  Rock  un- 
der det  udoverhængende  Fyrretræ.  Hun  havde  haft  Held 
paa  Jagten  og  var  mæt  og  længtes  efter  at  amme  sine 
Unger. 

Lige  udenfor  Hulen  mærkede  hun  Lugten  af  Manden. 
Haarene  rejste  sig  langs  hendes  Nakke  og  Ryg,  idet  hun 
hurtigt  sprang  ind  i  Hulen.  Hun  kom  øjeblikkelig  ud, 
mjavende  og  forvirret  spejdende  til  alle  Sider.  Saa  sprang 
hun  ind  igen,  snusede  til  det  Sted,  hvor  Ungerne  havde 

ligget  Og  til  de  Steder,  hvor  Mandens  Fødder  havde 
traadt,  og  sprang  atter  udenfor  paa  Afsatsen.  Men  da 
havde  hun  ganske  forandret  Udtryk.  Øjnene  lynede,  den 
lange,  kraftige  Hale  piskede  rasende  til  Siderne,  og  Tæn- 
derne var  blotrede  til  Gummerne  i  smertelig  Vrede.  Med 
højt  hævet  Hovede  udstødte  hun  et  langt,  hæst  og  gen- 
nemtrængende Kaldeskrig.  Skriget  blev  hørt  af  hendes 
Mage,  der  laa  paa  Lur  ved  en  Dam  for  at  vente  paa 
tørstige  Dyr,  og  han  kom  i  Hast  springende  hende 
imøde.  Men  det  blev  ikke  hørt  af  Manden,  som  paa 
dette  Tidspunkt  arbejdede  sig  gennem  den  tætte  Under- 
skov langt  nede  i  Dalen.  Efter  at  Hunpanteren  havde 
udsendt  sit  Varselsskrig,  ventede  hun  ikke  paa  Svar, 
men  sprang  øjeblikkelig  ned  ad  Stien.  Mandens  Spor 
var  let  at  følge,  og  hendes  Næse  fortalte  hende,  at  det 
var  en  god  halv  Time  gammelt.  Hun  fulgte  det  ned  til 
Vandkanten  og  ud  paa  Stenen  og  over  Bækken.  Men 
her  tabte  hun  det. 

Da  Hannen  ankom  og  forsigtigt  holdt  sig  i  Skjul  bag 
en  tæt  Fyrrebusk  for  at  spejde,  før  han  sprang  ud  paa 
Græsfladen,  sprang  hun  forvirret  fra  den  ene  Side  af 
Bækken  til  den  anden  med  den  lange,  tykke  Hale  stift 
udstrakt  som  et  Ror,  der  styrede  de  vældige  Spring.  I 
et  Par  Sekunder  stak  de  to  Pantere  Hovederne  sam- 
men, og  det  lykkedes  øjensynlig  Moderen  at  forklare 
sin  Mage  Situationen.  Og  det  var,  som  om  deres  Planer 
i  samme  Øjeblik  var  lagt.  Paa  hver  sin  Side  af  Bred- 
den løb  de  ned  langs  Bækken,  og  efter  et  Par  Minut- 
ters Forløb  havde  Hunnen  atter  fundet  Mandens  Spor. 
Et  lavt  Skrig  underrettede  Hannen,  som  øjeblikkelig 
sprang  over  og  forenede  sig  med  hende. 

At  dømme  efter  Hunnens  Handlemaade  lod  det  til,  at 
de  to  bestjaalne  Dyr  havde  en  nogenlunde  klar  Ide  om, 


162 


TYVERIET 


hvad  der  var  sket.  Der  var  intet  Spor  af  Blod  eller 
Tegn  paa  Vold  i  Hulen  eller  paa  Stien,  og  dette  gav 
dem  det  Indtryk,  at  deres  Unger  var  blevet  røvet  le- 
vende. Thi  for  et  vildt  Dyr  staar  Døden  i  naturlig  For- 
bindelse med  Blod.  Muligvis  vilde  det  heller  ikke  fore- 
komme dem  mærkeligt,  at  Manden  kunde  ønske  at  røve 
deres  Unger  levende.  Hvad  der  var  dem  selv  dyrebart, 
kunde  rimeligt  nok  ogsaa  have  Værdi  for  andre.  Det  er 
ikke  sjældent,  at  baade  Fugle  og  Pattedyr  stjæler  hin- 
andens Unger.  Dersom  Panterne  derfor  tænkte  sig,  at 
deres  røvede  Unger  endnu  var  i  Live,  havde  den  ra- 
sende Forfølgelse,  de  nu  var  ude  paa,  et  dobbelt  For- 
maal  —  Redning  og  Hævn. 

De  løb  bagefter  hinanden.  Hunnen  forrest,  og  trods 
deres  store  Vægt  kom  de  saa  lydløst  frem,  som  var  de 
Fnug  for  Vinden.  Men  de  havde  ikke  Lunger  til  Ud- 
holdenhedsløb.  De  var  mere  vant  til  korte  og  vold- 
somme end  til  lange  og  anstrengende  Kraftudfoldelser, 
og  derfor  maatte  de  af  og  til  standse  for  at  faa  Vejret. 
Under  saadanne  Pauser  besnusede  de  Sporet,  som  hur- 
tigt blev  friskere,  og  lod  til  at  raadføre  sig  med  hin- 
anden. Forfølgelsen  blev  mere  og  mere  snigende,  efter- 
haanden  som  de  nærmede  sig  den  anden  Side  af  Skov- 
dalen og  forstod,  at  deres  Fjende  ikke  kunde  være  langt 
forude. 

De  to  Pantere  vidste  alt  om  Manden,  hvad  der  var 
fornødent  for  dem  at  vide,  undtagen  hans  Hensigt  med 
at  røve  Ungerne.  De  havde  ofte  iagttaget  ham,  fulgt 
ham  og  studeret  ham,  naar  han  ikke  anede,  at  han  blev 
set.  De  vidste,  hvor  han  boede  i  den  lille  Hytte  med 
Døren  og  Vinduet  ved  Stubrydningen  paa  Broken  Ridge 
Affaldet.  De  kendte  hans  Kone,  det  høje,  mørke,  stiv- 
fjæsede  Kvindfolk,  der  altid  havde  noget  rødt  om  Hals 

Og  Hovede.  De  kendte  hans  sortbrogede  Ko  med  Bjæl- 
den om  Halsen,  der  gav  en  Lyd,  som  de  ikke  kunde 
lide.  Og  de  kendte  hans  to  røde  Okser,  der  om  For- 
aaret  trak  Ploven  mellem  Stubbene  og  om  Vinteren 
halede  Stammer  sammen  fra  Mandens  Hugninger.  De 
kendte  det  foruroligende  Lys,  der  skinnede  ud  fra  Vin- 
duet eller  den  aabne  Dør  om  Aftenen  eller  Natten,  naar 
hele  Skoven  laa  i  Mørke.  Og  fremfor  alt  kendte  de  hans 
uforklarlige  Magt  til  usynligt  at  dræbe  paa  Afstand.  Paa 
Grund  af  denne  frygtelige  Magt  havde  de  søgt  at  und- 
gaa  at  fornærme  ham.  De  havde  undladt  at  gøre  Jagt 
paa  Koen  og  Okserne,  de  havde  endogsaa  respekteret 
hans  taabelige,  kaglende  Høns  for  ikke  at  risikere  hans 
Hævn.  Men  nu  laa  Sagen  anderledes. 

Da  de  to  løbende  Dyr  omsider  naaede  Skovbrandens 
aabne  Rydning,  tøvede  de.  Hunnen,  som  i  sit  Had  var 
af  den  mest  dødelige  Beslutsomhed,  var  paa  samme  Tid 
den  snedigste.  Fremfor  alt  vilde  hun  have  fat  i  sine 
Unger.  Hævnen  alene  var  ikke  saa  vigtig  for  hende. 
Hun  trykkede  sig  tilbage  i  dybt  Skjul  og  fortsatte  til 
den  ene  Side  for  at  komme  langs  med  den  farlige  Lys- 
ning. Men  da  hendes  Mage  ikke  fulgte  hende,  standsede 
hun  og  saa  spørgende  tilbage  paa  ham. 

Hannen,  som  var  voldsommere  og  kun  havde  Tanke 
om  Hævnen,  viste  sig  et  Øjeblik  udenfor  Skovskjulet. 
Skønt  det  var  umuligt,  at  han  kunde  have  opdaget  Man- 
den i  Skjulet  ovre  paa  den  anden  Side,  var  det  alligevel, 
som  om  han  i  dette  ene  Øjeblik  fik  et  Indtryk  af  Man- 
dens udfordrende  Øjne.  Han  følte,  at  derovre  i  det  tætte 
Fyrrebuskads  var  Fjenden.  Øjeblikkeligt  trykkede  han 
sig  ned  og  gjorde  sig  saa  flad,  at  han  næsten  ikke  kunde 
ses  mellem  den  lave  Opvækst.  Og  saa  begyndte  han 

langsomt  og  med  uendelig  Forsigtighed  at  krybe  ud  over 
Farens  Mark  under  Solens  glødende  Straaler.  Hunnen 
udstødte  en  lav  Klynken  og  prøvede  at  kalde  ham  til- 
bage. Da  det  ikke  lykkedes,  blev  hun  staaende  og  iagt- 
tog ham  ængsteligt. 

Hun  kunde  netop  skimte  hans  gulbrune  Ryg  bevæge 
sig  gennem  Fyrreskovens  grønne  Løv.  Han  kravlede  nu 
hurtigere  fremad  og  var  næsten  naaet  halvvejs  over.  Paa 
een  Gang  kom  der  et  Flammesprøjt  ud  fra  Fyrretyk- 
ningen  efterfulgt  af  et  skarpt  Knald.  Og  i  næste  Øjeblik 
saa  hun  sin  Mage  rejse  sig  paa  Bagbenene  helt  op  i 
Luften  med  fægtende  Forpoter  for  derefter  at  tumle  bag- 
lænds overende. 

Hun  vidste  nok,  hvad  der  var  sket.  Dette  var  Man- 
dens Magt,  hendes  Mage  var  død.  Endnu  en  dump  Hede 
føjedes  til  hendes  Had,  men  det  gjorde  hende  ikke  dum- 
dristig. Hun  løb  længere  ned  ad  Fjeldsiden,  skraaede  over 
Rydningen  i  sikker  Afstand  og  kom  atter  ind  paa  Man- 
dens Vej  et  Par  Kilometer  længere  fremme.  Hun  var 
nu  foran  ham  og  hørte  endogsaa  de  svage  Trinlyd  af 
hans  løbende  Fødder.  Saa  skjulte  hun  sig  højt  oppe  i 
et  Træ  en  halv  Snes  Meter  fra  Stien  og  ventede. 

Da  Manden  nærmede  sig,  iagttog  hun  ham  med  en 
Blanding  af  Had  og  ængstelig  Spørgen.  Hun  saa  de 
voldsomme  Vridninger  i  Sækken,  han  bar  paa  Ryggen, 
og  hørte  en  lille,  klagende  Knurren  derindefra.  Og  dette 
afgjorde  hendes  Politik.  Dersom  hun  havde  tænkt,  at 
Ungerne  var  døde,  vilde  hun  rimeligvis  være  sprunget 
paa  Manden  fra  sin  Dækning.  Men  Ungerne  var  levende. 
For  deres  Skyld  vilde  hun  ikke  løbe  nogen  Risiko. 

Da  han  var  passeret,  fulgte  hun  efter  i  sikker  Afstand. 
Den  mærkelige  Procession  kom  over  Bjergryggen  og 
nærmede  sig  Rydningen  og  Hytten.  Paa  dette  Sted  hørte 

Panteren  Kobjældens  Klingren  et  Stykke  tilbage  fra  Stien; 
og  da  det  ikke  længere  var  nødvendigt  at  følge  Man- 
den saa  tæt,  drejede  hun  tilside,  løb  lige  frem  som  en 
Kat  efter  Mælk  gennem  Tykningen  og  sprang  i  et  Ud- 
brud af  utæmmeligt  Raseri  paa  Ryggen  af  Koen.  Der 
blev  ingen  Kamp.  Dyret  fik  Nakken  knækket,  før  det 
fik  Tid  til  at  ane,  hvad  der  skete.  Den  desperate  Moder 
rev  sit  Offer  op,  men  aad  ikke  af  det.  Hun  skyndte  sig 
videre  paa  Vej  mod  Hytten.  Endelig  havde  hun  smagt 
noget  af  den  Hævn,  hun  længtes  efter. 

Da  hun  naaede  Kanten  af  Rydningen  og  fik  Øje  paa 
Hytten,  saa  hun  netop  Manden  gaa  ind  ad  Døren  med 
den  dyrebare  Byrde  i  Haanden.  Døren  lukkede  sig 
bag  ham.  Hun  klynkede  uroligt,  drejede  omkring  og  løb 
langs  Rydningen  for  at  komme  op  til  Hytten  fra  Bag- 
siden. Paa  Vejen  fik  hun  Øje  paa  de  to  røde  Okser, 
der  græssede  i  Engen  tæt  ved  Hegnet.  Hun  krøb  op  til 
Hegnet  og  betragtede  dem  med  vilde  Øjne,  men  var  for 
klog  til  at  vise  sig  i  aaben  Mark.  Tilfældet  vilde,  at  en 
af  Okserne  netop  kom  hen  til  Hegnet  for  at  gnubbe  sig 
paa  en  af  Stolperne.  Og  med  en  Snerren  langede  Pan- 
teren ud  og  rev  en  lang,  gabende  Flænge  i  Flanken  paa 
Dyret.  Brølende  af  Skræk  og  Smerte  snurrede  Oksen 
omkring  og  styrtede  med  Halen  i  Vejret  afsted  mod 
Hytten,  og  dens  forskrækkede  Kammerat  fulgte  lige- 
ledes brølende  efter. 

Et  Par  Minutter  efter  kom  Manden  ud  fulgt  af  sin 
Kvinde.  Tyrene  stod  ved  Stalddøren,  et  Sted,  de  paa 
denne  Aarstid  ellers  holdt  sig  bone  fra.  Den  ene  af  dem 
skælvede  og  blødte.  Manden  undersøgte  Saaret  og  forstod. 

—  Det  er  Moderens  Værk,  sagde  han  til  sin  Kone. 
Hun  maa  jages  og  slaas  ned  i  Morgen,  ellers  rydder 
hun  Farmen. 

Saa  lukkede  han  de  forskrækkede  Okser  ind  i  Stal- 
den og  ventede  ængsteligt  efter  Lyden  af  Koens  Bjælde, 
naar  den  skulde  komme  hjem  for  at  blive  malket.  Da 
Koen  ikke  kom,  forstod  han  ogsaa  det,  og  hans  brede 
Mund  strammedes  haardt.  Det  saa  ud  til,  at  det  skulde 
blive  ham  et  Par  dyre  Panterunger. 

Sent  paa  Aftenen,  længe  efter  at  det  var  blevet  mørkt, 
sneg  Panteren  sig  hen  til  Hytten.  Alt  var  tæt  tillukket. 
Stalden,  Skuret,  saavel  som  selve  Huset.  Ved  Dørkarmen 
lyttede  hun  længe  og  indtrængende,  som  en  Kat  ved  et 
Musehul.  Hendes  fine  Øren  fangede  Lyden  af  Mandens 
og  Kvindens  tunge  Aandedrag  inde  i  Hytten,  og  omsider 
skelnede  hun  ogsaa  svage  Lyde  af  Knurren  og  Grynten, 
som  Unger  giver  fra  sig,  naar  de  er  mætte  og  veltil- 
fredse. Hun  vedblev  at  holde  sig  rundt  om  Huset  hele 
Natten  igennem.  Ved  Daggry  sneg  hun  sig  bort,  men 
ikke  ret  langt,  til  et  Skjulested,  hvorfra  hun  kunde  se 
Hyttedøren.  Det  var  indenfor  denne  Dør,  at  hendes 
Unger  befandt  sig. 

En  halv  Times  Tid  efter  Solopgang  kom  Manden  og 
Konen  ud  fra  Hytten  for  at  jage  den  farlige  Fjende,  som 
de  havde  udfordret.  Kvinden  havde  en  Riffel  af  samme 
Mærke  som  Mandens  og  var  en  næsten  lige  saa  sikker 
Skytte.  Koens  vedblivende  Fraværelse,  Saaret  i  Oksens 
Side  og  alle  Pantersporene  rundt  omkring  Hytten,  viste 
tydeligt  nok,  at  nu  gjaldt  det  Liv  eller  Død.  Manden  og 
Konen  vidste,  at  de  ikke  vilde  være  i  Sikkerhed  saa- 
længe  Panteren  var  i  Live,  og  derfor  havde  de  travlt 
med  at  faa  Sagen  afgjort.  De  valgte  et  tydeligt  Spor  og 
fulgte  det.  Sporet  førte  dem  lige  til  Liget  af  den  dræbte 
Ko,  som  Panteren  havde  besøgt  et  Par  Gange  i  Løbet 
af  Natten  for  at  tilfredsstille  sin  Hævntørst. 

Men  medens  de  to  indignerede  Jægere  undersøgte 
Koen,  laa  Panteren  lyttende  ved  Hyttedøren.  Hun  havde 
set  Manden  og  Konen  skynde  sig  afsted  og  benyttede 
uden  Tøven  Lejligheden.  Nu  kunde  hun  tydeligt  høre 
Ungernes  Stemmer.  Hun  skubbede  til  den  tunge  Dør 
indtil  den  knagede,  men  her  var  ingen  Indgang  mulig. 
Vinduet  var  tæt  ved  Døren.  Staaende  paa  Bagbenene 
stirrede  hun  ind  og  fik  omsider  Øje  paa  Ungerne,  der 
laa  i  et  Hjørne  af  Stuen  i  en  Kasse  med  Straa  og  Klude. 
Al  hendes  Forsigtighed  forsvandt  som  Dugg  for  Solen. 
Hun  fik  sig  klamret  og  kradset  op  til  Vindueskarmen 
og  pressede  Hovede  og  Skuldre  ind  gennem  Glasset- 
At  Ansigt  og  Snude  blev  alvorlig  forskaaret,  ænsede  hun 
ikke  det  mindste.  Idet  hun  trak  hele  Kroppen  efter  sig, 
blev  selve  Vinduesrammen  revet  løs,  og  hængende  paa 
hendes  Bagkrop  skramlede  den  med  ned  paa  Gulvet. 
Efter  at  have  faaet  sig  vredet  ud  af  dette  ubehagelige 
Favntag,  sprang  hun  hen  til  Kassen,  greb  den  ene  af 
Ungerne  i  det  løse  Halsskind,  sprang  gennem  Vinduet 
med  den  og  bar  den  hen  i  et  højt  Ukrudtsvildnis  bag 
ved  Laden.  Øjeblikkelig  vendte  hun  tilbage  til  Hytten, 
reddede  den  anden  Unge  paa  samme  Maade  og  bragte 
ogsaa  denne  triumferende  ind  i  Skjulet. 

Straks  efter  hørte  hun  Manden  og  Konen  komme  til- 
bage. Istedetfor  at  forsøge  paa  Flugt  lagde  hun  sig  fladt 
ned  mellem  Planterne  og  lod  Ungerne  die  for  at  holde 
dem  rolige.  Hendes  Skjulested  var  det  sikreste,  hun 
kunde  have  fundet  i  Miles  Omkreds.  Manden  havde  al- 
drig noget  Ærinde  bag  Laden,  hvad  hun  ogsaa  havde 
opdaget,  fordi  ingen  Spor  førte  den  Vej,  og  de  høje  Ur- 
ter ydede  det  bedste  Skjul.  Saa  erfaren  en  Jæger,  Man- 
den end  var,  faldt  det  ham  aldrig  ind  at  et  saa  sky  Dyr 
som  en  Panter  kunde  søge  Ly  saa  tæt  op  til  Fjendens 


168 


TYVERIET 


Øjeblikkelig  vendte  hun  tilbage  til 
Hytten  og  reddede  den  anden  Unge 
paa  samme  Maade,  (Pag.ies) 

Enemærker.  Ved  Synet  af  det  knuste  Vindue  brød  han 
ud  i  Raseri,  og  da  han  opdagede,  at  Ungerne  var  for- 
svundet, udtømte  han  hele  sit  Forraad  af  Skældsord  og 
opfandt  alle  tænkelige  Pinsler  mod  den  Mand,  der  havde 
fristet  ham  til  at  spekulere  i  Panterunger.  Støjende  ra- 
sede han  rundt  og  søgte  overalt  undtagen  bag  Laden, 
medens  hans  Kone  koldblodigt  satte  sig  paa  en  Brænde- 
stabel og  opmuntrede  ham  med  velrettede  Spydigheder. 

Men  endelig  forsvandt  baade  Manden  og  Konen  bort 
over  Fjeldkammen  for  at  hente  Skindet  af  Hanpanteren, 
før  Rævene  fik  det  spoleret.  Og  under  deres  Fraværelse 
bar  Hunnen  sine  to  Unger  i  Sikkerhed  til  et  hult  Træ 
en  halv  Snes  Kilometer  borte.  Og  medens  Manden  og 
Konen  den  følgende  Nat  sov  med  Brædder  sømmede 
over  deres  ituslaaede  Vindue,  transporterede  hun  Un- 
gerne langt  bort  fra  det  farlige  Naboskab.  Ad  vanskelige 
Stier,  over  to  rivende  Bække,  flyttede  hun  dem  dybt 
ind  i  en  anden  Egn,  en  øde  og  vanskelig  tilgængelig 
Bjærgegn,  hvorhen  Manden  næppe  vilde  naa  paa  sine 
Strejftog. 


DEN  ENSOMME  ULV 


I 

HAN  blev  ikke  som  sine  Forfædre  kastet  i  en  eller 
anden  mørk  Kløft  mellem  Bjergene,  men  saa  Ly- 
set i  et  snævert  Jernbur  paa  et  Leje  af  Straa.  To  Brødre 
og  en  Søster  traadte  paa  samme  beskedne  Maade  ind 
til  en  fremmed  og  lænkebunden  Tilværelse.  Deres  tavse, 
utæmmelige  Moder  elskede  sin  nedarvede  Frihed  saa 
vildt,  at  hun  ikke  kunde  udholde  Tanken  om  at  opdrage 
sine  Smaa  til  et  Liv  i  Fængsel;  og  dersom  den  vagt- 
somme Dyrepasser  ikke  var  kommet  hende  i  Forkøbet, 
vilde  hun  barmhjerteligen  have  dræbt  dem  i  samme  Nu, 
de  med  blinde  Øjne  søgte  efter  Pattevorterne.  Hvalpe 
af  den  store,  graa  Skovulv,  født  i  Fangenskab  og  der- 
for sandsynligvis  let  tæmmelige,  var  sjældne  og  kostbare. 
De  fire  Smaafyre  blev  hjælpeløse  og  klynkende  af  Sult 
overgivet  til  en  Fostermoder,  en  sørgende  brun  Spaniel, 
som  netop  havde  mistet  sine  egne  Hvalpe. 

Da  de  var  gamle  nok  til  at  vænnes  fra,  blev  de  to 
Brødre  og  Søsteren  solgt  til  en  Dyrehandler,  som  førte 
dem  til  Hamborg.  Men  „Lone  Wolf",  den  ensomme  Ulv, 
som  Dyretæmmeren  Toomey  allerede  havde  navngivet 
ham,  blev  ved  Cirkus.  Han  var  den  største,  den  mest 
intelligente  og  lærenemme  af  Kuldet.  Toomey  havde  et 
sikkert  Øje  for  Dyrenes  Egenskaber  og  agtede  at  gøre 
ham  til  en  Stjerne  mellem  alle  optrædende  Ulve. 

Job  Toomey  havde  været  Jæger  og  Fanger  i  New 
Brunswicks  Storskove,  hvor  hans  instinktive  Kendskab 

til  Dyr  skabte  ham  en  Succes,  som  han  hurtigt  blev  led 
ved. 

Han  hadede  aF  ganske  Hjerte  at  slagte  de  Dyr,  han 
interesserede  sig  saa  meget  for,  og  efter  at  han  havde 
opgivet  Professionen,  drev  han  i  nogen  Tid  uden  Be- 
skæftigelse om  mellem  Nybygderne.  Saa  kom  der  til- 
fældigvis en  lille  omrejsende  Cirkus,  som  pralede  med 
to  dresserede  Bjørne  og  en  Elefant,  og  der  fandt  han 
sit  Felt.  Det  slog  ham,  at  han  var  født  til  at  være  Dyre- 
tæmmer, og  han  rejste  straks  med  Cirkus  for  en  ube- 
tydelig Løn.  I  Løbet  af  seks  Maaneder  havde  han  gjort 
sig  uundværlig.  Inden  et  Aar  var  gaaet,  var  han  blevet 
en  kendt  Dyretæmmer  og  havde  faaet  Ansættelse  i  et 
af  Amerikas  største  Cirkus-Menagerier.  Han  var  ikke 
alene  bekendt  for  sin  vidunderlige  Forstaaelse  af  og  Kom- 
mando over  Dyrene,  men  ogsaa  for  sin  ejendommelige 
Fremtræden,  som  han  stædig  fastholdt,  idet  han  uvæger- 
lig optraadte  i  den  simple  Jægers  homespun  Dragt,  og 
ikke  i  den  tradionelle  Uniform  eller  Kjole. 

„Lone  Wolf!"  Det  kunde  synes  at  være  et  noget  fan- 
tastisk Navn  for  en  i  Fangenskab  født  Hvalp,  men  efter- 
som han  voksede,  retfærdiggjorde  hans  Skikkelse  og  Ka- 
rakter Navnet.  Under  Indflydelse  af  sin  milde  Foster- 
moders Eksempel  var  han  Føjeligheden  selv  overfor  Dy- 
retæmmeren, som  han  paa  sin  Races  tilbageholdende 
Maade  kom  til  at  holde  meget  af,  men  overfor  alle  an- 
dre, baade  Dyr  og  Mennesker,  var  han  afvisende  og  far- 
lig. Toomey  fik  øjensynlig  al  den  Hengivenhed,  hans 
ensomme  Natur  havde  tilovers.  Til  Gengæld  for  denne 
Udmærkelse  oplærte  Toomey  ham  med  en  taalmodig 
Bestemthed,  som  altid  var  venlig,  saa  at  han  i  tre  Aars 
Alderen  var  den  flinkeste  og  fineste  Ulv,  som  nogen- 
sinde havde  optraadt  ved  en  Dyrefremvisning. 

Han  var  nu  paa  Størrelse  med  en  højvoksen  Grand- 
Danois,  men  med  større  Skulderdybde  og  bredere  Bryst 
og  betydeligt  stærkere  og  længere  Kæbeparti.  Naar  han 
betragtede  Toomey,  havde  hans  Øjne  et  forstaaende  og 
trofast  Udtryk,  men  naar  de  mødte  Mængdens  Stirren 
gennem  Burets  Tremmer,  flammede  de  grønt  af  truende 
Utæmmelighed.  Naar  undtages  hans  villige  Underkastelse 
under  Toomeys  Herredømme,  var  han  en  ægte  Ulv  af 
den  store  nordvesthge  Skovrace.  Dette  var  tydeligt  nok 
for  alle  Tilskuerne,  som  derfor  aldrig  blev  trætte  af  at 
være  Vidne  til  det  Under  at  se  det  farlige  Dyr  med  det 
morderiske  Gab  adlyde  Toomeys  mindste  Vink.  Ved  en- 
hver Optræden  var  der  altid  nogle  Pessimister  som 
mente,  at  den  store  Ulv  en  skønne  Dag  vilde  kaste  sig 
over  sin  Herre  og  sønderrive  hans  Strube.  Lone  Wolf 
var  paa  ingen  Maade  det  eneste  Dyr,  Jægeren  fremviste 
til  Publikums  Forlystelse.  Men  alle  de  andre.  Løverne, 
Leoparderne,  Tigeren,  Elefanten,  de  to  Zebraer  og  Bjør- 
nen, lod  til  at  være  saa  tamme  som  var  de  hypnotise- 
rede indtil  Uskadelighed.  Det  var  kun  Lone  Wolf,  som 
beholdt  denne  Mine  af  aldrig  at  have  svigtet  sit  sande 
Væsen;  som  om  han  paa  en  Maade  ikke  var  Slave,  men 
den  frie  og  frivillige  Medarbejder. 

Til  Trods  for  den  vilde  Brand,  der  glødede  i  hans 
Aarer,  var  Lone  Wolf  i  Almindelighed  veltilfreds.  Menage- 
riet var  saa  stort  og  betydeligt,  at  det  kun  besøgte  de 
større  Byer  og  gjorde  lange  Ophold  paa  hvert  Sted. 
Ved  disse  Lejligheder  blev  der  tilstaaet  ham  en  vis  Fri- 
hed; han  fik  saaledes  ofte  Lov  til  at  røre  sig  i  et  eller 
andet  sikkert  Indelukke,  hvor  han  kunde  løbe,  springe 
og  strække  sine  mægtige  Muskler  og  udvikle  Lungerne. 
Og  om  Aftenerne  førte  Toomey  ham  ikke  sjældent  ved 
en  stærk  Kæde  i  Halsbaandet  med  ud  paa  Ture  i  Par- 

ker  og  ad  grønne  Landeveje.  Men  naar  Menageriet  var 
paa  Rejse,  var  det  anderledes.  Lone  Wolf  nærede  et  ra- 
sende Had  til  det  snevre  Bur,  han  maatte  rejse  i,  til 
den  raa,  uafladelige  Støj  af  de  skurende  Hjul,  Vognens 
Svajen  og  Slingren  og  den  svimlende  Jagen  af  Landska- 
ber forbi  Tremmeaabningen  i  Vognvinduet.  Desuden 
skete  det  af  og  til,  at  det  lange,  uhandlelige  Cirkus-Tog 
kom  til  at  standse  paa  et  Sidespor  i  Nærheden  af  en 
eller  anden  Skov,  medens  Jernbanens  regulære  Tog  pas- 
serede forbi.  Og  her  fangede  hans  undrende  Øjne  Glimt 
af  skyggefulde  Aabninger,  mystiske  Skovstier,  fjerne 
Bjerge,  Horisonter,  eller  hans  udspilede  Næsebor  vej- 
rede den  vilde,  skarpe  Lugt  af  Fyrretykninger  og  Ceder- 
sumpe.  Da  svulmede  Aarerne  af  en  ubegribelig,  men  vild 
Længsel  efter  Glæder,  han  aldrig  havde  kendt,  efter  en 
Frihed,  han  intet  anede  om.  I  saadanne  Øjeblikke  skæl- 
vede og  smertede  hans  Muskler,  indtil  han  næsten  ikke 
kunde  dy  sig  for  at  kaste  sig  blindt  mod  Jerntremmerne. 
Og  dersom  det  tilfældig  var  ved  Nattetid,  og  Maanen 
hævede  sig  over  en  nøgen  Bakketop,  rakte  han  sin  lange 
Snude  lige  op  mod  Burets  Tag  og  gav  Luft  for  nogle 
frygtelige  Hyl,  hvis  Mening  han  ikke  selv  begreb  — 
Ulveflokkens  lange,  gennemtrængende  Samlingshyl.  De 
ophidsede  Menageriets  andre  Dyr  til  et  Vanvid  af  Hyl 
og  Skrig,  Knurren  og  Brølen,  indtil  Toomey  kom  og 
standsede  hans  Optræden  ved  at  dække  Buret  over  med 
en  Presenning,  saa  at  der  blev  helt  mørkt  for  Lone 
Wolf.  Naar  Ulven  hørte  Toomeys  beroligende  og  myn- 
dige Stemme,  lagde  han  sig  roligt  ned,  og  hans  hærgende 
Forfædres  spøgelsesagtige  Kalden  foruroligede  ham  ikke 
længere. 

Efter  en  af  disse  lange  Rejser,  gjorde  Menageriet  et 
flere  Ugers  Ophold  i  en  By  midt  i  Landet,  og  til  at 

huse  Dyrene  blev  der  i  Byens  Udkant  bygget  en  Klynge 
Træbarakker,  der  dannede  en  Slags  Paddehatte- Landsby 
flankeret  af  de  hvide  Forestillingstelte.  I  en  af  disse  Ba- 
rakker midt  i  Klyngen  stod  Lone  Wolfs  Bur  sammen 
med  Pumaens,  Leopardens  og  den  lille  sorte  Himalaya- 
bjørns. Lige  ved  Siden  af  var  der  et  rummeligt  Halvtag, 
hvor  Elefanterne  var  tøjrede. 

En  Nat  lidt  før  Daggry,  da  den  trætte  Vogter  sov, 
fik  Lone  Wolf  Færten  af  en  mærkelig  skarp  Lugt,  som 
fik  ham  til  at  springe  op  og  snuse  ængstelig  i  Luften. 
Det  glødede  i  Mørket  udenfor  hans  Vinduer.  Fra  de  an- 
dre Bure  lød  straks  efter  urolig  Grynten  og  Støj  og  den 
lille  sorte  Bjørn,  som  var  en  klog  Fyr,  gav  sig  til  at 
klynke.  Gløden  sprang  ud  i  Flammer,  og  saa  begyndte 
Elefanterne  at  trompete  Allarm.  I  Løbet  af  faa  Minut- 
ter genlød  Natten  af  Raab  og  Trampen  og  Hyl.  Lejren 
var  i  fuldt  Oprør.  En  Sky  af  kvælende  Røg  blæste  ind 
i  Lone  Wolfs  Bur  og  fik  ham  til  at  hoste  og  undre  sig 
over,  hvorfor  Toomey  ikke  kom.  I  næste  Øjeblik  kom 
Toomey  med  en  af  Vogterne  og  en  Elefant,  og  de  be- 
gyndte som  rasende  at  trække  Burene  ud.  Men  det  blæ- 
ste stærkt,  og  førend  Pumaens  Bur,  som  var  det  første 
var  kommet  ud  af  Døren,  var  Flammerne  over  dem.  I 
panisk  Rædsel  trompetede  Elefanten  og  stak  af.  Vi  kan 
ikke  redde  mere  her.  Lad  os  faa  Løverne  ud!  raabte 
Vogteren,  lagde  Armen  op  for  Øjnene  og  trak  næsten  i 
Løb  af  Sted  med  det  tunge  Pumabur. 

Vogteren  havde  Ret.  Han  havde  nok  med  sit  Arbejde, 
som  bestod  i  at  redde  den  skrigende  Puma.  Toomeys 
egen  Flugt  var  allerede  nu  næsten  afskaaret,  men  han 
kunde  ikke  tænke  paa  at  frelse  sig  selv  uden  at  give 
de  fangne  Dyr  en  Chance  for  at  redde  Livet. 

Hurtig  sprang  han  til  de  tre  tilbageværende  Bure  og 

ødemarkens  Stemmer  12 

177 


DEN  ENSOMME  ULV 


rev  dem  op,  og  med  en  Kalden  til  Lone  Wolf  om  at 
følge  efter,  slog  han  Hænderne  for  Ansigtet  og  sprang 
ud  gennem  Flammerne. 

De  tre  Dyr  foer  straks  midt  ud  paa  Gulvet,  men  Stil- 
lingen var  haabløs.  Leoparden  hvirvlede  fuldstændig 
skrækslagen  tilbage  i  sit  Bur  og  krøb  sammen,  hvæ- 
sende som  en  vanvittig,  Lone  Wolf  søgte  mod  Døren, 
hvor  Toomey  var  forsvundet,  men  et  Flammepust  jog 
ham  tilbage  til  Midten  af  Gulvet,  hvor  den  lille  Bjørn 
stod  og  klynkede  og  peb.  I  samme  Øjbelik  bragede  en 
vældig  Vandstraale  fra  en  af  Sprøjterne  ind  gennem  Vin- 
duet, gennemblødte  Lone  Wolf  og  kastede  Bjørnen  over- 
ende. —  Vandstraalen  forsvandt  med  det  samme;  den 
havde  andet  at  gøre  end  at  beskæftige  sig  med  det  alle- 
rede dømte  og  haabløse  Skur.  Men  den  havde  vist  den 
kloge,  lille  Bjørn  en  Vej  til  at  undslippe.  Den  skramlede 
hurtigt  ud  gennem  Vinduet,  og  Lone  Wolf  foer  efter  med 
et  eneste  vældigt  Spring,  netop  som  Flammerne  fejede 
ind  og  slikkede  Gulvet  rent  og  dræbte  den  sammen- 
krøbne Leopard  i  Buret. 

I  den  skrækkelige  Hede  udenfor,  hvor  blændende 
Flammer  vekslede  med  blindende  Røg,  hvor  Raabenes 
og  Sprøjternes  Tumult  blandede  sig  med  Brandens  Bra- 
gen, Vandets  Klasken  og  Dyrenes  Skrig,  følte  Lone 
Wolf  sig  fuldstændig  forvirret.  Men  af  visse  Grunde  sto- 
lede han  paa  Bjørnens  Kløgt  og  fulgte  efter  dens  for- 
pjuskede Skikkelse,  der  forsvandt  skraat  fremad  mod 
Vinden.  —  Straks  efter  sprang  en  kvælende  Røgsky  ned 
omkring  ham,  og  han  tabte  sin  Fører  af  Sporet.  Saa 
sprang  han  lige  fremad,  strakte  ud  af  alle  Kræfter  med 
Bugen  langs  Jorden  og  var  faa  Minutter  efter  i  frisk 
Luft.  Han  havde  forfærdelige  Smerter  i  Øjnene;  Næse 
og  Læber  var  svedet  af  Flammerne,  Pelsen  brændte  paa 

flere  Steder,  og  han  forstod  næppe,  at  han  var  frelst,  men 
halede  afsted  tværs  over  Markerne  adskillige  hundrede 
Meter.  Ved  Kanten  af  en  lille  Skov  standsede  han  og 
saa  sig  tilbage,  Bjørnen  var  intetsteds  at  se.  Nattevin- 
gen  viftede  ham  kølende  om  Ørene.  Men  bagude  gloede 
det  gale,  røde  Uhyre,  brølende  og  rasende,  som  vilde 
det  æde  hele  Verden  op.  Skrækken  stod  ham  i  Blodet. 
Med  et  Spring  var  han  inde  i  Skoven  og  løb  vildt  af- 
sted, behersket  af  den  eneste  Drift  at  komme  saa  langt 
bort  fra  Ilden  som  muligt. 

Nogle  Kilometer  borte  kom  han  ud  paa  aabne  Mar- 
ker og  Engdrag  med  Gaarde  og  smaa  Krat.  Han  gallo- 
perede  bare  lige  ud  gennem  Haver  og  Gaardspladser 
saa  vel  som  over  de  aabne  Marker.  Paa  Græsgangene 
havde  Kvæget  rejst  sig  og  stampede  og  snøftede,  idet 
han  foer  forbi.  Nu  og  da  raabte  en  Mandsstemme  vredt 
efter  ham,  naar  han  sprang  gennem  Blomsterbede  eller 
Vinespalier.  Han  havde  ingen  Frygt  for  Mennesker;  men 
omsider  fik  en  aarvaagen  Farmer  Skud  til  ham  paa  langt 
Hold  med  en  Fuglebøsse,  og  to,  tre  smaa  Blykugler 
ramte  ham  i  Bagfjerdingen.  De  gik  ikke  dybt  nok  til  at 
gøre  ham  videre  Skade;  men  de  gjorde  ondt  nok  til  at 
lære  ham,  at  Mennesker  var  farlige.  Saa  svingede  han 
ud  fra  Flugtens  lige  Linjer  og  satte  Kursen  mod  de  øde 
Steder. 

Da  det  blev  lys  Dag,  var  han  naaet  til  en  ubeboet 
Egn  med  lave  Tykninger,  forrevne  Skove  og  Klipper, 
der  stak  op  gennem  den  blege,  fattige  Jordbund.  Lone 
Wolf  blev  ved  at  løbe,  indtil  Solen  stod  højt  paa  Him- 
len, og  hans  Skræk  omsider  havde  tabt  sig  i  Glæden 
over  Friheden.  Imidlertid  var  han  blevet  sulten,  og  et 
Øjeblik  grebes  han  af  en  Impuls  til  at  vende  tilbage  og 
søge  sin  Herre.  Men  den  Vej  laa  de  svidende  Flammer. 

12* 

Istedetfor  at  vende  løb  han  blot  hurtigere.  Pludselig 
sprang  en  Hare  op  lige  for  Næsen  af  ham.  Hidtil  havde 
han  ikke  smagt  levende  Vildt,  men  med  sikkert  Instinkt 
sprang  han  efter  den.  Til  hans  store  Skuffelse  var  det 
lille  Dyr  saa  hensynsløs  at  tage  Tilflugt  i  en  tæt  Tjørne- 
tykning, som  han  ikke  kunde  trænge  ind  i.  Hans  for- 
brændte Snude  kunde  ikke  udholde  Tjørnenes  Stikken, 
saa  at  han  efter  en  halv  Times  Snusen  rundt  om  Tyk- 
ningen i  det  længselsfulde  Haab,  at  Haren  vilde  komme 
ud,  maatte  genoptage  sin  Rejse.  Han  havde  selvfølge- 
lig intet  Begreb  om,  hvor  han  vilde  hen;  men  han 
havde  en  Fornemmelse  af,  at  der  maatte  være  et  eller 
andet  Sted,  hvor  der  var  flere  Harer  og  færre  Tjørne- 
krat. 

Sent  om  Eftermiddagen  naaede  han  Udkanten  af  en 
Nybygd,  som  han  forsigtig  kredsede  omkring.  Paa  en 
afsides  Græsgang  mellem  omtumlede  Klippestykker  og 
forbrændte  Træstubbe  løb  han  pludselig  ind  mellem  en 
Flok  Faar.  Efter  det  første  Øjebliks  Overraskelse  for- 
stod han  af  de  forskrækkede  Dyrs  Flugt,  at  der  var  An- 
ledning til  at  forfølge  dem.  Og  det  varede  ikke  længe, 
før  han  havde  revet  det  bageste  omkuld.  Instinktmæssig 
søgte  han  efter  Dyrets  Strube,  og  nu  nød  han  med  Vild- 
skabens voksende  Velbehag  det  varme  Kød.  Før  han 
rigtig  fik  tænkt  over  det,  var  han  i  Færd  med  at  slæbe 
Levningerne  af  Maaltidet  til  et  Skjulested  under  en  over- 
hængende Klippe.  Og  veltilfreds  med  sig  selv  krøb  han 
derpaa  ind  i  en  mørk  Tykning  og  sov  i  flere  Timer. 

Da  han  vaagnede  skinnede  Maanen  nyopstaaet,  og  der 
var  i  dens  Lys  noget,  som  halvt  forvirrede  ham,  halvt 
pirrede  ham  med  besynderlige  Ønsker. 

Han  sneg  sig  op  paa  den  nøgne  Top  og  saa  Land- 
skabet bredt  ud  under  sig  med  Lysene  fra  de  spredte 


180 


DEN  ENSOMME  ULV 


Gaarde  nedenfor  Græsgangenes  Skraaninger.  Men  han 
brød  sig  hverken  om  Lysene,  Gaardene  eller  Menne- 
skene. Siddende  oprejst  paa  sine  magre  Skanker  strakte 
han  Snuden  mod  den  spottende  Maane  og  udbrød  i  sin 
Races  lange,  frygtelige  Samlingshyl. 

Det  var  en  ukendt,  længst  forglemt  Røst  i  disse  Egne. 
Men  ingen,  som  hørte  den,  behøvede  nogen  Forklaring. 
I  Løbet  af  et  halvt  Minut  genlød  Omegnen  af  alle  Hun- 
denes Gøen,  Hylen  og  Snerren  i  Raseri  eller  Frygt. 
Hele  dette  Spektakel  betød  ikke  noget  for  Lone  Wolf; 
det  bekymrede  ham  ikke  mere,  end  om  det  havde  væ- 
ret Spurvekvidder.  Døre  blev  slaaet  op,  Lys  glimtede 
og  Folk  kom  ud  for  at  se,  hvad  der  var  paa  Færde. 
Klart  synlig  i  Silhuet  mod  den  lave  Maane  vedblev 
Lone  Wolf  sin  uhyggelige  Sang.  Men  snart  efter  op- 
dagede han  en  halv  Snes  Mænd,  der  kom  op  ad  Bak- 
kerne med  støjende  Hunde  i  Hælene.  Mennesker!  Det 
var  noget  andet!  Vilde  de  ham  noget?  Der  bekom  ham 
ligesom  en  Samvittighedsfølelse  i  Anledning  af  det 
dræbte  Faar. 

Det  faldt  ham  ind,  at  dersom  Faaret  tilhørte  Mæn- 
dene, kunde  der  maaske  blive  Ubehageligheder.  Og  saa 
standsede  haa  øjeblikkelig  Serenaden  til  Maanen,  sprang 
over  Bakketoppen  og  forsvandt  i  en  lang,  utrættelig 
Gallop,  som  før  Morgen  havde  lagt  Mil  paa  Mil  mellem 
ham  og  de  vrede  Landmænd. 

Siden  gik  han  langt  udenom  Landsbyerne.  Efter  sit 
første  Drab  blev  han  snart  en  fortræffelig  Jæger.  Det 
var,  som  om  længst  hendøede  Minder  fik  Liv  —  ikke 
hans  egne  Minder,  men  Forfædrenes,  —  og  han  forstod 
med  det  samme,  hvorledes  han  skulde  jage  de  sky,  vilde 
Kaniner  og  løbe  en  Hjort  ned  og  dræbe  den,  Det  Land, 
han  rejste  igennem,  var  godt  forsynet  med  Vildt,  og  han 

havde  Overflod  af  Mad  paa  Rejsen,  uden  at  han  behø- 
vede at  gøre  sig  større  Anstrængelser  end  som  til  et 
Krydderi  paa  Friheden.  Paa  denne  Maade  blev  han  ved 
i  mange  Dage,  medens  han  stadig  styrede  mod  Nord, 
fordi  de  vilde  Omraader  strakte  sig  i  den  Retning.  Og 
endelig  naaede  han  til  Foden  af  et  kegledannet  Fjeld, 
stedvis  bevokset  med  gamle  Skove,  der  hævede  sig  en- 
somt herskende  op  af  en  umaadeHg  udstrakt,  skovbe- 
vokset  Slette.  Fra  en  fremspringende  Klippekam  opda- 
gede hans  skarpe  Øjne  kun  en  eneste  spredt  Nybygd, 
og  smaa  Grupper  af  Rydninger  fjernt  fra  hinanden  langs 
Foden  af  det  store  Fjeld.  De  var  alt  for  langt  borte  til 
at  skæmme  Højdernes  uhyre  Afstængthed.  Og  Lone  Wolf 
vandrede  nu  ikke  længere.  Han  fandt  en  Hule  i  Fjeld- 
siden, der  netop  passede  til  ham.  Han  følte,  at  han  var 
naaet  til  sit  eget  Domæne. 

II 

Nybyggerne  rundt  om  Lost  Mountain  var  forvirrede 
og  vrede.  I  seks  Uger  havde  denne  Vrede  vokset  sig 
stærkere  og  stærkere,  og  Mysteriet  var  ikke  nærmere 
sin  Løsning.  Der  var  nogen,  som  myrdede  deres  Faar 
—  en,  som  kendte  Forretningen  og  slagtede  med  frygte- 
lig Dygtighed. 

Mange  ærlige  Hunde  blev  mistænkt,  ikke  fordi  de 
havde  et  daarligt  Rygte,  men  simpelthen  fordi  de  havde 
det  Uheld  at  være  store  og  stærke  nok  til  at  dræbe  et 
Faar. 

Af  alle  de  vrede  Nybyggere  var  Brace  Timmins  den 
mest  forargede.  Ikke  alene  havde  han  i  Løbet  af  seks 
Uger  mistet  seks  Faar,  men  nu  var  hans  Hund,  en  dejlig 
Colliebastard  med  Dyrehundeblod  i  sig,  blevet  dræbt  paa 
Mistanke  af  en  Nabo.  Og  stadig  vedblev  Myrderierne 


182 


DEN  ENSOMME  ULV 


med  uformindsket  Kraft.  Nogle  faa  Dage  senere  hæv- 
nede Brace  Timmins  sig  ved  offentligt  at  gennemprygle 
sin  selvraadige  Nabo  foran  Købmandsboden  ved  Kors- 
vejen. Dermed  var  det  Mellemværende  ude  af  Verden. 
Men  Problemet  om  Faareslagteren  var  lige  uforklarligt. 
Dersom  det  ikke  var  Brace  Timmins  Hund,  hvilket  alle 
nu  beredvilligt  indrømmede,  hvis  Hund  var  det  da? 
Hver  eneste  af  Nybygdens  Hunde,  som  var  større  end 
en  Kylling,  havde  Livet  hængende  i  en  Traad.  Brace 
Timmins  elskede  Hunde,  og  da  han  ikke  syntes  om,  at 
andre  skulde  lide  samme  uretfærdige  Skæbne  som  hans 
egen,  satte  han  hele  sin  Jægerkundskab  ind  paa  at  op- 
dage den  rigtige  Forbryder. 

Før  han  havde  gjort  store  Fremskridt,  skete  der  imid- 
lertid noget,  som  hævede  den  Mistanke,  der  svævede 
over  Hundene.  Joe  Andersons  Hund,  et  kraftigt  Dyr, 
halvt  Hyrdehund,  halvt  New-Foundlænder  og  Byens 
største  Hundeslagsbroder,  blev  fundet  død  midt  paa  An- 
dersons Jorder.  Struben  var  fuldstændig  revet  op  paa 
Hunden;  den  var  død  paa  sin  Post.  Og  det  var  tydeligt 
nok,  at  ingen  Hundekæber  havde  gjort  det  Stykke  Ar- 
bejde. Der  var  heller  ingen  andre  Hunde,  som  kunde 
klare  Andersons  „Dan". 

—  Det  er  en  Bjørn,  som  har  faaet  Smag  for  Faare- 
kød,  erklærede  nogle  af  de  kloge  Hoveder,  som  var 
drevet  hen  ved  Korsvejsboden.  Den  har  nok  villet  lære 
ham  at  holde  sig  fra  at  blande  sig  i  dens  Faareaffærer. 

—  Sludder,  protesterede  Timmins  med  Autoritet.  En 
Bjørn  vilde  have  flænget  ham  og  slaaet  ham  og  maset 
ham,  mere  end  den  vilde  have  bidt  ham.  En  Bjørn  bru- 
ger sine  Forlabber  mere  end  Kæften,  dersom  den  kom- 
mer i  nogen  Ulejlighed.  Nej,  Drenge,  vor  ubekendte  Ven 
er  en  Ulv,  det  kan  I  godt  tage  Gift  paa. 

Joe  Andersen  snøftede  og  spyttede  præcist  ud  gennem 
Døren. 

—  En  Ulv!  snærrede  han,  gaa  hjem  og  læg  dig.  Jeg  vil 
nok  se  den  Ulv,  som  kunde  gøre  det  af  med  min  Dan! 

—  Hold  Tungen  lige  i  Munden,  Joe,  henkastede  Tim- 
mins.  Jeg  er  efter  ham,  og  jeg  skal  nok  vise  dig  ham 
om  et  Par  Dage. 

—  Hør  Joe,  indskød  Købmanden  og  lænede  sig  over 
Disken,  jeg  har  ladet  mig  sige,  at  der  skal  være  andre 
Slags  Ulve  end  de  smaa  skulkende  Kryb,  som  vi  har 
her  Øst.  Hvis  Brace  har  Ret,  saa  er  det  en  af  de  her 
store  Skovulve,  som  vi  har  læst  om,  og  som  Vorherre 
straffede  os  med  i  gamle  Dage.  Du  skulde  tage  Dig  lidt 
i  Agt,  Brace,  hvis  Du  ikke  faar  første  Slag,  saa  bliver 
Du  den  bitte. 

—  Jeg  skal  nok  klare  den,  svarede  Timmins  tillidsfuldt. 
Saa  købte  han  tre  svære  Fælder  og  en  stærk  Staallænke 
og  slentrede  afsted  for  at  bringe  sine  Planer  til  Udførelse. 

Hans  Planer  var  simple  nok.  Han  vidste,  at  han 
havde  med  en  langt  omstrejfende  Modstander  at  gøre. 
Men  han  var  selv  ikke  bange  for  Distancer,  og  han 
kendte  hver  Kløft  og  Ujævnhed  i  Lost  Mountain.  Han 
vilde  finde  den  store  Ulvs  Leje  og  sætte  Fælderne  der- 
efter, en  paa  dens  Veksel,  som  den  kunde  gaa  udenom, 
dersom  den  var  saa  klog,  som  den  burde  være  —  og 
et  Par  andre  lidt  ved  Siden  af,  som  i  Virkeligheden 
skulde  gøre  Arbejdet.  Selvfølgelig  vilde  han  tage  sin 
Riffel  med  for  alle  Tilfældes  Skyld,  men  han  vilde 
helst  have  Fjenden  levende. 

Gennem  adskillige  anstrængende,  men  spændende 
Døgn  gennemsøgte  Timmins  forgæves  baade  de  mørke 
Cedersumpe  og  de  høje,  forrevne  Tinder  paa  Fjældet. 
Og  en  blikstille  Eftermiddag,  da  Skovemmen  steg  op  til 

Ikke  ti  Skridt  borte  sad  en  mægtig 
Ulv  roligt  ret  op  paa  Bagbenene  og 
betragtede  ham.  (pag.  i87.) 

ham  i  den  klare  Luft,  fandt  han  langt  oppe  ved  Fjeld- 
tinden et  Spor  imellem  graa  Klippehylder.  Snigende  som 
en  Los  fulgte  han  Sporet  og  ventede  hvert  Øjeblik  at 
støde  paa  Fjendens  Leje.  Formodningen  var  rigtig  nok; 
men  Uheldet  vilde,  at  næste  Omdrejning,  som  vilde  have 
ført  ham  lige  til  Maalet,  gik  rundt  om  et  Klippefrem- 
spring, hvis  Fundament  var  løsnet  af  Regnen.  Med  en 
Slags  dyb  Knurren,  en  uhyggelig  skærende  Lyd,  gav 
Klippestykket  efter  og  sank  under  Fødderne  paa  ham. 

Med  Skovmandens  usvigelige  og  vaagne  Instinkt  sprang 
Timmins  ud  i  Luften.  Han  sprang  baade  højt  og  langt 
og  undgik  derved  at  blive  revet  med  af  den  Masse,  der 
løsnede  sig.  Han  faldt  lige  paa  Toppen  af  Skredet,  men 
han  faldt  langt  og  han  faldt  haardt.  Og  i  over  et  Kvar- 
ters Tid  laa  han  ubevægelig,  medens  Støv  og  Stumper 
faldt  til  Ro  under  Solens  milde  Straaler. 

Endelig  aabnede  han  Øjnene.  Han  laa  lidt  og  undrede 
sig  uden  at  gøre  noget  Forsøg  paa  Bevægelse.  Der  laa 
en  Vægt  paa  hans  Ben,  og  da  han  saa  sig  for,  opdagede 
han,  at  de  var  halvt  begravede  af  Grus  og  Sten.  Saa 
huskede  han  det  hele.  Mon  han  var  haardt  saaret?  Han 
var  næsten  bange  for  at  prøve  paa  at  røre  sig  og  op- 
dage, at  han  maaske  ikke  kunde. 

Men  han  følte  stadig  ingen  alvorlig  Pine.  Han  havde 
Smerter  i  Hovedet  og  saa,  at  den  venstre  Haand  blødte 
af  et  Saar  ved  Roden  af  Tommelfingeren. 

I  Haanden  holdt  han  endnu  krampagtig  en  af  de 
svære  Fælder,  og  det  var  tydeligt  nok  den,  der  havde 
skaaret  ham. 

Men  hvor  var  hans  Riffel?  Han  vendte  forsigtigt  Ho- 
vedet og  saa  sig  om  efter  den,  men  forgæves,  for  under 
Faldet  var  den  fløjet  langt  til  Siden  ind  i  en  Tykning. 

Idet  han  bekymret  kiggede  sig  om,  sprang  hans  slø- 

vede  og  svimle  Sanser  pludselig  frem  til  fuldt  Liv  igen 
med  et  brændende  Stød,  der  efterlod  en  rislende  Gysen. 
Ikke  ti  Skridt  borte  sad  en  mægtig  Ulv  roligt  ret  op 
paa  Bagbenene  og  betragtede  ham. 

Timmins  første  Instinkt  var  at  springe  op  med  et 
Skrig,  som  skulde  give  den  frygtelige  Fremmede  at  for- 
staa,  at  han  var  en  Karl,  der  ikke  var  til  at  spøge  med. 
Men  han  besindede  sig.  Han  var  aldeles  ikke  sikker  paa, 
at  han  kunde  springe  op.  Endnu  mindre  var  han  sikker 
paa,  at  det  vilde  gøre  noget  Indtryk  paa  Ulven,  som  i 
det  mindste  for  Øjeblikket  ikke  lod  til  at  være  fjendtlig 
stemt.  Stilhed,  absolut  Ubevægelighed  er  den  Trumf,  som 
i  Tvivlstilfælde  altid  bør  spilles  ud  over  for  den  vilde 
Natur.  Timmins  forholdt  sig  altsaa  ganske  rolig  og  saa 
undersøgende  paa  Lone  Wolf.  Og  Lone  Wolf  saa  under- 
søgende paa  ham. 

Denne  Prøvelse  varede  adskillige  Minutter.  Saa  løftede 
Lone  Wolf  med  en  Mine  af  fuldkommen  Nonchalence 
sin  ene  store  Bagpote  og  begyndte  at  klø  sig  kraftigt 
bag  Øret.  Og  denne  simple  fortrolige  Bevægelse  gjorde 
Timmins  lettere  om  Hjertet. 

—  Han  maa  jo  være  godt  til  Mode,  siden  han  saa- 
dan  kan  give  sig  af  med  Toilettet.  Eller  maaske  mener 
han,  jeg  er  saa  godt  begravet,  at  jeg  kan  vente  ligesom 
et  andet  gammelt  Kødben. 

Da  Lone  Wolf  var  færdig  med  at  kradse  sig,  rejste 
han  sig  op,  strakte  Benene  og  gabede  vældigt,  kom  saa 
et  Par  Skridt  nærmere  og  satte  sig  ned  igen  med  Ho- 
vedet paa  Skraa  og  en  høflig  Mine,  som  om  han  vilde 
spørge,  om  han  forstyrrede. 

—  Jeg  kunde  saamænd  ikke  træffe  ham  i  bedre  Hu- 
mør, tænkte  Timmins.  Jeg  tror  jeg  vil  prøve  min  Men- 
neskerøst paa  ham. 

—  Gaa  ad  Helvede  til  med  dig,  kommanderede  han 
med  brøsig  Stemme. 

Lone  Wolf  hældede  Hovedet  spørgende  til  den  anden 
Side.  Det  var  den  samme  Autoritetsstemme,  som  Too- 
mey  havde,  men  Ordene  kendte  han  ikke.  Han  følte, 
at  det  ventedes,  han  skulde  gøre  noget,  men  vidste  ikke 
hvad.  Han  kunde  godt  lide  Stemmen,  som  lignede  Too- 
meys,  og  Lugten  af  Timmins  Klæder  forekom  ham  og- 
saa  bekendt.  Han  vilde  gerne  gøre  noget  for  den  frem- 
mede. Men  hvad?  Han  rejste  sig  og  saa  sig  omkring 
for  at  se,  om  den  uforstaaelige  Ordre  skulde  være  givet 
til  nogen  anden.  Og  da  han  vendte  sig  om,  fik  Timmins 
Øje  paa  det  svære  Læderhalsbaand,  som  var  halvt  skjult 
i  Nakkens  Pelshaar. 

—  Hov,  sagde  Timmins  højt,  det  er  sgu  en  tam  Ulv, 
som  er  løbet  væk. 

Han  hævede  sig  op,  fik  Benene  fri  af  Jorden  —  de 
havde  ikke  taget  alvorlig  Skade  —  og  kom  op  at  staa. 
Det  svimlede  for  ham  et  Øjeblik,  og  han  følte  sig  som 
sønderslaaet,  men  saa  tog  han  sig  sammen.  Lone  Wolf 
betragtede  ham  med  et  Udtryk  som  en  lidt  mistroisk, 
men  venlig  Hund,  der  gerne  vil  gøre  Bekendtskab. 

Timmins  kom  nu  i  Tanker  om,  at  han  havde  læst  om 
den  store  Brand,  som  havde  ødelagt  Sillaby  &  Hopkins 
Circusmenageri,  og  han  regnede  ud,  at  Ulven  maatte 
være  en  af  Flygtningene  fra  Branden. 

—  Kom  her,  Sir!  Kom  her,  Wolf!  sagde  han  og  rakte 
Haanden  ud. 

—  Wolf!  —  Det  var  en  kendt  Lyd  i  Lone  Wolfs 
Øren;  —  det  var  i  det  mindste  en  Del  af  hans  Navn. 
Og  Kommandoen  var  en,  han  kendte.  Han  logrede  sin- 
digt med  Halen  og  kom  straks  og  lagde  sit  store  Ho- 
ved i  Timmins  udstrakte  Haand.  Det  havde  ganske  vist 

været  storartet  med  Friheden,  men  han  begyndte  at  finde 
det  noget  ensomt. 

Timmins  havde  Forstaaelse  for  Dyr.  Og  medens  han 
talte  til  Ulven  var  hans  Stemme  fuld  af  Venlighed,  men 
havde  samtidig  en  kraftig  bydende  Klang.  Hans  Berø- 
ring var  mild,  men  meget  fast  og  uden  Tøven.  Baade 
Berøring  og  Stemme  gjorde  det  Indtryk  paa  Lone  Wolf, 
at  denne  Mand,  ligesom  Toomey,  var  et  Væsen,  der 
maatte  lystres,  og  hvis  Overherredømme  var  uundgaae- 
ligt  og  uden  for  al  Tvivl.  Da  Timmins  bød  ham  lægge 
sig  ned,  adlød  han  øjeblikkelig  og  blev  lydigt  liggende, 
medens  Timmins  kom  i  Orden,  fik  Gruset  af  Haar  og 
Støvler,  fundet  sin  Hue,  tørret  sine  blødende  Hænder  i 
nogle  Blade  og  samlet  sine  adspredte  Fælder  og  Riflen. 
Endelig  fandt  Timmins  to  tilsølede,  men  tykke  og  gode 
Stykker  Flæskebrød,  indpakket  i  en  Avis,  frem  af  en  af 
Lommerne  og  gav  den  ene  til  sin  fremmede  Kammerat. 
Lone  Wolf  var  ikke  sulten;  han  var  stopmæt  af  godt 
Faarekød,  men  han  var  altfor  høflig  til  at  afslaa,  og 
slugte  Mellemmaden.  Dernæst  tog  Timmins  den  Staal- 
lænke, han  havde  købt  i  Korsvejens  Købmandsbod  frem, 
satte  Krogen  i  Lone  Wolfs  Halsbaand,  sagde  „Kom  saa!" 
og  begav  sig  paa  Vejen  hjemad.  Lone  Wolf,  der  var  op- 
lært til  at  gaa  i  kort  Lænke,  fulgte  ham  villigt  i  Hælene. 

Timmins  var  ovenud  af  Henrykkelse.  Hvad  betød  Ta- 
bet af  en  Hund  og  nogle  gemene  Faar  mod  Besiddel- 
sen af  dette  stolte  Dyr  og  Æren  ved  denne  Tilfangeta- 
gelse med  de  bare  Hænder.  Han  var  nok  klar  over,  at 
hans  Triumf  delvis  maatte  skyldes  en  eller  anden  Lig- 
hed med  Ulvens  tidligere  Herre,  der  øjensynlig  havde 
haft  stor  Magt  over  Dyret.  Hans  eneste  Ængstelse  var, 
hvorledes  den  store  Ulv  vilde  komme  ud  af  det  med 
Nybygdens  Beboere  i  Almindelighed.  Ganske  vist  kunde 

intet  være  mere  lammefromt  end  dets  Opførsel  i  Øje- 
blikket, men  Timmins  erindrede  Joe  Andersons  store 
Hunds  Skæbne  og  havde  sine  Tvivl.  Han  undersøgte 
Lone  Wolfs  Halsbaand  og  var  glad  ved,  at  baade  det 
og  Kæden  var  stærke. 

Det  var  blevet  godt  hen  paa  Eftermiddagen,  da  Tim- 
mins og  Lone  Wolf  kom  ud  af  de  tætte  Skove  og  ind 
paa  Græsgangene  og  de  ryddede  Jorden,  der  laa  bag 
ved  de  yderste  Gaarde.  Og  medens  de  her  krydsede 
en  af  de  udstrakte  Marker,  der  var  kendt  som  Smiths 
Lod,  hændte  der  noget  forbløffende.  Timmins  blev  vel 
ikke  særlig  overrasket,  fordi  hans  Skovmandsfilosofi  for 
længe  siden  havde  bragt  ham  til  den  Anskuelse,  at  naar 
der  er  begyndt  at  ske  noget  mærkeligt,  bliver  det  gerne 
ved.  Dage,  Uger,  Maaneder  gaar,  uden  at  der  hænder 
det  mindste.  Saa  paa  en  Gang  kæder  Skæbnen  en  Masse 
Ting  sammen.  Skønt  Timmins  hele  sit  Liv  havde  været 
vant  til  at  have  med  Tyre  at  gøre,  baade  ondsindede 
og  godsindede,  og  selv  ikke  de  værste  af  dem  nogen- 
sinde havde  truet  ham,  blev  han  ikke  forbavset  over  at 
se  Smiths  Tyr,  en  langhornet,  gulrød,  hvidhovedet  He- 
resfordtyr  storme  imod  ham  som  en  rasende.  Det  foer 
igennem  ham,  at  Tyren,  der  netop  var  af  et  særlig  mor- 
derisk Temperament,  var  sat  derud  for  at  være  en  Slags 
Vogter  for  Smiths  Flokke.  Der  var  ikke  et  Træ  i  Nær- 
heden som  han  kunde  flygte  op  i,  og  der  var  ikke  en 
Kæp,  han  kunde  slaa  fra  sig  med.  Og  han  kunde  ikke 
faa  sig  til  at  skyde  et  saa  værdifuldt  Dyr.  Saa  slap  han 
Lone  Wolfs  Kæde  og  løb  frem,  svingende  med  Armene 
og  under  vrede  Tilraab.  Men  den  røde  Kødmasse  var 
altfor  indskrænket  til  at  forstaa,  at  den  burde  lystre. 
Den  var  parat  til  at  gaa  mod  et  Jordskælv.  Dybt  ydmy- 
get maatte  Timmins  springe  tilside,  og  løb  henimod  Sko- 

ven  i  Tillid  til,  at  han  kunde  undgaa  Forfølgeren  ved 
stadige  Sidespring. 

Hidtil  havde  Lone  Wolf  ikke  rørt  noget  Kvæg,  maa- 
ske  fordi  han  paa  en  eller  anden  Maade  forstod,  at  det 
i  særlig  Grad  stod  under  Menneskets  Beskyttelse.  Men 
nu  indsaa  han  sin  Pligt,  og  Pligten  er  ofte  et  veludvik- 
let Begreb  hos  Hunde  og  Ulve.  Med  Ørene  sænkede, 
Øjnene  indsnevrede  til  smalle,  grønne  Ridser,  Læberne 
krængede  tilbage  fra  de  lange,  hvide  Tandrader,  og  uden 
en  Lyd,  kastede  han  sig  mod  Flanken  af  den  røde  Tyr. 
Timmins,  som  sendte  et  Blik  tilbage  over  Skulderen, 
saa  det  hele.  Det  var  som  om  Lone  Wolf  hele  Livet 
havde  beskæftiget  sig  med  at  myrde  Tyre,  saa  ufejlbar- 
lig var  det  frygtelige  flængende  Bid  han  satte  i  Tyrens 
Strube.  Langt  fremme,  lige  bag  Hovedet,  fik  hans  Tæn- 
der fat.  Og  Timmins  saa  med  Forbløffelse  og  Beundring, 
hvorledes  Tyren  blev  slaaet  ud  af  sin  vilde  Fart  og 
faldt  forover  paa  Knæene,  trillede  rundt  og  om  paa  Si- 
den, dels  ved  sin  egen  Fart  og  Vægt,  dels  ved  Modstan- 
derens behændige  Kast.  Saa  sprang  Lone  Wolf  tilbage 
og  blev  staaende  parat  til  paany  at  angribe,  dersom  det 
var  nødvendigt.  Men  det  var  det  ikke.  Langsomt  rejste 
Tyren  sig  op  og  stirrede  dumpt  omkring  sig,  medens 
Blodet  pumpede  ud  af  Struben  paa  den.  Saa  svajede 
den  og  faldt  omkuld  igen  og  var  færdig.  Lone  Wolf 
kom  med  logrende  Hale  som  en  Hund  hen  til  Tim- 
mins for  at  faa  sin  Ros. 

Skovmanden  saa  betænkelig  paa  sin  slagne  Fjende. 
Saa  klappede  han  sin  Forsvarer  paa  Hovedet,  tog  atter 
et  solidt  Tag  i  Kæden  og  sagde  langsomt: 

—  Ja,  Kammerat,  du  har  jo  gjort  din  Pligt  som  du 
mener,  og  jeg  kan  maaske  takke  dig,  for  mine  hele  Lem- 
mer, for  det  Kre'tur  var  sandelig  gal  i  Hovedet  og 

svært  vims  paa  Stikkerne.  Men  du  kan  blive  mig  noget 
besværlig.  Du  er  ikke  noget  Lamseben  at  have  gaaende 
rundt  derhjemme,  er  jeg  bange  for. 

Lone  WolF,  som  af  Tonefaldet  mente  det  var  Ros, 
logrede  indrømmende,  hvorefter  Hjemvandringen  fort- 
sattes. 

Timmins  gik  med  Hovedet  bøjet  i  dybe  Tanker.  Da 
de  havde  gaaet  en  Stund,  kom  han  til  en  belejlig  Tøm- 
merstok, hvor  han  satte  sig  ned  og  fik  Lone  Wolf  til 
at  lægge  sig  ved  hans  Fødder.  Saa  tog  han  den  tilbage- 
blevne Mellemmad  frem,  som  han  ikke  havde  haft  Lyst 
til  at  spise,  og  gav  sig  til  tankefuld  i  smaa  Bidder  at 
fodre  Ulven,  som  tog  Maden  forsigtigt  med  sine  blod- 
dryppende Kæber.  Endelig  begyndte  han  at  snakke,  som 
en,  der  eftertænksomt  har  taget  en  afgørende  Beslutning. 

—  Kammerat,  sagde  han,  der  er  ikke  andet  at  gøre. 
Bill  Smith  vil  nok  gøre  mig  ansvarlig  for  den  Tyr,  og 
det  kan  blive  en  dyr  Historie;  den  var  fuldblods  og  im- 
porteret. Han  tror  selvfølgelig,  at  det  er  mig,  der  har 
pudset  dig  paa  Tyren,  for  at  redde  mit  eget  Skind. 
Sludder!  Og  saa  maa  Du  jo  desuden  være  klar  over, 
at  Du  ikke  er  saadan  hvad  jeg  vil  kalde  populær 
her  i  Omegnen.  Og  saa  snart  jeg  vendte  Ryggen  til, 
var  der  nok  en  eller  anden,  der  vilde  give  Dig  noget, 
som  ikke  var  sundt  for  Dig.  Saadan  er  Folk,  Kamme- 
rat! Vi  er  jo  bleven  rigtig  gode  Venner,  vi  to,  og  vi 
skulde  nok  komme  godt  ud  af  det,  naar  jeg  selvfølgelig 
fik  min  Vilje;  men  det  lader  sig  nu  ikke  gøre  allige- 
vel. Du  er  for  meget  for  saadan  en  Afkrog  som  Lost 
Mountain.  Den  kan  de  ikke  ta'.  Nu  skriver  jeg  til  Sil- 
laby  &  Hopkins  og  lader  dem  faa  Dig  tilbage.  Kam- 
merat. Og  jeg  tænker,  at  den  Pris,  de  vil  betale,  er 
stor  nok  til,  at  jeg  kan  blive  kvit  med  Bill  Smith. 

Og  saaledes  skete  det,  at  Lone  Wolf  og  Toomey  et 
Par  Ugers  Tid  efter  atter  underholdt  et  begejstret  ap- 
plauderende Publikum,  medens  Lost  Mountain  Nybyg- 
den —  hvor  Timmins  Anseelse  stod  meget  højt  —  gled 
tilbage  i  begivenhedsløs  Fredfuldhed. 


13 


INDHOLD 

Side 

Paa  Jordens  Tag   7 

Graaens  sidste  Jagt   17 

Rørskovens  Skildvagt   31 

Sorte  Mose   47 

Rensdyrtakkeme   61 

Fugleklippen   75 

Paa  den  øde  0   89 

Torpedoen   105 

Flyveren   123 

Snemarkstyren   137 

Tyveriet   153 

Den  ensomme  Ulv   171 


